text:
(Yahoo Lunch K・Backstage)聲夢學員分享淘汰感受 林君蓮冼靖峰望挑戰另類風格
今次(Yahoo Lunch K)再次請到《聲夢傳奇》嘅五位學員上嚟同咪霸Waiwai(潘緻慧) 唱歌傾計,今次分別有詹天文(Windy),林智樂(Felix),黃奕斌(Hugo),「蓮姐」林君蓮(Kaitlyn) 同埋冼靖峰(Archie).
第一位要講到嘅就係15歲嘅詹天文(Windy)
Windy係五位當中最早經歷淘汰嘅一位,問到被淘汰時嘅感受,Windy就話其實喺宣佈果刻心情一片空白,但其實心入面已經好似有預感自己會被淘汰,之後每一次諗起自己已經離開咗比賽就會喊,當中除咗唔捨得之外,仲覺得自己未做到最好,又因為種種嘅顧慮,未能夠將最真實一面嘅自己畀觀眾睇到.
年輕嘅Windy而家仲讀緊書,講到未來嘅計劃佢就話會先以學業為重讀好書先,但將來都係最想成為一個歌手,Windy仲想借今次訪問,好好多謝佢嘅Fans,因為Fans對佢嘅支持就好似喺黑暗中嘅光一樣,引領佢走過唔少個難過嘅晚上.
跟住就要講講林智樂 (Felix)
Felix喺比賽中受到評判張佳添大讚,亦被觀眾公認靚聲,被淘汰後引起一片熱烈討論.問到Felix淘汰後嘅心情,佢就話覺得如釋重負,因為喺比賽過程中壓力好大,除咗要排練比賽嘅歌曲,同面對住觀眾嘅各種評價,仲要擔心自己聲音嘅狀態,不過Felix話如果有得揀嘅話,一定會繼續留低比賽,但係就算而家已經被淘汰,都係抱住感恩嘅心.
仲有最遺憾嘅係冇機會喺比賽入面唱到偶像容祖兒嘅歌,希望之後可以拍一個Cover完成心願.講到未來嘅發展,原來Felix而家喺藝員訓練班做旁聽生,希望邊學邊做,成為一個藝人.
剛剛一集被淘汰嘅黃奕斌 (Hugo)
Hugo喺最近播出嘅《聲夢傳奇》被淘汰,筆者即刻補問Hugo嘅心情,佢就話感受係輕鬆嘅,當然被淘汰會有唔開心,但係已經非常感恩自己可以行到呢一步,仲話非常多謝咁多位導師,仲有幕後嘅每一位工作人員.
問到Hugo喺比賽中最大嘅遺憾係咩,佢就話仲未有機會可以表演結他自彈自唱,同埋未唱自己嘅作品俾大家聽.除咗唱歌之外,Hugo表示將來希望有機會嘗試多啲唔同嘅幕前工作,仲話好想嘗試下演舞台劇,感受一下劇場嘅張力.
跟住落嚟就要講吓兩位仲努力比賽緊嘅學員喇
「蓮姐」林君蓮
比賽嚟到呢一個階段,蓮姐喺訪問入面提到漸漸有一種迷失嘅感覺,開始分唔清到底係自己成長咗定係自己刻意去改變,雖然有呢種感覺,但係佢話每一次企上台嘅時候都一定會盡力做到最好,希望喺整個過程裡面,慢慢搵到自己嘅方向.
蓮姐仲講起,好多觀眾都覺得自己嘅歌路好窄,只係識唱某一類型嘅歌,所以最希望喺嚟緊嘅比賽有一集可以嘗試唱跳再加自己寫一段Rap嘅演出,畀大家知道原來蓮姐係可以駕馭唔同嘅風格!
最後一位要講講冼靖峰 (Archie)
Archie仲繼續喺比賽入面努力中,問到佢喺嚟緊嘅比賽入面希望自己仲可以有咩突破,佢就話因為喺比賽入面已經試咗好多唔同風格嘅演出,就會怕唔知自己仲可以做到啲咩去突破,所以嚟緊希望可以有一集專心咁企定定唱一首歌,用最純粹嘅情去感動觀眾.
有留意開Archie嘅觀眾就會知道,喺比賽入面佢經常挑戰唔同嘅曲風,佢就話嚟緊畀自己嘅功課就係希望可以帶一啲更加唔同嘅元素上舞台,可能係Metal或者美聲感覺強啲嘅風格,想畀觀眾睇到自己係可以Carry到唔同嘅歌曲,睇到佢另一面.
講到咁,大家要繼續留意比賽,睇睇最後嘅參賽者會出咩招喇!
筆者 張潔瑩
睇更多YAHOO LUNCH K BACKSTAGE內容:
(Yahoo Lunch K・Backstage)肉體出軌定精神上出軌? 李靖筠咁樣揀...


c: text/html

text:
-
kärlek嘅發音發音人 Danni1996 (女,來自瑞典) 女,來自瑞典發音人 Danni1996
User information
Follow
2票 好 毋好
添加到喜愛嘅發音裡肚
下載報告
-
kärlek嘅發音發音人 OziX (男,來自瑞典) 男,來自瑞典發音人 OziX
1票 好 毋好
添加到喜愛嘅發音裡肚
下載報告
-
kärlek嘅發音發音人 conny (男,來自瑞典) 男,來自瑞典發音人 conny
User information
Follow
1票 好 毋好
添加到喜愛嘅發音裡肚
下載報告
-
kärlek嘅發音發音人 andralang (男,來自瑞典) 男,來自瑞典發音人 andralang
User information
Follow
1票 好 毋好
添加到喜愛嘅發音裡肚
下載報告
-
kärlek嘅發音發音人 bgurl (女) 女發音人 bgurl
User information
Follow
0票 好 毋好
添加到喜愛嘅發音裡肚
下載報告
-
kärlek嘅發音發音人 PatrikArtist (男,來自瑞典) 男,來自瑞典發音人 PatrikArtist
User information
Follow
-1票 好 毋好
添加到喜愛嘅發音裡肚
下載報告

robotstxt: allowed

filter: keep


text:
今日係公假之後番工的日子,但係我都請多日陪吓一家人,本來喺大家番工嘅日子應該好好揀一D平時放工最多人嘅地方去,但係反而今日卻簡簡單單就咁去咗屋企附近的一座山上玩
點去就唔再講啦,睇番上次篇Blog文啦!🌲
今日佢哋兩個嘈住話要帶埋單車上嚟,我一個男人兩隻手💪 💪 拎住兩架單車上山,真係上氣唔接下氣,差D攞咗我條命
不過都好嘅我平時咁少時間做運動,咁樣上山就當我做番成年嘅運動啦
今次上到嚟先發覺原來放喺度嘅單車同冇電嘅電動玩具車係可以俾小朋友玩
不過既然佢哋兩個都有單喺度,佢哋就先俾吓面踩番兩轉先 🚴
連羽毛球拍都有,不過我哋自己都帶咗嚟!
佢哋踩咗都唔夠五分鐘就玩第二樣嘢,你哋兩個....你老爸咁辛苦拎上嚟你哋玩得嗰一陣 😅
跟住芊芊坐咗上去山上面架玩具車上面玩,當然冇哂電話,但係仲可以轉左轉右,所以我唯有做人肉電芯推住架車行
但係推唔到幾耐,推到條腰都痛痛哋,跟住媽咪同佢哋一齊種嘢!因為我哋以前屋企有花園,所以都剩低少少種子同埋種植工具
當然我同媽咪都知道未必可以種到嘢啦,不過俾小朋友嘗試吓種植培育小生命 🌞 🍂 🌿
佢哋只係用小鏟掘出一個小窿,然後放種子落去!再加D水,希望下次嚟我哋會見到有幼苗啦!
希望在明天嘛!我諗我係咪都會指住一棵植物話係我哋上次種落嘅植物
今次可能時間充裕D自在D,所以留意到好多上次見唔到嘅花,原來有好多唔同種類嘅花,仲幾靚吓㖭!
呢棵仙人掌先勁!唔知係天然定係有人專登種喺度嘅呢?
兩個馬騮玩唔停!開始拎出羽毛球拍出嚟打波!而芊芊就再坐車玩,自己架單車已經冇再掂過
我哋見到有人用一碌木頂住車尾去推車,我哋都有樣學樣,果然舒服好多,唔駛屈住條腰!
哥哥推完妹妹,跟住佢哋就調番轉,哥哥坐妹妹就推佢!
估唔到哥哥咁大舊仲可以坐落去架車度!
哥哥當然玩玩吓都係覺得唔好玩啦,因為唔夠快呀嘛!所以佢走番去踩自己架單車
妹妹就再上番去玩,媽咪推住佢玩得好開心!都係細個D容易滿足D
我好鍾意呢個地方,就好似大家嘅一個後花園,好少人會專登行上嚟,可以好自在咁鍾意玩咩都得!
哥哥喺度影呢張相幾有型!跟住叫埋妹妹過嚟一齊影
最後妹妹梗係要玩佢最鍾意嘅韆鞦啦!每次佢打韆鞦踢到我就最開心
跟住又拎咗好多個呼啦圈落嚟跳!
跟住仲扮埋空中飛人!
哥哥仲拎埋個足球出嚟踢!真係咩都玩齊,點知踢咗幾分鐘之後突然落起毛毛雨上嚟
我哋就即刻執嘢落番山,因為我哋乜嘢雨具都冇帶!
Photo by CANON 5D Mark III, Len | EF 24-70mm f/2.8L USM
呀劍評語: 可以算係鬧巿中嘅大自然,在石硤尾太子這邊居然有行山路線,除咗大家都認識嘅嘉頓山之外,呢度真係好特別,行到山頂見到所有巿民自己發自熱心的設施,你更感覺得這個社會只要有愛有人情味,真係可以唔駛要無能政府!
港鐵石硤尾站G出口步行5分鐘到山腳位置(聖方濟各小學過健康院見樓梯)
或港鐵太子站a出口步行8分鐘至警察體育遊樂會到西洋菜北街盡頭的入口


text:
「香港」
返咗嚟香港咁多年,其實得一個感覺!就係好落後!點解?因為表面好似好先進,科技同網絡都好發達,但係其實就正正相反!論發展,香港俾其他國家慢.論人工,香港十年無變過.論政䇿,香港基本上無.論人才,香港又俾其他國家弱.論市場,香港又唔係大.論投資,香港大部分係外資.咁香港仲講乜嘢創新,乜嘢科技?當然我哋都有本土出產嘅科技公司揚威海外!但係都係小數!
「創局」
我知道今日講「創科局」嚟個咁敏感嘅議題,或多或少都會有支持同反對嘅聲音!首先我想講嘅係你認同不認同,我係覺得有需要!所以不喜勿入!如果係因為政府同個不知所謂嘅特首我明白.如果你話因為怕創科局又變成另一隻大白象我都明.不過十年後,香港仲有冇人做科技嚟行?我真係唔知!因為科技人員係香港嘅地位同身價根本一文不值!個個都係錢行先,就算做都係去做金融公司.死未?
「撥款」
所以如果香港政府唔係咁多問題嘅話,你又會支持嗎?作為一個做咗十幾年同科技有關嘅我,真係無法想像香港大部分嘅科技人員都係賤過地底泥!人工唔高,地位唔高,發展等同無.同人地講係香港讀科技,做科技,第一個反應係覺得你無前途.大家反對個位我明,但係無人主導政策未仲衰?當然業界可以決定邊個係局長,推行乜嘢政策就最好!講到尾大家都係為科技界好,想出一分力.所以希望大家對事唔好對人.


text:
Wikipedia:投票
維基百科有時要用到投票嚟幫手做決定.要記住,維基百科唔係民主政治.一般情況下,通過共識達成嘅決議,好過人多蝦人少(majority rule)嘅結果好多.但係有時用投票都不失為睇清唔同維基人立場嘅做法,而且重可以顯示到咩意見至係大多數人支持嘅,咁咪可以快啲達成共識.
票制[編輯]
維基百科用嘅票制有好多種,以下講吓常用嘅幾種:
共識票制[編輯]
共識票制唔係真係想用投票嚟解決問題,反而係想透過投票嚟尋求共識.投票嗰陣,開票嗰個人會喺版面頂部寫明而家投票投緊乜嘢,然後大眾就喺下面投票嘞.一人只可以投一票,呢一票可以係以下一類:
- 贊成
- 中立 / 棄權 / 純意見(一樣意思)
- 反對
立場要用粗體標明.投完票一定要寫明自己投呢票嘅理由,同埋用 -- ~~~~ 簽名.例如:
投完票你都可以改變自己嘅立場.喺咁嘅情況,原本嗰票唔好就咁完全鏟咗佢,應該用
橫線 劃咗佢,然後喺後面或者第度寫返自己嘅新立場.記住每一處有加減嘢都要簽名噃,例如:
要注意嘅係,共識票制入面,贊成票同反對票嘅比例唔係決定結果嘅絕對因素.贊成同反對兩方面提供嘅理據,先至係決定因素.故此,每個共識票制嘅投票都需要一個負責人,嚟維持投票秩序同埋做最後決定.呢個負責人有時可以投得票,有時唔得,視乎個投票嘅規矩.
共識票制通常都係用嚟決定某樣嘢做定唔做好.例如刪唔刪除一篇文章,或者用嚟選管理員.
贊成票制[編輯]
顧名思義,贊成票制就只可以投贊成票.你可能會諗:唓,淨係投得贊成票,實當選啦,投嚟把鬼?其實,贊成票制係用嚟喺一大堆候選人入面,選出最受人支持嘅一個或者幾個.同共識票制一樣,發起人要寫明今次投咩票,不過下面嘅選擇唔再係贊成或者反對,而係邊個候選人.亦因為淨係可以投贊成票,投票嗰陣就唔使寫明投贊成,反對定係中立.
贊成票制入面,投票唔一定要畀理由,簽個名就得.但係你有咩想講,都當然歡迎你留個言啦.為咗方便點票,贊成票制入面會用數字,即係半形嘅#,而唔係*嚟做點列符號.例如:
贊成票制入面都可能有負責人,亦唔一定有.相比起共識票制,負責人嘅角色比較細啲,只係負責維持秩序同點票,頂多係打和嗰陣,佢嗰票會成為決定性一票.重有,贊成票制入面,一個人可以投票畀多個候選人.
贊成票制通常係喺件事一定會做,但係未決定做啲乜或者邊個做嘅時候用.
多數票制[編輯]
多數票制可以話係贊成票制嘅變種,亦可以話係維基投票最早嘅模式,所有其他投票制度都係由呢度衍生出嚟嘅.多數票制同上面講過嘅贊成票制其實一樣,都係淨係有得投贊成票,冇得投反對票;不過多數票制入面,每人只係准投一票.多數票制通常係用嚟選人,而今次選完之後就唔會再選.
投票人身份[編輯]
投票嘅時候,只有已經登入嘅用戶投嘅票先至有效嘅.匿名人士投嘅票喺點人頭嘅時候唔會算數,但係佢哋嘅意見會同其他人嘅意見一齊考慮.


text:
德國醫學希望工程淨味自信棒
neulab+ Deodorant Stick /40ml
每個人嘅體質都大不同,有人汗腺好發達,有人就出極都出唔到汗排唔到毒,身體排汗其實實屬正常,但唯獨underarm 呢個位就好難搞,呢個位係一個慘位,我哋既汗腺同頂泌腺好密集咁分佈係underarm度,加上underarm長期被手臂夾住左,處於一個極度唔通風嘅零空間狀態,絕對係夾心階層嚟,好多寄生細菌就住晒係度,最慘嘅係呢D皮膚嘅細菌會將汗入面嘅脂質,氨基酸同蛋白質係咁分解,當細菌有咗呢D營養之後就會產生有味嘅細份子,就係汗臭味同臭狐味,成為男神女神公認嘅最大敵人!Underarm發臭最淒涼嘅影響唔係淨係自己臭呀,係會臭到隔離,影響到人地個下先至係最陰公,最尷尬,最無奈呀!
Clinic dor同我哋講 「呢支除臭棒係醫學部嘅研究成果,用左一種獨特嘅酵素Enzyme去分解細菌,佢冇加入酒精刺激underarm既肌膚,冇混入任何有害物質,冇Alumunium鋁,冇Parabene呢D一般止汗劑有機會引致乳癌嘅成份,亦冇Zinc粉末去block住毛孔」
我哋日試夜試佢,只要喺你沖完涼最乾淨冇流汗嘅moment,Z型咁一行一行喺underarm搽咗呢層酵素之後,就可以形成12小時嘅防汗臭屏障,杜絕發臭嘅源頭! 就算你再流汗,你摸摸underarm都唔會再有味!從此,汗,抹走佢就得,唔使再俾佢留係皮膚入面變黑!!自自然然underarm經過新陳代謝嘅洗禮,汗漬黑色素就會自動減少,而且最重要嘅係汗臭味直頭可以同你100%揮之則去,終極say bye!自信淨味棒棒係我哋用過咁多款對付underarm異味嘅最強武器!日夜連續用直頭仲可以做埋治標又治本嘅效果!呢支自信棒仲有一個好突破嘅技術,就係冇左roller roll返D汗入去支止汗劑嘅困擾,就算日頭出完汗,喺office出晒壓力汗嘅時候,都可以搽完underarm之後輕輕抹走面層,清潔好繼續用,總之就keep住衛生,keep住fresh!
希望工程淨味自信棒亦做左dermatological test,測試咗適合仼何皮膚,繼續keep返我哋入貨嘅宗旨,還記得舒生好care用嘅嘢入面有咩成分嗎?之前喺亞洲拎返黎嘅止汗膏,成分入面因爲有大量化學成份而被舒生擔心會引致乳癌而扔左,呢支希望工程淨味自信棒成分完全完勝,冇混入任何有害物質,冇Alumunium鋁,冇Parabene呢D一般止汗劑有機會致癌嘅成份,亦冇酒精刺激underarm嘅肌膚,係,佢地係有止汗臭功能,但一樣有積聚喺人體,導致患breast cancer風險增加嘅可能:(,記住,搽得係underarm嘅我地一定要好小心好小心
大家對止汗劑唔陌生,但可能好少聽除臭劑,點解我地會分享除臭而唔係止汗
長知識:DEODORANTS除臭劑 VS ANTIPERSPIRANTS止汗劑
除臭劑可以俾你嘅肌膚繼續出汗,但可以通過殺死導致氣味嘅細菌嚟阻止氣味;而止汗劑係通過阻塞汗管嚟防止出汗嘅過程,成為減少汗嘅既產生,加上附有嘅香味可以掩蓋汗味,適合比較少汗嘅朋友,溫柔香就係止汗減低汗水流動嘅產品喇
但止汗劑嘅用法係將成份塞住汗腺令身體排唔到汗,如果大汗嘅朋友要經常咁填密哂封住underarm汗腺,就會積住咗本身要排出來既汗,汗漬就係underarm黑色一撻撻嘅原因 (睇下自己個underarm)!沉澱咗係皮膚入面就算做幾多磨砂同peeling都做唔嚟!少汗ok,但如果你係大汗,要好經常咁要用止汗劑嘅話,真係absolutely要轉場用淨味棒棒!因為止汗劑嘅唔完美,所以入一個更高層次嘅解決辦法返嚟,誓要將夏天嘅尷尬處理到最prefect!
自信棒將Enzyme既分子集結成棒狀,可以係搽完underarm之後輕輕抹走面層清潔好,細菌亦唔會留係自信棒度,下轉再用既時候就更加衛生喇
(希望工程)醫學淨味自信棒 係德國皮膚醫學上證實為有效抵抗大汗或壓力汗引致嘅汗臭,簡單,直接解決問題嘅希望工程
Ingredients List 成分列表
propylene, Glycol, Aqua dest, Sodium Stearate, Saccharomyces Ferment, Ethylhexylglycerin, Parfum (extract from plants), mit Enzyme Wirkstoffkomplex
丙烯,乙二醇,水,硬脂酸鈉,釀酒酵母,乙基己基甘油,香料,含酶活性成分複合物
不含酒精及致敏成份,含有擊退臭味既enzyme酵素,適合肌膚敏感人士使用.不經動物測試
喺沖完涼最乾淨冇流汗嘅moment就搽一層先,Z字型咁一行一行搽,喺肌膚表面添加一層酵素,塗喺清潔嘅腋下位置就OK喇.平日時間有需要嘅話亦可以再搽:)
Underarm有毛髮嘅話可以將毛髮稍為剪短,方便自信棒棒更容易接觸肌膚嘅表面形成防汗層,毛髮稍為剪短亦有助減異味傳導
一枝自信淨味棒棒有40ml,可用10-12個月時間


text:
#ParentLicenses1915
話說,最近呢個星期幫手照顧來自極度有錢家庭嘅一對小朋友,因為阿媽唔得閒,搵唔到幫手,所以就搵我幫手睇幾日
有一日照顧佢哋嘅時候,個小朋友太興奮,玩玩下急屎去唔切廁所,就賴咗喺條底褲仔度
小朋友係去廁所途中一路行一路除褲,點知跌咗舊屎喺張地氈度,仲有啲癡住咗喺佢身上面
千辛萬苦去到廁所,因為小朋友已經大個,座廁就冇BB廁所板,唔知係咪因為唔啱位,所以佢啲屎揩到成個廁所板都係.我喺外面清理緊嘅同時,佢亦都屙完屎,重要喺度玩啲屎,炆到成個廁所板同全身都係
在場另一小朋友(細佬)見到佢瀨屎重更加極度興奮,係咁喺度玩佢跌咗落地下嗰啲屎,同埋瘋狂搵啲嘢掟嘢落啲屎度,務求啲屎黐實喺嗰啲地氈度
我唔知係咪呢對小朋友嘅屋企太有錢,啊媽又唔太理佢哋,同由細到大全部人都就晒佢哋,冇人鬧過佢哋,所以佢哋即使犯錯都完全一啲悔意都冇,加上佢哋性格勁wild,完全無乜紀律可言
再慘在,負責照顧小朋友嘅姐姐乜都就晒佢哋,唔鬧得又唔罰得,媽媽又唔理,Thank you同sorry都唔會點講,重反問我點解佢哋要講
Anyways,小朋友們重爆響口話佢哋重試過一齊試食啲屎添啊救命!我照顧完呢對小朋友之後,令我對生仔嘅諗法為之卻步
讀者投稿@鄧人哋嘅仔女可憐既人


text:
為左慶祝依一個好日子,小豬媽買左盒小小豬至愛嘅士多啤梨等佢放學返嚟食,睇吓個為食豬食得幾滋味~
仲招招積積添~
個傻豬仔唔知諗緊乜呢~
依個小小豬真係好識冧小豬媽, 好SWEET呀~
小小豬又大一個月,即表示佢已經返左學有一個月啦!
初初小小豬好似未太識應返學咁,係學校都會扭計同唔多聽老師話,每日送佢返學都係喊住入學校,都講真.....開頭都真係有啲咀喪,唔知有乜方法先可以令小小豬乖乖,唯有就日日都多啲同佢講學校好開心嘅嘢,希望有改善啦!
不過返左一個月,小小豬已經開始習慣學校生活,起碼依家送佢返學時都冇喊(不過我仲未可以同佢好開心咁SAY BYEBYE,次次都係偷偷地走),剛剛班主任老師都打電話同我講小小豬個學校生活,佢都已經有好大改善,已經可以坐定定,又唔洗扭老師抱抱,上音樂堂又可以跟住一齊跳舞,遇到鐘意嘅活動都識得好開心咁去做.
不過,小小豬有進步都要多謝老師耐心咁教導.講真,我開頭都有擔心過一班有咁多小朋友,老師又點可以個個都照顧到呢?不過自從我係學校見過老師照顧小朋友嘅情況,再加上老師每星期都幾個電話同我傾,令我知道老師真係有去了解小小豬所面對嘅問題,亦都會同我傾點解決,所以我都好放心將小小豬交俾老師呀!
聽到老師都算讚小小豬,真係放下心頭大石,雖然仍然有需改善嘅地方,不過知道小小豬係有進步,真係一種好大嘅鼓舞,我要繼續努力教好小小豬呀!希望小小豬KEEP住可以繼續有進步,慢慢咁愛上返學啦!


text:
DSE 英文補習老師有PChan,Billy Ng同Kenneth等等,你應該點揀?我以前都有補過 其中幾位,今次我會綜合埋 dsemansquad 同埋 dsetopscorers_sharing 歷屆DSE各科5**狀元分享 嘅觀點同大家詳細分析一下.
1. PChan (Patrick Chan)
P Chan 係以Double Lesson形式上堂,每堂上兩個半小時,所以每堂可以教授的分卷和文句豐富.上堂前會派一份空白嘅notes,然後一邊上堂一邊抄一啲靚字靚句等,並會不停重覆.在視覺,聽覺和觸覺疊加效果下,會更容易將教授內容記入腦中,即使平時少温習Notes,也會記得字詞的用法並學以致用,有助加強記憶.
好處:
- Resources豐富:P Chan差唔多堂堂都會派一啲5**範文,解釋啲靚字點解,點樣用返喺作文入面.另外,佢都經常派海量真跡參閱,好多exercises + mock卷Samples,包卷一,二,三,亦會派一啲好文,例如New York Times嘅文章等等 (Something You Should Read).
- 學英文為主:上堂重點係 Paper 2,所以堂堂都會學到好多靚Vocab同Phrases,而且佢會畀好多 Synonyms 你抄,令你可以用唔多嘅字表達到相若嘅意思,作文可以多好多 variety.
- 教作文Structure幾好:P Chan 上堂教嗰啲野其實係用之前啲DSE Paper1 Passage教,所以變相你冇操過PP都變到好似操咗咁,佢仲會分析埋Passage既structure,幫埋Paper 2.因為平時啲人作文好易忽略結構,淨係塞靚字靚句,佢教既structure 令成篇文嘅readability 好咗好多,成篇文完整咗.
- 小總結:英文 Writing + Vocab 教得好好,實而不華,真係 “more practical than aesthetic”,但係…
壞處/問題:
- 真係教英文,少教Skills:PChan 唔exam-oriented,因為佢主要教作文,所以佢教Paper 1 & 3嘅Skills較少,變相你要自己摸索點樣考英文.如果低form當打好根基學多d vocab就值得一補.
- 要勤力溫書:因為佢教好多Vocab同Phrases,如果唔温下書其實補完都唔係大部分記得同用得返.而且因為課堂重心側重 Paper 2 (v.s. Paper 1 & 3),所以你要自己平時做多啲佢嘅Mock卷例如Reading,自己鑽研下點樣考好呢兩份卷.
- 經濟負擔較大:因為P Chan係Double Lesson形式上堂,所以其實學費係接近貴咗兩倍,屋企經濟狀況唔太好嘅同學就要好好考慮,如果唔係補咗又唔努力温就浪費父母嘅血汗錢.
- 上堂時間較長:因為一堂兩個半鐘,會上到好攰.所以建議唔好報星期一至五嘅班,因為平日要返學,如果放學之後再補兩個半鐘真係會好攰同好難專注.如果你一唔小心恰眼瞓就會抄漏咗好多野.(建議同Friend一齊上,抄漏咗Notes可以抄返)
2. Billy Ng
Billy Ng 上堂畀的練習份量足夠,差唔多每兩堂就會有功課,之後堂上再對答案解返畀我地知,例如 Alevel UE嘅MC Cloze,Proofreading等,可以清Grammar mistakes同埋練語感.同埋佢教skills之前會叫學生前一兩堂做曬啲PP先 (e.g. Paper 1 MC or 長題目).
咁樣預習做先再聽佢講書係唔錯,吸收得好啲.F6 佢會派好多操題庫,例如 New York Times操題庫,作練習 Paper 1 之用.
好處:
- Exam-oriented:skills比較著重短時間 upgrade,有英文底或程度差嘅都會進步得快,聽得明.
- 思維改革:由於超級 exam-oriented,佢嘅教學潛移默化改變咗你嘅思維,令你清楚Paper 1有咩係重點字眼,Paper 2其實有咩Points係common sense但其實好百搭,Paper 3其實要留意標點,符號等等.
- 教學方式好 systematic:present好,特別教P3好systematic,P2都唔錯
- 資源豐富:好多exercises + mock卷,好多有用平價courses同mock ,書仔都唔錯.
- P.S. 佢有好多附加課程,性價比不差.有時會有啲 $50 或者 $100-200 嘅course,有特別主題,例如Paper 3 Language,Top 50 errors等等,呢啲course如果你孖住報的話性價比會高,因為佢仲會送埋啲Mock或者半價.
- P.S.S. 而且好多朋友嘅情況下會有好多優惠:Billy差唔多每期都會有孖住報優惠,只要你帶一個朋友(未補過佢)一齊報就可以減二,三百蚊,仲會有新書送(孖住報獨有).
- 但係…
壞處/問題:
- 上堂 Overrun 時間極長:Billy上堂個半鐘已經係基本,尤其到咗中六仲一堂差唔多兩個鐘,會少咗好多温其他科嘅時間.Video班如果過咗個半鐘,佢就會將淨返嘅內容擺上遵理嘅補課平台.
- 上堂講書較慢:佢一個skills會用好多PP做例子去教你,變相拖長咗時間,結果一堂可以只係學到1-2個skills.
- 有時太多網上補課
- Live 班成日遲到:可上video唔會有呢個問題,video班內容冇分別但準時開始,不過有時要返屋企睇返overrun嘅片
- P.S. 改文要電腦交
3. Kenneth Lau
好處:
- Kenneth Lau Grammar 解得幾詳細嘅 (感覺佢都算照顧到英文底好差嘅同學)
- 有定期speaking practice
- 好多 exercises + mock卷,肯做足都會有進步嘅
- 筆記頭果part Language Enhancement同Writing Enhancement教下思維係有啲用
- 書仔實用
壞處/問題:
- 除左Language Enhancement同Writing Enhancement外,其他技巧都唔太實用
- 部分課程內容 / skills 會有唔少重覆,如 elite course 同 regular
- 講書會比較慢,相對無咁organised,筆記好多頁都冇教,同埋冇網上補課
- Live班會遲到,試過遲半個鐘
4. Cetex Education – Jessica
好處:
- 適合來自名校,或者本身英文係全級頭幾同學
- 教法主要係浸好你個英文底,而唔係速成考試咁
- 實而不華,有幾多寫作技巧同外國文化學下
- 好多剪報,exercises同 vocab 有關嘅materials,好勤力就會有用
- 每星期會學到好多vocab
- 成班名校,上堂氣氛一流
壞處/問題:
- 如果要補,你要做test入學,有機會你想補都未必有得補
- 每星期好多tasks同功課要做
- 無咁 exam-oriented,skills實用性較其他老師低
- 學費較昂貴


text:
齊柏林係本地熱狗品牌,十分受港人歡迎.相信大家對佢都唔陌生,因為佢哋係全港有31間分店,遍佈港九新界多個地區,所以大家行街嘅時候應該都有見過.店舖包括灣仔,旺角,屯門,將軍澳.
佢哋以親民的價格,提供多款超足料熱狗和小食.招牌熱狗就係火灸芝士辣肉醬熱狗.有一大原塊芝士鋪喺熱狗上,再用火槍火炙熱溶~ 相信咬落去嘅時候可以將熱溶芝士拉絲!仲有大量肉醬加埋秘製辣汁,味蕾十分感受到層次感!想到附近掃街嘅自己友一定不能錯過!
地址 (分店之一)
荃灣鱟地坊80-84號士林食街B7舖
營業時間
星期一至日 12:30 – 22:00
(Photo from Openrice)
總店位於大埔嘅外賣熱狗良心小店,已經擁有六間分店遍佈港島及新界.分店包括上環,銅鑼灣,天后,灣仔.而大埔仲有兩間分店,總有一間係你附近~ 得閒行街一定要幫襯下良心小店!
佢哋長期有好多人排隊,因為店員態度好好,食物質素又高.熱狗更係以價格親民同大件夾抵食吸引咗一大班熱狗愛好者.店主開業以來堅持使用本地食材,少量會是外國進口貨,如澳洲牛肉,美國安格斯牛肉碎等,拒絕使用內地食材.
招牌熱非常大份, 麵包有脆邊襯埋酸忌廉真係一流.外皮脆口既腸仔配埋辣牛肉碎,墨西哥脆脆,芝士,呢個組合吸引咗唔少人再來回購!
地址
大埔廣福道60-62號地下C舖
營業時間
星期一至四, 日 12:00 – 00:00
星期五至六 12:00 – 02:00
(Photo from Openrice)
位於何文田,尖沙咀嘅德國菜快餐店.餐廳裝修環境好有復古嘅感覺,而佢地主打外賣.高級食物質素 同 良好服務態度係店舖做左二十八年最引以為傲既堅持,佢哋希望以人情味法因為發揚獅子山下創業既精神!香港人們經過一定要試吓店舖嘅熱狗,感受下佢哋溫暖嘅人情味.德國熱狗嘅香腸每日新鮮製造,而香腸嘅工廠由德國人開設,供應10幾款少見嘅香腸!而佢地嘅係搵本地麵包店作為供應,真·本地小店!
地址
九龍窩打老道67D號地下
九龍尖沙咀亞士厘道十八號地鋪
營業時間
星期一至日 11:30 – 20:30
(Photo from Openrice)


text:
嘩,卒之都完成咗大製作呢個 project 喇!! 我哋幾個都真係攰到死呢!等埋 Louisa 今晚去到宴會場地影完相,之後 send 番俾我先至 post 上嚟 blog 度,遲啲再同大家分享啦!
由於呢兩日整嘅婚宴回禮餅個麵糰只係需要蛋黃,所以剩咗勁多蛋白,咁食完飯之後,當 Louisa 同 Winnie 繼續做埋包裝時,Louisa 就俾個食譜我,叫我自己試吓整呢個 Amaretti,因為又易整,又好食,但最重要就係只用蛋白,唔用蛋黃,咁就可以銷咁啲蛋白啦!
材料:
杏仁粉 175 克
糖霜 125 克
糖 50 克
泡打粉 1/8 茶匙
梳打粉 1/8 茶匙
蛋白 2 隻
- 將所有粉類同糖過篩,混合均勻.
- 加入蛋白,用膠刮拌勻.
- 用匙羹將杏仁蛋白混合物逐少勺上已鋪入爐防黏紙嘅烤盤上.
- 放入已預熱至 160 °C 嘅焗爐內焗 25 分鐘.
- 將杏仁餅乾放上架上攤凍即可.
其實呢個 Amaretti 係意大利式嘅 Macaron,所以食落口真係熟口熟面,
不過做法就簡單好多喇,而且個人覺得 Amaretti 仲好食啲 o添!
總共整咗兩大盒餅乾,一盒當然係自己要啦,另一盒就整俾 Winnie.
Notes:
- 喺原食譜裡面,175 克杏仁粉中,有 50 克係用北杏磨成杏仁粉.
- 原食譜係用 75 克糖,不過 Louisa 就話俾我聽,跟足原食譜份量的話會好甜,所
以我就減咗 25 克糖,不過依然都幾甜.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
鐘意一個人但又唔知點入手?不如試下做少少改變令佢莫明奇妙在意你啦! 正所謂各花入各眼,人人嘅喜好未必一樣,想成為佢眼中嘅女神但又無從入手? 不如參考下佢嘅星座再對症下藥啦!
#白羊座 可愛蘿莉型
可愛又帶點天然呆嘅女仔,會令白羊男不由自主就心動.雖然其他星座男生未必一定會覺得天然呆,賣萌好可取,畢竟唔係人人頂得順嬌嗲嘅言行啊!但是白羊男卻鍾愛呢一款,哪怕對方一聲撒嬌一個嘟嘴,都會令佢地心跳加速,忐忑不安.
#金牛座男生:賢妻良母型
哪怕你再嬌艷,金牛男都唔容易對你產生好感,佢地喜歡嘅係賢妻良母型,廚藝好加分!性格好加分!溫柔賢惠有耐心加分!加分!加分!係佢地心入面,賢妻良母型大多相處起來輕鬆無壓力,又善解人意,而且可以同佢地一齊經營愛情.
#雙子座男生:多愁善感型
如果雙子男有時講咗啲感性嘅說話,卻被另一半當作矯情,佢地一定會好崩潰,所以佢地係選擇伴侶嘅時候會注重呢一點,唔可以了解佢地多愁善感嘅女仔,絕對唔會招惹.佢地需要有默契,要了解彼此嘅心靈,知道忽而嘅感性嘅另一半.
#巨蟹座男生:用情專一型
太開放熱情嘅女仔絕對唔係巨蟹男杯茶,令佢地最容易動心嘅,是用情專一嘅女孩子,望上去就比人一種踏實穩重嘅安全感,不浮誇,不妖嬈,愛上巨蟹座就好好地做個清純嘅鄰家乖乖女啦!
#獅子座男生:任性霸道型
太一般嘅女仔獅子男睇唔上眼,佢地對大眾群體所傾心嘅女仔,好難會動心!佢地鐘意與眾不同嘅類型,脾氣爆少少都可以接受,咁叫有個性,最好就帶少少任性霸道張揚不羈,先可以充分吸引佢地嘅注意力,並且激發起他們的征服欲!
#處女座男生:打扮得體型
俗語講「人靠衣裝」,一個人嘅打扮無時無刻都影響住佢嘅外在形象,而好多人根本唔可以做到正確地自我定位,令到形象同裝扮唔夠得體,處女男鐘意嘅女人永遠都可以打扮得恰到好處,一睇就知你有料到,有個人修養,有內涵!


text:
《關於粵語書寫嘅反思》
經過練習,發現自己用港式中文寫嘢個思維真係甩唔到口語思維,乜都寫到好白好直,好似平時同人傾偈或者上堂教書咁,立意如果都庸俗,就會好易跌入文質俱差嘅困局.歸根究底,我呢一代人受咗「書面語至係雅」嘅影響太深,自細睇同讀嘅好中文都已經同書面語綑縛咗,要擺脫,甚至再寫返自己風格出黎,真係差唔多要砍掉重練,由頭練習.
記得以前少不更事,買過一本書教人分辨規範中文同港式中文,諗住有啲得著.但之後一路睇,就一路不由自主質疑規範嘅標準,思考作者邊緣化我自己覺得好到肉嘅用語係咪必要,拖拖拉拉,最後都冇睇曬.權威訂立嘅規制,認為港式中文係偏離正統,但日日講日日用嘅我又用得好地地,要我接受一套新嘅理論,自然就有排斥反應.加上我自己語文一向唔至於差,於是慢慢就開始思考到底香港人點解會係冇得我手寫我口嘅族群,但本身寫作用嗰個思維因為考試需求而冇更動過,極其量係會刻意運用平時會用嘅口語詞.
到到而家,睇返呢半年黎Instagram入面嘅一堆違反Instagram常態嘅長文,覺得細個學人做文青睇字花鳩寫寫嗰期嘅感覺又返咗黎.自以為有嘅特色磨走曬,總算做到咗我手寫我口,但做到之後又發現呢種嘗試犧牲咗我既有嘅風格,除咗冇錯別字同文句流暢,其實連本人都唔係好睇得出自己嘅港式中文同其他人嘅港式中文有乜分別.
目前香港主流嘅口語入文書寫,跑得出嘅都係創意取勝,理念取勝,網絡故仔一大堆對話,講真同廣播劇劇本冇乜分別.如果認真要講,呢啲根本就符合唔到我地平時看待書面語寫嘅現代當代散文小說時所要求嘅嘢,而港式中文上唔得大場面,其一要因就係啲作品深度唔夠,作者功力亦唔夠.廣東話變港式中文,要處理嘅係講嘢同書寫嗰個差異,雖則係一層好似好簡單嘅工夫,但正正係從未pick up過,所以要一般香港人寫到精煉而有特色嘅中文,甚至寫出港式中文代表作,真係談何容易.
我有啲學生,語文不論中英都好差,有讀寫障礙,但叫佢讀啲考試錄音稿,雖然有甩漏遲疑,但佢係會好自然將「的」讀做「嘅」,「那」讀做「咁」,為「開玩笑」搵到對應嘅「講笑」,甚至可以自動波調動埋句子順序.某程度上,呢種已經可以叫做翻譯,只係今時今日我地香港人所傳承嘅語言已經冇咗好多廣東話特有句式同用語,又吸收咗好多所謂正統嘅中文,至會覺得呢種識得自動翻譯嘅能力唔算特別.如果有更多能力出眾嘅人自細就接觸港式中文寫作,而唔係到大個到我咁至中途出家,或者佢地就會更掌握到港式中文嘅優點(就算混雜英文,例如deadline,demo,project,都冇所謂).如果由呢一代開始,避得過普教中嘅蹂躪,再加以培養,港文要有一番文化成就絕對係有可能.
自己睇返自己嘅嘢,散發住好濃「假如可以為愛加一個期限,我希望係一萬年」嘅鳩味,同以前寫書面語好似兩個人.希望中意廣東話嘅人,文青又好,非文青又好,以後一想抒發情感,都可以試吓戒甩書面語,用港式中文去寫,呢小小嘅一步,隨時可以成為促成港式中文告別無厘頭好笑同講粗口好勁嘅一大步.


text:
利申我本身唔係特別鍾意食拉麵,但係如果講香港最好味嘅拉麵店,我會推介銅鑼灣嘅 Ramen Nagi 凪拉麵,停業接近一年,由大坑嘅鋪位搬咗去工廈做外賣工作坊,到尋日終於正式開番喇!新鋪喺銅鑼灣渣甸坊,比起舊鋪細少少,但係拉麵味道仍然咁好食!雖然部分店員冇再喺度做,但係一定係遇過最有禮貌最友善嘅店員!如果鍾意食拉麵一定要嚟試下!
19/6/21更新:佢哋每日賣晒拉麵都會喺Facebook出post,唔想摸門釘記得Follow Ramen Nagi Hong Kong
Ramen Nagi 新開張限定拉麵:赤蝦拉麵
今次重新開番之後,第一碗限定拉麵係赤蝦拉麵,湯底用店舖做嘅豬骨湯同赤蝦汁煮成,味道勁香仲有好濃嘅蝦味,完全唔會覺得太鹹或者油膩.拉麵上面嘅蝦都好彈牙,算係新鮮,味道都香.最後食完拉麵連湯底都全碗飲晒,正!
Ramen Nagi 經典口味:豚骨拉麵
鋪頭有4款固定拉麵+1款限定拉麵,之前喺大坑舊鋪就已經食過「赤骨」同「黑骨」,可以去番呢個Post睇相.今次叫咗一碗限定拉麵,就決定試埋「豚骨」拉麵.今次叫咗3辣勁多蒜濃厚湯底配普通硬度拉麵加叉燒,店員每次送拉麵嚟都會好有禮貌同詳細介紹建議食法,以呢碗為例就會建議先飲一啖湯試下湯底原本嘅味道,之後再解釋個辣醬喺碗底左下角,可以攪勻再襯熱食.湯底夠香濃,配埋個炎之醬味道更加突出,叉燒大塊又夠腍.
Ramen Nagi 凪拉麵:小食
溏心蛋超正,個蛋黃好creamy!
而呢份煎餃都唔錯,個皮唔會煎得好硬好乾身,而個豚肉餡份量超足,而且好juicy,正!
Ramen Nagi 凪拉麵:單餐紙
固定拉麵可以自己揀 1.湯底咸度 2.湯底濃厚度 3.湯底蒜泥數量 4.配料(叉燒/野菜) 5.炎之醬(辣度) 6.拉麵軟硬度.而限定拉麵就唔可以自己揀湯底選項嘅.
Ramen Nagi 凪拉麵:其他相片
每張枱都有芝麻同辣粉,有需要可以自己加落拉麵度.
Ramen Nagi 凪拉麵 地址
詳細地址: 銅鑼灣渣甸坊48號采怡閣地下5號舖,下面係渣甸坊48號位置


text:
11 Jul 2019
可以嘴賤,但盡量努力唔好欺凌啦
聽聞近日好多人喜歡走去網絡欺凌一個𡃁妹,全方位日日夜夜恥笑佢外表同跳舞唔好睇😅 評論係一回事,心地係另一回事~ 就算你自覺評論幾中肯,留言之前不如停一停,諗下點解要人地食你嘅惡意.佢係做錯咗事,定得罪你啲乜?如果無嘅,人地只係存在喺自己嘅空間做自己嘅事,咁你可以選擇唔好睇.就算要睇要評論,不如試下用善意啲嘅語氣?同一個意見,不同嘅立心,出黎嘅效果已經會好唔同,你地唔係唔知嘅,差在你地想唔想用呢個善良嘅能力姐.我信你地可以的😜👍🏻 We connect😜
唔講道德,講利益同因果.下下要靠公開嘲弄,謾罵,侮辱萍水相逢嘅人,從中獲得快感或者同其他人製造共同話題R朋友,一時間可能係好爽好開心嘅.但其實你係幫手build up緊一個欺凌嘅氛圍,分分鐘過兩日就係到你自己被欺凌了.為己為人,多釋出善意吧😜
Cyber bully我自己都受唔少,尤其啲人好鍾意問我哪來的自信,well,如果你有努力咁活著,有努力咁愛身邊嘅人,有努力咁做一個對得住自己嘅人,咁你就已經值得擁有自信.自信唔係來自你嘅外表,而係來自你會為自己而努力,無論係甚麼範疇,行大步或小步,擁有自信從來都唔需要其他人批准的.
經過咗咁多年,我就睇通咗.未睇透嘅咁多位,尤其玩緊bullying嗰啲,希望你地再停一停諗一諗啦😄 功利角度諗,可能你地仲幫咗佢上位🤪 要有意見嘅,唔係唔得,屈住屈住都係違背人性嘅,有時把嘴係想賤下嘅~ 不過,面對無辜嘅人,不如試下私底下笑佢? 講下八卦,好過參與欺凌啊咁多位💖一係,就將呢股賤慾,發洩喺該死嘅人身上(eg黑警)? 咁就你好佢好大家好啦☺


text:
近期天氣又涷又濕,好想搵一個又溫暖又乾燥嘅地方抖抖氣,喺繁忙嘅生活之中可以深層休息,然後有力量重新出發.呢排喺中環荷李活道行人扶手梯附近行街嘅時候,就見到一個叫做Iyara Day Spa Central Hollywood Road嘅水療美容中心,呢一間Iyara Day Spa係外面望落企理又有亞熱帶風情,見到一啲藤器,木枱,腳底按摩椅,又點埋浪漫舒緩嘅tea light蠟燭.就咁望落去,相比起其他大集團大酒店經營,千篇一律企業式嘅水療中心,Iyara真係好有個人風格,一睇就知係外國人經營,喺裝修設計與及門面方面都好有特色.
呢幾日天氣經常落雨又潮濕,好想做一個香薰精油嘅全身按摩,通通淋巴與及促進血液循環.今日無啦啦經過荷李活道嘅時候,正在落緊好大雨,成個蘭桂坊都煙雨濛濛,咁啱又見到遠處嘅Iyara Day Spa呢間野燈火通明,我就被溫暖嘅燭光吸引,就決定不如試吓呢間Iyara.
打電話去問下,咁啱佢就真係有位而且價錢唔貴,呢幾年蘭桂坊越來越多按摩水療中心,除咗出晒名Sense of Touch,仲有好多本地人同大陸人開嘅個體按摩店,選擇多咗好多.Iyara Spa Central一個一小時有機Lavender Oil全身按摩都係港幣$600左右,已經包括左全天然植物薰衣草精油,因為Iyara beauty以推廣有機與及天然療法為賣點.(本文為全自費分享,沒有收任何贊助或折扣)
(Iyara day spa hollywood road鄰近半山電梯,是蘭桂芳附近少見的小規模自家泰式美容水療中心)
(Iyara Spa Central正門,外表樸實,裏頭卻另有天地)
(Iyara裝修甚有泰國曼谷風情)
當我真係行到去Iyara嘅大廈公用大堂嘅時候,我都打咗個突.因為大堂非常之簡陋,甚至有啲電影花樣年華裏面唐樓果種懷舊嘅風格.同我係天橋上面見到2樓個現代泰式潮流風格完全唔同!不過既然都預訂咗就冇所謂啦試吓啦.好快到達2樓,就見到Iyara Spa Central嘅正門,我就入去登記.我發現呢度入咗室內之後發覺裏面環境以泰國嘅藤,木,竹為主,已經有幾個外藉客人喺度做緊修腳甲同埋頭皮按摩,環境唔算大但係好舒服,而且被tea light蠟燭烘得暖暖,空氣中仲聞到複方植物精油嗰種獨特舒緩嘅香味,播放住緩慢悠揚嘅鋼琴輕音樂.
我留意到Central Hollywood Road Iyara除咗有外國客之外,原來香港客都唔少,而且男女客比例平均.由於我係早到咗,佢哋嘅招待員都非常之有禮貌咁叫我坐低等下,原來招待員本身係識講流利純正廣東話,但係又識講非常流利英文同泰文嘅美女.坐低左之後佢哋就俾咗本外國雜誌我睇,同時比左杯帶檸檬清香嘅暖水我,仲要係用tea light保溫.可能因為好多雜誌真係外國入口,為呢度帶來唔少嘅異國風情,呢度真係好隨意,好有家庭氣息,好溫馨!雖然Iyara地方真係有啲細,都覺得呢度非常之舒服.
(連暖水亦帶有淡淡檸香,更附有tea light保溫)
傳統體貼的泰式美容,美髮,修甲服務
坐低睇下Iyara Central spa menu,就發現原來呢間Iyara來頭都唔細,因為除咗一般嘅瑞典式精油按摩服務之外,仲有修甲,洗頭,做臉,香薰按摩,而且仲有全天然嘅頭髮同頭皮護理服務,一般嘅按摩美容中心最多只會有一間沖涼房,但係Iyara佢竟然一啲外面Hair salon專用嘅洗頭皮椅同埋水龍頭都有.呢度有個頭皮頭髮護理,係用天然蜜糖同avocado深入滋養.
Iyara Hollywood Road好似係泰國家庭式經營,但係無論服務水準,衛生環境等都可以媲美大型連鎖店.
再細心睇,原來Iyara仲有好多純天然嘅有機美容美髮產品,例如香茅同薑油嘅護髮素,洗面奶等等,Sundari,Plai,mamma herbal牌子呢啲都係喺泰國同印度入口.
呢度好多美容美髮嘅產品都係直接由外地包括泰國入口,亦都有一啲純天然嘅植物精油,泰國香茅香草茶出售.我去到嘅時候,就聽到有外籍客人向治療是查詢植物精油嘅使用方法.
(Iyara day spa有好多泰國品牌,包括面部,頭髮,身體護理品)
(有複方精油同diffuser出售)
(房間不大但沿用泰國設計)
來自曼谷的昔日溫暖
等了十多分鐘,好快就有識講泰文,穿着整齊制服嘅治療師出嚟帶我入房,原來發現佢嘅房間設計竟然係用板間房!用屏風來做間隔真係有啲始料不及,因為呢樣野係香港基本上已經失傳中.因為呢度甚為有五六十年代舊香港,似舊電影「蘇絲黃的世界」裏面嘅威廉荷頓同關南絲居住嘅港島公寓,非常懷舊殖民地.板間房一般隔音麻麻,好彩其他客人都是非常安靜,都冇什麼尷尬.之後,就開始咗一個鐘頭嘅薰衣草植物精油全身按摩,同正統嘅泰式按摩一樣,Iyara Spa亦都加插左先用熱毛巾抹腳呢個細心環節,而且做身嘅時候,亦特別喺腳底嘅穴位做咗幾分鐘,刺激身體機能自療能力.
雖然按摩師年紀輕輕,但係佢嘅按摩手法非常之好,而且好有心機,基本上全新重要嘅穴位都照顧到.雖然療程只係一個鐘,但係感覺上就比一個鐘更加漫長而享受.用嘅精油好明顯係貴價嘅天然薰衣草精油.
泰國嘅按摩師專業安靜,只係靜靜咁幫我推油按摩,並無任何推銷,推油嘅過程中我瞓着咗,感覺身處伊甸園.無錯,係一個位於塘西風月之地嘅伊甸園.
蘭桂坊的伊甸園
中環擺花街,荷李活道,閣麟街,蘭桂坊一帶都係夜生活地區,充滿着頹糜.中環呢一帶都係好多名人,富二代出現嘅地方,呢個區域俾人嘅印象就係比較風流同下流,充滿着各種用錢換愛,用性換愛嘅焦慮;荷李活道蘭桂坊,俾人嘅感覺係關於一夜情,狗仔隊記者,好難同休息,休閒拉上關係,因為蘭桂坊真係野心之地,每晚都有好多港女,強國人,洋人同黑人搵食.佢哋嘅共同點就係鍾意比較和競賽,由畢業證書鬥到結婚證書!Iyara Spa Hollywood Road睇起嚟好似係改篇自泰國電影嘅曼谷小店,喺呢個多國文化融合嘅地區真係有如,濁世中未被污染嘅蓮花.
Iyara呢間野真係有啲似老蘭嘅教堂,提供咗情慾金錢輪迴世界之外嘅慰藉.獨特嘅曼谷異國環境,令你在精油髮香深處,忘掉所有世俗色相,仰望那單純的天空.


text:
提到香港獨立,世人成日都會話香港人都只係一班移民,而回應「你上/上上一代咪又係移民」嘅最佳答案,我會話係「我上/上上一代正正係移民」,而接續嘅解釋係,我祖先就係因為唔想繼續生活喺唔適合生存嘅環境而鼓起勇氣離開,而香港正正就係數以百萬計追求自由生活嘅人嘅落腳地.佢地意識到滿清帝國治下嘅生活欠缺保障,而不論國民黨定共產黨都只係蘇聯嘅傀儡,故此排除萬難都要離開原居地,蘇聯控制嘅華界同埋中國,行為本身就反映佢地希望改變現狀,而近在眼前嘅英治香港正正就提供咗一絲難得嘅曙光.香港係自由港,私有產權受到法律保障,只要肯捱就一定搵到食,驟聽平平無奇,但只要大家了解返中華民國同中國共產黨治下嘅生活有幾慘無人道,自然就會明白香港點解咁有吸引力.
喺缺乏法治嘅社會,唔想付出勞力嘅人可以有拳頭有武器就去搶,無視人情關係同道德觀念,但喺具備法治嘅社會,成文法要求公民尊重社會共識,而踐踏人性嘅行為會受到制裁.唔公義嘅法律之所以唔係法律,拉曬啲泛民大狀之所以令人氣餒,正係因為香港人心中係有超然於現時法律觀嘅法律觀.香港民族先輩雖然字都未必識多隻,亦唔識批評英國喺香港設置嘅各種制度未及後來咁進步,但佢地比華夏食人族更加具有靈性之處正在於:佢地意識到社會共識有助維繫社會穩定,拒絕華夏食人族以賤視生命為社會共識之不成文習慣.後來嘅香港,雖然因為唔係主權國家而未有完全合乎法治精神嘅法律,但香港民族因為習慣遵守合理之法,而逐漸理解合理之法有益於自身同全體,因而亦形成開口埋口都會提住法治嘅習慣.
香港嘅法治確實係殘缺不全,但呢點並唔係關鍵.相比起成日為法治如何如何而傷心憤怒驚訝羞恥,大家更應該為香港嘅社會共識一日比一日堅實而保持樂觀.港共傀儡政府濫用法律,只係擾亂人心嘅表象,只要大家記得表象終歸係表象,表象之內嘅核心至係定義香港民族嘅堅固結構,好自然就會見到屬於香港人嘅社會共識係喺香港歷史之中好有系統咁逐漸加疊緊.只要掌握到社會共識,只要相信香港人嘅集體回憶係香港人抗爭到底嘅思想源頭,而法律只係其中一種表達香港民族思想嘅語言,香港人就永遠都唔會滅亡.反觀華夏食人族只係恐懼共同體,成為一個所謂現代國家只係消極聚合嘅結果,如果唔係蘇聯輸出革命同日本犯下命運之罪,根本就唔會捱得到今日——中國嘅情況,同泰國其實係好類似,因為泰國由暹羅變成現代泰國,都係因為英法帝國主義要喺東南亞設有緩衝區而生成,而滿清之所以免於全然瓜分,亦係因為蘇日都爭奪緊同一塊餅.
泰國人其實到而家都仍然係處於醞釀民族性嘅初期,要定義泰國人,某程度上係難過定義香港人,而呢種迷失亦可見於呢排泰中網戰之中泰國網民長於自嘲嘅風氣.一個版圖好大但主體不穩嘅所謂強國之所以會慘敗於外交積極但方向模糊嘅旅遊勝地,就係因為主體脆弱但又意圖以蛇身吞食大象嘅結果.泰國皇室知道君主立憲制可以穩定國家,亦知道教育宣傳嘅功能,但國家機器要運行得當,首先都係要有共同體.當社會共識仍然未夠清晰具體,由上而下施加嘅任何力量都係事倍功半,而國人嘅無力感亦因而浮溢於生活日常.香港雖然未係國家,亦缺乏品格高尚嘅貴族,但要團結要立國,並唔係動不動都要有萬世一系嘅天皇遺產(同時亦係負擔),因為每個共同體嘅歷史都係獨一無二,各有千秋,只要夠努力去發掘自己民族表象之下嘅架構,自然大家就會知道香港民族嘅起步點一啲唔低.確立自我,唔一定要踩低他者,具有健康嘅比較意識,香港民族就可以喺還原民族真貌之後,擺脫自怨自艾嘅悲苦輪迴,重新發現自我有幾好——例如受英國直接影響嘅法治精神,就係香港民族相當突出嘅民族特質,日本韓國幾強大,喺呢一方面都係同香港有本質上嘅區別;又例如泰國雖然未有受到殖民,但佢亦正因為咁而無法從西方國家身上取他人之長補一己之短.呢啲區別好似好碎濕濕,但大嘅細嘅加加埋埋,其實就係人之所以為人,民族之所以為民族嘅歷史前因同文化基因.
要講獨立,首先要認清何謂獨立.所謂「不怕孤立,才可獨立」呢類說話固然可以作為思考獨立定義嘅起點,但思考一定要層層深入,唔可以半途而廢.真正嘅獨立,係要意識到自己如何生成,又適合如何前行,亦要思考有乜係可以輔助自己(例如更新社會共識),有乜係自己必須依賴(例如認清自己缺點),同埋有乜係永遠都會觸動到自己(例如先烈坐監犧牲).自疫情爆發至今,大家都忙於應付突如其來嘅轉變,如果有時間冷靜落黎,不妨嘗試暫時遠離炒得最hit嘅熱話,靜心想像疫情到2021年逐漸平息之後,抗爭之路可以點樣行落去,而乜嘢質素嘅討論至係多多益善.


text:
(A&M Diary)今日A姐M佬又出發遊車河,嚟到香港最北嘅邊境禁區自駕遊,分別遊走梧桐河,大水管,得月樓警崗,馬草壟警崗,落馬洲瞭望台,美德家塾.今次嚟嘅地方,部份以前係禁區地帶,但由2013年6月10日次階段縮減邊境禁區範圍之後,唔需要禁區紙就可以嚟遊覽喇!如果你係選擇揸車入嚟,留意番呢度好多路段都係單線雙程行車,新牌仔或技術麻麻嘅,我哋就建議你選乘公共交通工具或自己踩單車入嚟啦!
第一站:鴻淘士多‧羅太豆花
嚟到上水河上鄉,第一站就先去鴻淘士多,食碗超滑嘅羅太豆花.
鴻淘士多‧羅太豆花
交通:上水鐵路站乘搭51K小巴於總站鄉公所下車
地址:上水河上鄉快景路
第二站:梧桐河大水管
食完豆腐花,第二站就係豆腐花店旁邊嘅梧桐河同雙魚河交界,河道嘅景色好靚,天氣好仲望到上水同深圳嘅景色.
如果想打卡,就要去到大水管喇!呢條大水管就係深圳東江水供港嘅輸水管道,由於水管建於地面,所以影相嘅線條構圖會好靚,而且旁邊就係上水去元朗嘅鐵路路段,如果撞啱火車經過,影相就更加有味道啦!
梧桐河大水管 Ng Tung River Big Pie
交通:上水鐵路站乘搭51K小巴於總站鄉公所下車
地址:梧桐河及雙魚河交界
第三站:得月樓警崗
得月樓警崗面對住港鐵羅湖站同深圳市,警崗主要用途係防止偷渡客,以及邊境禁區管制嘅用途.如果持有禁區紙就可以行過呢條天橋,大概4分鐘就會去到港鐵羅湖站喇!
睇開喪屍片嘅我哋,見到旁邊呢個圍欄,係咪覺得對面就係一班喪屍呢?當然佢嘅主要任務,就係守護一國兩制,防止啲人偷渡入境啦!但其實,而家嘅一國兩制只剩低所謂嘅邊境禁區.
得月樓警崗 Tak Yuet Lau Police Post
交通:上水鐵路站乘搭專綫小巴51B線,料壆村落車再步行30分鐘
地址:
第四站:馬草壟警崗
前往馬草壟警崗,將會途經料壆村,呢度有唔少村民居住,大家路過嘅時候記住保持寧靜,以免影響居民平常嘅生活.但呢度點解要介紹畀大家呢?因為村口有一個比較乾淨嘅洗手間,如果有需要嘅話,可以作為一個休息站.
如果你哋係坐專線小巴嚟,上車嘅時候可以同司機講聲落車嘅地方,如果唔係就好容易就錯過咗你嘅目的地,小巴只會停喺路口,再行15分鐘上山.如果你係自駕遊或者踩單車,呢度嘅山路比較斜同彎多,上落嘅時候,一定要小心!
上山嘅路段已經見到深圳嘅市景,深圳嘅高樓大廈,全部都一覽無遺.警崗下面,大概可以停5-6部車.行大概30級樓梯,就係山嘅嘅馬草壟警崗,以前主要用途係瞭望台,但聽講而家已經關閉咗.不過,佢嘅外型十足十南北韓軍事重地,簡直係愛的迫降.
而全日最靚嘅景色,就係從瞭望台旁邊嘅山路一直行入去,可以俯瞰落馬洲邊境魚塘,而遠處就係深圳繁華都市嘅高樓大廈景色,形成強烈嘅對比,景觀開揚,風景好靚.
好多人都會選擇黃昏時間嚟到,set定腳架影日落.隨住陽光嘅反射,魚塘由藍色變成金黃色;而深圳嘅市景亦會變成夜景.不過,我哋駕駛技術唔算精深,所以我哋選擇仲有陽光嘅時候回程.
馬草壟警崗 Ma Tso Lung Police Post
交通:上水鐵路站乘搭專綫小巴51B線,馬草壟警崗落車再步行15分鐘
地址:


text:
移民有圍爐區, 選擇性地睇留言, skip走抱怨英國生活問題既留言, 什至label人地留港打手/五毛
咁關於回唔回流, 選擇性地睇留言, 同上面又有咩分別?
咪又係搵緊d信息去strengthen自己信念
根本人之常情, 好多人都會做既野, 唔係法庭呀呢到, 要公平公正睇哂全部口供紙
點解樓主做就要俾人Hi? 移民圍爐個d就唔糾正個班人呀? 因為圍得正確呀?
就係群眾壓力大, 非黑即白
攪到好多人失去獨立思考能力, 懷疑自己, 唔敢行條與眾不同既路
好多長老朋友質問你點解放棄年薪百萬工作/ 安穩既公務員工移民
咪唯有睇多d移民圍爐區, 去搵d類似既case, 覺得自己not alone囉
樓主咪又係咁, 人人都叫佢留, 回流既case小之又小, 特別係呢家局勢咁
香港係差, 我都唔係唱好, 搵食難生活環境麻麻, 除非你好有錢先可以過decent life
但大家對樓主了解小之又小, 佢屋企有幾錢, 佢對生活有咩要求, 咩都唔知
就俾個fix answer迫人地接受, 你一定要留, 你唔留就後悔
點解唔可以開放態度小小對人, 俾個出路人
鼓勵佢敢於獨立思考, 認真為自己著, 只有佢先知呢個timing佢要咩或者承受到失去d咩
得罪講句, 好多人都係好arrogant, 自大, 自我中心, 成浸廢老除去教育人
把口就「我為你著想」, 但實際上連人地背景係咩, 鍾意d咩, 有能力或失去d咩, 全部都唔知


text:
今日我想同大家推薦下我睇牙牙醫維港醫師.技術專業,服務好!
之前我隻牙遇冷熱會有刺激感,咬嘢唔係方便,後尾慢慢開始痛,不過痛個陣仲可以咬實牙根緩解,但系前排唔知點解加重咗,痛到我成個面麻曬,無胃口吃嘢,訓又訓唔著.
後尾問咗friend邊度整牙手勢好D,佢之前都有類似嘅情況.佢係去珠海果邊整效果都幾好,價錢都算實價.佢講完之後sent咗診所名片比我,我加咗佢哋嘅WeChat咨詢下,咨詢師好耐心好pro,當日我就book咗時間預約佢哋鐘醫生(佢哋book位係可以報銷來回的士費,同時打埋9折優惠).
珠海根尖炎治療
去到診所,都唔使排隊(提前book咗位),鐘醫生幫我影片檢查,醫生檢查完同我講,係根尖急性發炎造成嘅,需要做杜牙根開髓引流,咁樣炎症先可以消失.當日就開髓引流,順便摞咗D消炎藥回去食.
大概個禮拜後去咗複診,同我清理髓腔同埋放藥.插根管個陣仲要去拍小牙片睇下有無插到位.小牙片費用好似20蚊左右.過程唔舒服個陣舉手醫生仲會耐心甘等我緩解下,整完後就約下一次去充填.
最尾一次就係徹底充填根管同上牙冠啦.成個治療過程鐘醫生都好認真,全程負責我,第一次喺珠海睇牙就遇到甘負責嘅醫生真係好彩!整完後仲提醒我一d飲食同生活上要注意嘅嘢,吩咐三個月後要翻去複診睇下發展狀況.
全部費用加埋牙冠三千幾蚊,我覺得價格比哩邊合理好多.而且醫生夠Pro,我幾滿意嘅!大家如果需要,都可以加埋佢哋WeChat(85365585927)咨詢下,去之前記得提前book位哦,咁樣可以節約一D時間,另外可以打埋一D折扣,希望可以幫到大家.


text:
自從油麻地多層停車場拆卸之後,想喺油麻地泊車就真係難.有見及此,今集區區泊邊好會介紹4個喺油麻地多層停車場附近既停車場畀大家參考,希望幫到大家.咁當然會順路介紹埋該去既景點啦.最後仲會同大家破地獄,揸部BMW 330i出入德興街嘅伊利停車場,仲有秘技教大家點樣可以安全逃出四樓,有興趣嘅朋友可以先睇片,想直接睇停車場資訊嘅請參閱下面:
駿發花園停車場(按我導航)
位置黎講最近油麻地多層停車場嘅正規停車場,亦係去菓欄買生果嘅首選,不過由於選擇少,所以都幾FULL吓.價錢$25 / $28,仲有日泊.
鴉打街露天停車場(按我導航)
位置一定係靚,近廟街煲仔飯,喺正廟街牛雜旁邊.只係爛地場你敢唔敢泊,時租$30.不過依家唔知佢人手問題定無咗夜晚班食客,每日只於7:30am至7:30pm開放.
彌敦道238號停車場(按我導航)
如果你想去近佐敦呢邊,又唔想去到童軍中心咁遠的話,無可避免要黎德興街.不過原來德興街除咗出名地獄嘅伊利停車場之外,畀多十蚊,有呢個正正常常嘅彌敦道238號停車場,外表好似好舊咁你經過都唔敢泊入去,但係裏面原來好光猛,仲有自動門同升降機上番地面,時租$30.
寶來大廈伊利停車場(按我導航)
馳名5星地獄場,出入通道勁窄,未去過嘅朋友請睇咗上面條片先好決定去唔去,不過出奇地車位原來勁闊,加上地獄嘅關係,時租特平,$21 / $27 仲有日泊,都係嗰句,睇咗片你有信心先好去.
#泊邊好文章 #搵食自駕遊 #親子自駕遊 #遊樂自駕遊 #旺角
其餘熱門泊邊好文章:
東涌泊車泊邊好?
D2 Place滿晒附近泊車泊邊好?
港外線碼頭搭船去離島玩泊車泊邊好?
全港Donki尋寶地圖
海洋公園泊車泊邊好
The Wave / 觀塘工業區 泊車泊邊好?


text:
大家有冇發覺,響抽居屋,抽新股,比訂金,比按金,抽籤嘅時候,都要連埋支票同申請表一齊遞交.不過,現今支付方式五花百門,信用卡已成為主流,仲有得比較邊張卡最多優惠,甚至電話都可以比錢,究竟點解仲要用支票?支票同本票又有咩分別?Moneyhero為你一一解答.
支票 (cheque 或者美式串法 check),比人一種好古老,好Old School,平時唔多用嘅感覺.通常去銀行開個綜合戶口時會出一本支票簿俾你,但係幾年來都未必用得到兩三張;但做生意買賣,又走唔甩要用支票;用果陣又麻麻煩煩要排隊去搵櫃位或者搵機,十分唔方便.
支票有多重法律保障
支票作為銀行嘅票據,其實除咗俾錢之外亦有啲特別嘅功能──因為佢係實體中嘅實體,要有張紙質票,有人寫字簽名,有注明日期,銀行確認過戶時先後要對兩次有無錯漏,所以佢亦響某程度上,對收款人同付款人雙方都有好多重保障.有起事上嚟要對簿公堂,張票嘅簽發,出示,交易紀錄,甚至寫票嘅字跡就成為呈堂證據.所以,好多時一啲金額唔細嘅數,尤其係做生意貿易嘅買賣咁,就會比較偏好用支票找數.
而且,支票有核實身份之功能,好似響唔少證券商開投資戶口時,如果選用郵寄方式開戶,就可以用戶口持有人發嘅支票,代替親身上去由證人見證簽名嘅程序.因為個簽名係銀行開戶口時,已經有銀行職員去證明係你本人簽第一個支票戶口,從而證明係你本人開戶.
延伸閱讀︰致富要訣:不可或缺的4種-銀行戶口
經本網比較及轉介按揭,成功申請按揭額每HK$100萬送HK$500現金券,最高可享HK$6,000現金券.
(推薦再賞)另外,成功推薦親友經本網申請按揭,每HK$100萬按揭貸款額可獲HK$100超市現金券! 詳情
支票上面除咗簽名銀碼之外,有一樣好重要嘅嘢,就係日期.
收本票安全過收支票
對於平民百姓嚟講,比較常接觸到嘅銀行票據除咗支票外,亦有一種叫本票嘅東西.
本票,英文係Cashier’s cheque,係付款人先將錢交付銀行,再由銀行代付款人簽發嘅一種票據,好多時係用響汽車,樓宇按揭買賣呢啲大金額嘅交易.同時,對一啲無開到支票往來戶口嘅人嚟講,本票亦都有支票同樣嘅付款功能.即係只有儲蓄戶口,10年都唔駛開張票嘅人,響分行排隊「買」張本票,會方便過開支票戶口.
對收款人嚟講,支票有彈票(bounce)風險,即係因為唔夠錢或者其他問題而俾銀行拒付,收唔到錢機會比較高.而本票就係銀行收先咗付款人錢先至簽發,票面嘅金額就由銀行個戶口俾出嚟而唔係付款人個戶口俾,所以收款人收本票時會知道一定收得到錢.當然,銀行亦會「係咁易」收返多少服務費,我哋用下面個表歸納咗一啲銀行開本票嘅收費比較,部份銀行會同其他服務一樣,按戶口資產等級去提供優惠.
主要銀行本票手續費比較
主要銀行支票退票手續費比較
想知道最新嘅理財貼士,就要留意 MoneyHero.com.hk Blog,同埋緊貼我哋嘅 Facebook Page!


text:
話說有一日好累咁搭車返屋企, 帶住 headphone, 閉目休息, 想必大家都有咁o既經歷, 一覺瞓到落元朗, 爽~~~
但o個日好衰唔衰, 瞓唔夠一個站, 突然比一陣惡臭難頂o既氣味整醒o左, 開眼一看, 發覺身邊坐o左個男人, 而呢陣惡臭難頂o既氣味, 就係發自佢身上. 而呢陣味比臭孤更勁. 臭孤都可以噴止汗劑, 又可以做手術去醫治. 但呢陣味係經過長年累月, 慢慢咁積慮返o黎, 而呢陣味已經同個人融合o左, 佢本人自己都唔會發覺, 但身邊o既人就真係慘囉..
呢陣味就係我標題所講o既煙臭味加汗味, 夾雜埋一齊之後, 真係超難頂, 非筆墨所能形容. 佢坐落o黎o既一刻, 我就算幾咁眼瞓都好, 我o既睡意即刻消失, 換o黎o既係一種嘔心o既感覺. 佢本人全無問題, 只係佢本身發出o既氣味, 真係令小弟不適. 諗返轉頭, 其實都係小弟不才, 細細個真係要勤力讀書,勤力練功. 勤力讀書的話, 大個掙好多錢, 做個有錢人, 咁就唔駛搭巴士, 應該有司機接送. 勤力練功的話, 咁就可以練成閉氣功, 而家又未練成閉氣功, 又唔能夠只係靠皮膚呼吸…. 而家乜都無, 所以我唯有起身, 我認輸, 既然睡意全消, 企下又何妨呢?
估唔到香港政府做o左咁多功夫, 推行禁煙運動, 都係想市民可以遠離二手煙, 有個空氣清新o既生活環境, 但係估唔到百密一疏, 我都仍然可以吸到二手煙, 仲有料加添.


text:
檢查網速Internet Speed真的有用?
檢查網速Internet Speed真的有用?
咁check網速係唔係真係有用呢,咁首先講下乜嘢係check網速先.咁我哋一般所講嘅check網速呢,其實就係去一啲測速網站例如係通訊辦ofca進行寬頻表現測試嘅.用呢個方法check網速其實就好簡單嘅啫,只係需要去到個網站度,撳一兩個掣呢就可以即刻測試到你嘅網速㗎喇.咁但係問題就嚟啦,我點樣先知道我check嘅呢一個網速係準確嘅呢,又或者我點樣先知道我check呢個網速係真係有用㗎呢?
如果係想比較準確啲去check網速呢,咁係有三點可以注意嘅.第一,其實有好多人check網速嘅時候呢,都會連接wi-fi無線上網去check網速嘅.咁呢個時候呢如果你嘅電腦同路由器相距係比較遠,令到訊號接收得唔好,又或者有其他訊號干擾等等嘅因素影響呢,咁可能呢就會影響咗你check網速嘅準確性.比較穩陣嘅做法,就係直接用上網線連接你嘅電腦同埋數據機然後去測試網速嘅.
第二點要注意嘅呢就係,會唔會係你嘅電腦出現問題,影響咗你嘅網速呢?比如你嘅電腦可能係中咗毒,又或者係你嘅電腦系統,軟件,驅動程式等等係未更新嘅,咁呢一啲情況都有機會影響到你嘅網速嘅.咁呢個情況呢就可以嘗試用多過一部電腦去check你嘅網速嘅.
第三點呢就係如果你已經係用上網線連接你嘅電腦同埋數據機去check網速呢,咁呢個時候呢都要留意你所用嘅上網線呢,係唔係支援咁快嘅網速嘅.因為上網線都有分cat5,cat6,cat7等等嘅標準,咁如果你係用緊cat5甚至乎係一啲不知名嘅上網線,咁都係有機會影響到你嘅網速嘅.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我地嘅頻道,我哋下集再同大家分享其他資訊,拜拜!


text:
關嘉敏去韓國旅行無啖好食仲瘦咗 驚返嚟著唔落件台慶晚裝
藝人關嘉敏(Carman)雖然近期忙於拍攝資訊節目及愛回家,但亦抽出空檔期參與家族旅行活動,今次一行二十人一家大細出發到韓國濟州島旅行.平時忙於工作嘅Carman好難每次家族聚會都出席到,今次家族旅行大大拉近同6歲姪女嘅關係,因為姪女由一出世開始一被Carman抱就喊,令Carman 非常無奈,經過今次旅行之後同姪女關係突飛猛進好到難捨難離,結束旅行大家要分開走嘅時候姪女唔捨得Carman走而大喊,令到Carman 哭笑不得,原來小朋友個反差可以咁大.
Carman被問到去韓國係咪放肆大吃大喝肥咗返嚟?Carman居然話:「唔係呀!我係瘦咗返嚟,因為唔敢食咁多怕返到嚟香港着唔落出席TVB台慶嘅晚裝,我每次同啲美食合照完之後都係食2啖就收手,之後就睇住屋企人食,自己就唯有飲多幾啖水就算.每晚就喺酒店做運動,其實自己響健身房做運動都幾悶,好在有開live,好多粉絲同我傾偈同埋打氣,所以唔覺唔覺就做咗兩個鐘頭運動,超標完成每日嘅運動量,所以瘦左.」
至於又被問到喺韓國有冇異地情緣?Carman: 「好可惜無異地情緣發生,但係就充滿長輩緣,喺韓國有餐廳侍應及有馬來西亞旅客認得我,之後有好多叔叔嬸嬸走埋嚟同我傾偈影相,仲叫我好好加油,我真係估唔到我馬來西亞個Fans年齡層咁廣,我會繼續努力報答佢哋嘅支持!」
Carman今年萬千星輝頒獎典禮首次被提名飛躍進步女藝員會唔會好緊張?Carman:「一收到消息被提名真係好開心好激動,到心情平伏後就同自己講有提名證明努力係無白費,唔好比有壓力,但另一邊又諗如果攞到獎就好,真係好精神分裂 哈哈.而公司上上下下仲有身邊所有親友都主動幫我拉票,唔使2小時就收大量信息話已經投左票比我,得到大家咁支持我真係好感動,無論結果係點都好我都會繼續努力,繼續做我鍾意嘅演藝工作.」


text:
醫生,牙縫大可以通過補牙解決嗎?
1,牙縫大能補咩
很多朋友認為牙縫大就直接拿材料補,呢種想法系不正確嘅.造成牙縫大嘅原因很多,如果出現牙縫大嘅情況,首先要先去醫院對口腔進行檢查,睇睇系乜原因造成自己牙縫大嘅,揾到原因後再有針對性嘅解決.
兒童跟成人治療牙縫大嘅問題做法系唔一樣嘅.兒童嘅孩子還喺發育階段,後天還會換牙,呢個牙縫還會自動封閉,所以可以暫時唔使治療.
喺換牙嘅過程中,很多小朋友嘅上門牙之間嘅牙縫會比較大,呢個系暫時嘅,隨著新牙齒嘅長出,呢些縫隙就會變小.但系如果兒童換牙之後仲系有牙縫大嘅問題,喺成年之前還可以用帶牙套抑或全瓷牙嚟矯正.成人要系出現牙縫大嘅問題,就需要採取矯正嘅方式喺矯正牙縫大.
2,牙齦萎縮引起嘅牙縫變大點辦
牙縫間充滿了牙齦組織,醫學上又稱牙齦乳頭,牙齦乳頭很容易發炎出血,每次嘅發炎出血都會降低牙齦乳頭嘅高度,次數越嚟越多,牙縫就越嚟越大.呢個系因為牙齦萎縮了,可以通過洗牙+局部上藥改善症狀.
3,矯正治療牙縫大
如果系生理性原因(即發育成嘅), 如門牙牙縫大部分系因為唇系帶附離太低造成嘅,通過矯正可以解決,可以通過牙齒正畸,使牙齒慢慢移動到正常整齊嘅位置嚟縮小牙縫.
4,烤瓷牙修復牙縫大
如果系牙齒排列畸形有一條縫,而且比較大,喺成年人已經過了生長發育期,建議可以作烤瓷牙冠修復抑或正畸治療;如果系因為牙周組織疾病造成牙齦退縮,從而形成兩牙之間有縫,建議作牙周疾病治療.
以上就系「醫生,牙縫大可以通過補牙解決嗎?」嘅具體介紹,希望對大家有所幫助.
護牙小tips
vickongmacau
上一篇:點解補牙之後仲會牙痛?
下一篇:點解牙齒爛咗一半唔可以補?


text:
《 TENET天能 》唯我獨尊嘅Nolan
無呃你,我Physics 好渣,但係我第一次睇《 TENET天能 》就明咗80%,真㗎,事後睇解說,證實我嘅思考方向正確!我覺得觀眾要緊記,一早講到明《 TENET天能 》唔係單純嘅 time travel,而係 time inversion,總而言之電影裡面嘅角色唔可以由一個地點或者空間突然跳去另一個唔連接嘅地點或者空間(即係唔可以好似《Endgame》咁 bomb 一聲由2023年跳咗去2012年咁樣).唔明淨低嗰20%(而家明晒),係因為成部戲都好急,睇同聽唔切對白,miss 咗唔少 key evidence,《 TENET天能 》確實係一部幾 challenging 嘅電影.
唯我獨尊嘅Nolan
咁啱我睇得明啫,Christopher Nolan 有無搵方法意圖或企圖照顧觀眾嘅觀影體驗都係一個問題.《TENET天能》有 Christopher Nolan 一貫強烈嘅風格,今次講故仔嘅佈局亦有啲似《潛行凶間》.你話《潛行凶間》難唔難明?都難㗎,但係節奏無咁急,資訊又比較完整(起碼個故事一開始就解釋得好清楚,係由一層夢去另一層夢,你最多唔知去到邊一層夢㗎啫).至於《TENET天能》,科學術語好難,透過對白交代嘅資訊又唔多,劇情同劇情之間又有幾個斷點,觀眾或者要去到電影中段先至會 get 到,「哦,原來咁樣就係 time inversion⋯⋯」雖然大部分觀眾都好似預咗要畀《TENET天能》「迷魂」,亦都好似只有 Christopher Nolan 拍呢啲高深莫測嘅 sci-fi 電影觀眾先至會 buy,不過喺 storytelling 呢一個層面之上,假如一部電影演繹得太高深嘅話,對觀影體驗始終會有少少影響(例如因為諗唔明,一直諗,諗極都唔明,然後諗到出咗竅).
SATORAREPOTENETOPERAROTAS
玩咗咁多次時間同空間,都仲畀 Christopher Nolan 諗到有新玩法,而且每一次都有勁多一環扣一環嘅細節,激發觀眾討論,真係甘拜下風.我覺得講未知科技或者超現實理論嘅電影去到結局嘅時候,要用返「科學」去證明劇情係「合理」先至叫做成功,而唔係用「愛」嚟戰勝一切(笑).《TENET天能》合乎我嘅期望,雖然一開始我的確係一頭霧水,但係劇情方向貫徹始終,結局有「砌圖砌好咗」嘅圓滿(如果你到完場都唔知點解角色會反轉再反轉,咁就另作別論⋯⋯).
特效唔使講梗係一流啦
《TENET天能》嘅 time inversion 特效唔係《潛行凶間》嗰一隻魔幻,sci-fi 味道比較重.經常被傳媒報導嘅「炸飛機」其實唔係特別 impressive,反而見到有好多人同時向前或向後嘅畫面,我真心覺得犀利.都見有人話《TENET天能》嘅音效好似大聲咗少少,咦,我以為係 IMAX 個音響特別勁咋.
遲嚟嘅眼淚
係,《TENET天能》有聲畫嘅觀能刺激,不過就少咗一啲情感,大部分角色都係以完成任務為前題,不斷衝衝衝,比較少有情感上嘅交流.其實《TENET天能》係有一個幾令人感動嘅人物關係㗎,不過礙於劇情發展,要去到最後一刻先至被正式揭曉,同時證明 Christopher Nolan 寫呢個故事嘅時候真係癲咗,咁複雜嘅理論都可以畀佢玩得出神入化.
好似係無劇透不過最好睇咗戲之後先睇以下呢一段啦除非你好奇心好大
最後解釋返點解我會睇得明,因為上年研究《Endgame》time travel 嘅時候對「祖父悖論 Grandfather Paradox」已經好熟悉,同埋我一開始就認定《TENET天能》係行緊「linear」嘅敘事手法,無時空交錯,而且,所有事件,「發生咗嘅已經發生咗」,所以電影裡面嘅角色一直都係見證緊或者體驗緊「已經發生咗嘅事」,「祖父悖論」依然只係一個悖論,證實唔到「過去嘅自己」可唔可以阻止「未來嘅自己」改變「未來嘅自己嘅過去」,一切一切都係一個理論上可行但係無辦法被驗證嘅循環.即係好似畫一條唔斷開嘅線,喺某一點 U-turn,喺另一點再 U-turn,如此類推,直至鬆開手嘅最後一刻,所以喺同一個時間點之上有機會出現多過一個或以上嘅自己(最初嘅自己,被逆轉嘅自己,逆轉後再逆轉嘅自己⋯⋯),就係咁,(好似)都唔係好複雜啫?
文:靈光


text:
「新年」
話咁快又一年,不過真係好想雞年快啲過,因為今年真係諸事不順.今年其實真係好大獲,因為之前去咗旅行,返到嚟又忙過不停,所以搞到無乜時間去準備新年嘢.想去買年花,但係睇極都睇唔啱,所以最終都係無買到任何年花.就連每年都會整嘅年糕都未得閒整,都係今日先知買齊所需要嘅材料,所以今晚應該又係要搞到好夜先至有得瞓覺.
「團年」
年三十晚通常大家都會早啲返屋企團年,而每年都係咁,想早啲收爐都唔得.而今年嘅情況比往年好少少,雖然都係有好多嘢做,但係最起碼知道放完假之後會更加忙.當然忙係一件好事啦,因為開年開得好真係好緊要!團年最緊要就當然係一家人齊齊整整,開開心心啦.過埋今日就係狗年,希望新嘅一年有個新嘅開始,最緊要都係平平安安,健健康康.
「花市」
好多人食完團年飯都會去行下花市,不過人越大就越怕人多嘅地方.所以近年都好少去湊熱鬧,因為最終都會頂唔順,行兩行就會想走.更何況通常去到花市都只係人逼人,完全無辦法睇到嘢.雖然有時真係想去湊熱鬧,但係每年都要提醒自己唔好去,因為每年嘅結果都係一樣.今年都係乖乖咁留係屋企執屋同蒸糕啦!希望今年可以早啲瞓,事關新年真係忙過返工!
Also published on Medium.


text:
種植牙和鑲牙邊個好?澳門植牙
鑲牙和種植牙都系用嚟修復牙列缺損嘅,鑲牙喺呢度包括活動牙和固定修復烤瓷牙,種植牙系一種固定修復方式,系將金屬種植體植入頜骨嘅修復方式,佢哋嘅區咪主要體依家適應症,功能,美觀,舒適度方面,下面分類闡述:
1,活動牙適應范圍廣,對口腔余留牙齒嘅健康狀況要求低,佢系利用卡環和基托固位制作嘅,患者可以自行攞摘嘅修復體,適合缺牙數目多,余留牙齒健康狀況差嘅牙列缺損修復,缺點系舒適感差,咀噍效率低.
2,固定烤瓷牙系利用健康天然牙做固位體嘅修復缺牙方式,適用條件系缺牙數目少,余留牙齒健康穩固,牙齒修復後舒適感好,咀噍效率高.
3,種植牙系將金屬種植體植入頜骨,等待種植體穩定骨結合完善以後,再制作烤瓷牙冠修復缺失牙,種植牙需要嘅條件系種植區有足夠厚度嘅密質骨,並且冇其他影響牙齒種植嘅禁忌症,比如糖尿病,種植區頜骨囊腫等,都可以種植. 但系種植牙比鑲牙即傳統嘅修復明顯要好上一些,具有明顯嘅優勢.傳統修復方式主要系固定義齒和活動義齒嘅修復方式.活動義齒系通過卡環和基托將頜力轉移到基牙和牙槽骨上,對於基牙造成了比較大嘅頜力負擔,另外過大嘅壓力會導致牙槽骨萎縮,吸收.固定義齒系烤瓷橋嘅修復,需要對兩側嘅鄰牙進行磨削,對兩側鄰牙嘅健康造成損害,完成修復之後,固定橋連接喺兩側嘅鄰牙之上,把頜力負擔轉移到兩側嘅牙齒上便,增加了兩側基牙嘅頜力負擔.種植體有類似天然牙牙根嘅結構,種植體跟自己嘅頜骨形成緊密嘅骨結合之後,喺呢個結構之上再進行義齒嘅修復,會對頜骨產生正常嘅生理壓力,呢個生理壓力有利於頜骨嘅新陳代謝,唔容易出現頜骨嘅萎縮和吸收.另外佢有類似天然牙嘅著出牙齦嘅生長方式,美觀舒適,承擔咀噍力量比較大,恢復咀噍功能比較好,因為佢具有呢些優勢,遠遠唔系以前傳統修復可以比擬嘅,也因此成為缺失牙修復嘅首選治療方式.


text:
落花流水|今次主角唔係落花,而係一棵樹
落花流水,相信大家都好熟,只係今次主角唔係落花,而係一棵樹.
呢一棵樹生於美國加洲北部嘅沿岸地區,自小就喺一個森林河邊嘅地方長大.佢聽同類講,佢哋有個學名叫 Sequoia sempervirens,係一個會長到好高嘅品種,二百三百尺高係等嘅閒事(高過中環個摩天輪).由於咁大棵樹,人通常會拎佢地黎做家俬或者建築,所以佢自細好好奇自己嘅將來係點呢?到底會係變成分佈世界各地嘅木凳,定係一條長木橋?
就係咁,過咗幾百年.森林迎黎一場大雨改變咗佢嘅命運.場雨落足幾日幾夜,雨量大到河水氾濫不可收拾.終於將佢嘅根沖散咗,一不小心呢棵樹就跣底咗,跌咗落河了.幾百年嚟,佢見住幾多人係河邊撐船經過,但從來未想像過自己會有一日變成一隻漂流嘅巨型木伐.佢好驚,好掛住佢嘅朋友家人屋企,回頭一望先發現,原來大家都已經東歪西倒.家,早已不成家了.
一百年後|思念,原來早已刻骨銘心
好在最緊要嘅關頭,流水都係呢棵樹身邊陪住佢,帶住佢一路向前,一齊冒險,慢慢呢棵樹都習慣咗自己浪跡天涯嘅一生,而終於有一天,流水將佢沖入咗一個平靜湖底.呢棵樹同流水都相信,呢度就係佢哋新屋企.又過咗一百年,有一位漁夫嘅漁勾唔小心勾住咗水底嘅巨樹,潛落水嘅時候就發現咗佢啦,漁夫決定打撈佢出黎.呢棵樹好唔捨得流水,打撈嘅前一晚,流水同佢講:
「無論你去到邊,我一直都會係你個心入面,永永遠遠.」
呢棵樹只係將流水嘅說話當成安慰.第二天,打撈隊伍將佢由水底撈出黎了,一百年後呢棵樹再次重見天日,卻發現身邊有好多人圍住佢,彷彿見到稀世寶物.而呢棵樹終於發覺,和流水相處一百年來,水入面嘅礦物滲進木裡.一條條深淺粗幼不一,代表住佢地嘅每一次經歷嘅黑色木紋,成為佢嘅紋身同印記.
然後佢明白流水嘅說話,思念,原來早已刻骨銘心.
沉水紅木 Sinker Redwood|暖聲的極致
以上就係「沉水紅木」(Sinker Redwood) 嘅故仔啦.當然好多細節我都加入少少創作,但至少係真係有在水底超過一百年嘅經歷.而 Sinker Redwood 正正就係我手上呢一支,十周年紀念版《咫尺徘徊》嘅面板(註:不過呢塊 Sinker 唔係木紋極度分明嘅級別,係我親自聽過聲收貨揀出黎),配上玻利維亞玫瑰木做底側,放在薄體 Dreadnought 的設計上面.命名原因稍早另一篇文章提及過了,而其他細節都係同《十里桃花》一樣,稍後分開再講.
整體感覺,呢一把琴係墜手的,因為玻玫比較厚實同重身,加上用 D 型,拎上手係唔會有《十里桃花》OM 嘅輕巧,但又係咪代表佢好難駕御呢?咁又未必,主因係我將琴身嘅厚度減薄了,加上手枕位同埋特製嘅琴頸,令到呢一支結他彈起上黎,比一般嘅 D 型結他易彈多了(但排隊要試就冇《十里桃花》咁受歡迎啦,《十里桃花》基本上係女同學殺手).
咁到底佢嘅聲明係點呢?一般其實主流結他面板主要有「雲衫」(Spruce) 同埋「雪松」(Cedar).前者以清底同高頻為聞名,後者以暖底及低音見稱.而 Redwood 是大家比較少見的,佢嘅特性就係介乎兩者之間,有溫暖嘅低頻,亦因為比 Cedar 稍硬而有分明嘅高音.
Fingerstyle |唔單單只係有浪漫同溫柔
係我嘅風格入面,Fingerstyle 唔單單只係有浪漫同溫柔.好多歌都包含咗一種憤怒,一種洶湧嘅情緒.而呢個時候,就只有 Redwood / Cedar 嘅結他可以帶俾我呢一種迴腸蕩氣嘅感覺,得 Redwood 可以最傳神咁表達.
好似我以上彈嘅落花流水一樣 (CGDGBE),大家可以留意第六弦已經 drop 到去 C,而 Sinker Redwood 居然可以好分明嘅樣處理呢個低音,變成一個有層次嘅表現(換轉是 Spruce,低頻就算有足夠嘅量,都潛唔到咁深的),加上玻玫的厚實加長了這個低頻延伸,以及 D 型嘅空間感,令這個 C 弦的密度,有一種徘徊喺結他入面嘅感覺(換轉係一般嘅 spruce,不出三四秒個低音已經糊了).而減薄嘅 D ,又同時幫助高頻更加突出.
兩支結他,兩種聲音|亦柔亦剛的境界
都係果句,呢一把都係好明顯偏重一端嘅性格琴,如果你諗住一支結他走天涯,咁你揀《咫尺徘徊》未必適合你杯荼.但我而言,分兩支結他嘅好處係除咗可以分別更傳神去演繹,更重要嘅係可以透過唔同嘅音色磨練自己嘅右手,先可以練到一個 「亦柔亦剛」嘅境界.
而最後,放得 Sinker Redwood 都唔方平啦係咪?喺《攻頂配置入門價錢》嘅重點下,限量嘅《咫尺徘徊》講緊只係港幣二萬幾.的確就算係名廠,呢種名貴木材都只係放喺一啲最高階,甚至限量版嘅結他入面,自己 search 下用上 Sinker Redwood 嘅 “Ryan Guitar” or “Lowden Guitar” ,前者二手差唔多兩萬美金 (係美金),後者全新也要九千美金;八月我會收到 Bourgeois 為我度身訂造嘅 Redwood DS12,都係呢啲價位,即係講緊,十萬八萬嘅價錢係呢種級數嘅等閒事.
一樣都係限量,亦只限學滿一年嘅學生認購.


text:
想重新佈置屋企?無論你係想選購新傢俬,裝飾品定係家品雜貨,去我哋以下嚴選嘅家具店就啱喇!
身為室內設計愛好者,我哋鍾情於絲絨梳化,摩登嘅燈飾同北歐風嘅家具.雖然我們好鍾意行一般嘅生活用品店,但喺選購傢俬方面, 我哋有更加高嘅品質要求!如果你正喺度計劃緊搬屋或者改造房間,你就一定要繼續睇落去喇,因為我哋已經為你搜羅咗全港最優質嘅家品店,適合喜好各異嘅大家.
想全面改造家居?睇睇我哋特選嘅香港高質傢俬店
1. Heveya®
一張舒服嘅床褥絕對能夠提升睡眠質素.Heveya®(前身為 Okooko by European Bedding)不單止可以幫你揀選最啱你嘅床褥,佢哋仲致力保護環境,用可持續性物料製造唔同嘅有機乳膠床褥同環保床架.各位可以去佢哋位於中環嘅 showroom,親自體驗吓唔同款嘅床褥,順便買返幾張床單.另外,Heveya® 經常都會推出新系列,而佢哋嘅職員亦都幾友善㗎——唔信嘅話,大家可以睇吓佢哋喺 Google 嘅五星評價!
Heveya®,中環德己立街21號 The Plaza LKF 13樓,電話:2870 1132
2. Ziinlife
講到香港嘅傢俬舖同家具店,你未必會第一時間諗起 Ziinlife,但係佢哋絕對係我哋最愛嘅傢俱店之一!嚟自上海嘅 Ziinlife 價格親民,俾大家都可以輕鬆選購平靚正嘅家居產品.另外,Ziinlife 擅長製造線條乾淨俐落,設計獨特嘅傢俬,受到唔少室內設計愛好者嘅歡迎.
Ziinlife,觀塘開源道60號駱駝漆大廈1座12樓C室,電話:2180 8015
3. FurnitureLand
FurnitureLand 係一個傢俬零售網站,大家可以用低於市價嘅價錢買到實惠又高質嘅傢俱.從工業風嘅餐枱到懷舊風嘅梳化,或者現代風嘅辦公凳到中世紀木枱,FurnitureLand 可以話係包羅萬有.
喺網上訂購 Furniture Land 嘅家具.
4. TREE
講到香港嘅傢俬店,你一定會識得 TREE.呢個家品牌子多年來致力用環保核桃同橡木重新製作或者循環再造傢俬,而且仲會將部分嘅收益捐俾慈善機構 Trees4Trees,幫助保育印尼嘅森林.大家不妨為環保出一分力,支持 TREE 嘅環保傢俬.
TREE 喺鴨脷洲同沙田都有分店.
5. Indigo Living
想訪客感受到你嘅優質家居品味?選購 Indigo Living 嘅設計師傢俬就啱嘞.由懷舊風嘅皮革傢俬同優閒座椅到顏色亮麗嘅絲絨梳化,Indigo Living 嘅時尚家品同獨特嘅擺設一定唔會令你失望.
Indigo Living 喺香港有幾間分店.
6. iDecorate
喺 IG 睇上某款50年代嘅絲絨梳化,但係又唔知喺邊度買得到?iDecorate 嘅產品絕對能夠滿足品味高尚嘅你.無論你想要型格嘅 bar cart 定係復古燈,iDecorate 都會有你心目中嘅理想傢俬.另外,iDecorate 嘅網購系統亦都非常之易用,方便你就算賴喺屋企都可以輕鬆 shopping!
喺網上訂購 iDecorate 嘅家具.
7. BoConcept
如果你鍾意簡約時尚嘅家居風格,咁你就一定要睇睇 BoConcept 嘅傢俬同家品系列喇.由梳化到餐枱,到吧凳甚至床架,呢個丹麥家居品牌嘅產品絕對唔會令你失望.雖然 BoConcept 嘅價錢偏高,但係佢哋嘅產品保證能夠俾你全新嘅家居佈置靈感.
BoConcept 喺香港有幾間分店.
8. Decor8
潮流地毯,絲絨腳凳,摩登燈飾…… 鍾愛活潑俏皮風嘅話,Decor8 一定可以幫你打造你理想嘅家居.
Decor8 喺旺角同灣仔都有分店.
9. Alot
鍾意乾淨俐落的家品?你絕對唔可以錯過 Alot(After Life Of Tree),一個北歐風嘅傢俬品牌.我哋尤其鍾愛佢哋嘅 Klad 凳,Lock 吧凳同埋 Spot 咖啡枱.
Alot 喺香港有幾間分店.
10. Ikea 宜家家居
宜家家居唔止得個 marketing 出色㗎——佢哋具備各色各樣嘅北歐風傢俬同生活雜貨,價錢又經濟實惠,抵佢哋咁受歡迎!我哋特別鍾情於佢哋嘅 Kallax 儲物櫃,Malm 床架同時尚嘅地毯.成本有限但係又想改造家居的話,宜家家俬會係你嘅不二之選.
Ikea 宜家家居喺全港有多間分店.
11. Manks
由古董到設計師單品,Manks 嘅傢俬非常之重視現代設計美感.如果你搵緊北歐風傢俬嘅話,不妨望望佢哋嘅 Nanna Ditzel Trinidad 同 Fritz Hansen Swan 凳.雖然 Manks 嘅產品屬於中高價錢,但係對於重視家居品味嘅人嚟講,呢個將會算係唔錯嘅投資.
Manks,黃竹坑香葉道30號長德工業大廈14樓,電話: 2522 2115


text:
「網店」
真係好多人因為疫情所以搞網店!但係一間網店係今時今日嘅環境,真係成也數據,敗也數據.唔識分析數據就更加唔好諗點樣賺錢!當然開網店嘅平台多的是,除咗解決開店問題,仲有好多嘢要處理,包括貨源,價格,定位,付款,物流,客服等等.就算搞掂以上嘅問題,之後其實仲會有好多其他營運上嘅問題每日都要解決.所以做搞網店一定要數口好精!如果唔係大部份都係蝕錢收場!
「數據」
做網店真係咁容易賺錢?啱啱係網上面睇到有人話啲人教人點樣係網上賺大錢,但係點解自己唔去賺?呢個的確係一個好問題,因為真係有好多因素影響你嘅生意.當然無一本天書可以睇到老,最起碼自己已經對咗個網二十幾年,真係可以話見盡風風雨雨.做網店最緊要係睇數做人,如果唔係樣樣都做,其實都唔知邊度出事.由吸客到真正銷售,每一個步驟都要計算轉換率,搵出問題再針對處理.之後就係點樣增加收入,例如開拓新市場同加大每張單嘅銷售額.除此之外就係點樣令客戶再返嚟幫襯!
「營運」
開網店真係唔係零成本,所有嘢都要計到盡.每一分每一毫都要用得其所.尤其係廣告,一般希望最起碼要有「三倍」以上嘅回報,由吸引客戶都最終銷售嘅轉化率其實都最起碼要有「百分之一以上」先至有可能長期營運.最緊要係要流程簡單,同將最緊要嘅訊息擺係當眼位,例如送貨,退款,聯絡方式等嘅資訊.真係唔好浪費時間係用乜嘢技術同嘗試自己起網店,試咗有冇市場,快來快去.當然配合埋數據,基本上就知道自己要做啲乜同點樣改善營運模式.


text:
由計劃咗去沖繩開始, 上網 check 機票, 上網睇下 blog, 睇下租車幾錢, 去睇下酒店. 呢啲必然動作當然要做啦! 不過…. 唔係安排呢個行程, 我係安排緊上年 12 月去台北嘅行程. 今個行程和上年聖誕台北行其實喺上年九月已經定咗, 所以首先係去搞掂咗聖誕嘅台北行先啦. 沖繩之旅感覺可以慢慢先再 plan (買機票除外).
機票
一收到亞囡嘅上學期校曆表, 即刻安排旅行. 既然安排好, 就當然係去訂機票啦. 唔知乜鬼事咁好彩, 又畀我搵到平機票, 五個人去都係萬三蚊, 叫做抵. 不過之後有啲驚. 我係經 Zuji 訂飛機票, 但係過咗兩個月左右, Zuji 就突然結業. 雖然我之前都有 check 過機票已經生效. 但係都有啲擔心. 拿拿臨再去 CX 網站 check 多次, 好彩………….機位仍然生效.
話咁快就去咗台北玩完, 又過埋新年. 突然覺得時間過得咁快嘅??? 我乜都未book, 乜都未 plan….. Oh…..NO!!!! 加埋平時喺公司無時間去睇資料, 唯有搭車, 瞓覺時睇下…. 今次真係有啲緊張, 之前自己一家人去, 大家都習慣我嘅旅行模式. 但今次多咗個老人家, 真係多咗啲顧慮. 帶住一老一大兩小, 究竟要點安排好呢? 行程又唔可以一面倒傾向兩小妹, 但又唔可以傾向晒三個大人, 又唔可以行得太耐; 食嘢又要就晒咁多人; 住又要諗分兩間房定一間家庭房; 租車又要租七人車, 邊度租好…. 一大堆問題要諗. 但係又無乜時間喎…. 下次真係早啲安排好!!
租車
上網睇, 好多人話去 Times, OTS, Tabirai 等網站租車. 但係一見到七人車嘅價錢 (HK$5000-8000), 真係落唔到手, 諗過係咪租返五人車, 大家屈就少少. 不過都係諗下啫. 最終係一個叫 rentalcars.com 嘅格價網站搵到架 Mazda 7人車, 只係 HK$4600 左右, 都平咗 HK$400, 而且係 Times 嘅車嚟, 落單, 去到 payment 嘅時候, 突然諗不如再搵多一兩日. 就咁 close 咗個分頁. 點知過咗一日見到格價網站嘅電郵, 話可以用 HK$2900 嘅價錢就租到. 嘩, 係咪愚人節定秘技, 不過我都唔理佢點解平咁多, 即刻衝去落單啦. 又過咗三日就收到封電郵話租車公司搞錯, 而家最優惠價只能做到 HK$3500. 我當然好失望啦, 我又當然回覆返佢哋話突然個價錢提高咁多, 唔多接受咁啦. 純粹都係炸下型. 哈哈, 當然人哋都唔係傻, 話個價已經係最優惠. 咁我見個價已經比網上價格平咗 HK$1500左右, 都 “唯有” 接受佢哋個 offer 啦 (暗暗歡喜).
酒店
沖繩分三部份, 北部, 中部, 南部, 所以計劃搬三次酒店. 不過最後只係住兩間酒店, 因為中部同南部都比較近, 而且中部酒店價錢平啲又大啲, 無理由咁多人塞係間房仔. 加埋今次有老人家去, 都唔想佢執行李執太多次. 今次計劃係一到埗就直剷上去北部, 所以就搵咗間比較近海博公園嘅酒店 – Hotel Mahaina Wellness Resort Okinawa. 做乜揀呢間? 佢有乜好? 其實都係貪佢平, 啲房又大間, 睇落唔錯啫. 當然住落都覺得唔錯嘅, 係間房感覺比較舊啫. 另一間就租咗宜野灣月亮海酒店 (ホテルムーンビーチ), 呢間無論外型同房裡面嘅設計都好日式, 感覺係好有一種小清新嘅感覺, 好舒服…… 下次去都應該會再嚟住!!
行程
之前都講咗, 編排行程真係好煩, 好煩. 我諗我都睇咗過百篇 blog, 真係睇到自己去過一樣. 仲要去 google map 度整個路線圖出嚟, 睇下會唔會走回頭路, 冤枉路. 仲要睇埋車程大約幾耐. 又要搵食乜嘢, 最好喺景點附近, 咁就最 perfect. 諗諗下, 其實有無得做呢? 我嘅意思係做行程計劃 planner. Wedding 都有 planner 啦, 咁呢啲都應該有 market. 咁如果連呢啲都唔想煩, 跟團算把啦! 今次行程都算安排得幾好, 自己都幾滿意. 想知我今次個行程, 我去咗邊度, 即刻去下面睇下啦…
感受
經過今次沖繩之旅後, 沖繩可以再次 encore. 呢度有日本嘅整潔, 又有啲感覺似台灣, 而呢度啲人都好 nice, 可能其他日本地區啲人唔係太願意同人溝通, 反而沖繩呢度啲人都會好努力好肯同人溝通, 就算唔太懂英文, 都會拎部手機出嚟 google translate 令你明白佢想講乜. 而且去到北部同中部, 真係唔多駛諗究竟泊車泊係邊, 根本周圍都有停車場, 停車位, 而且仲係免費嘅添… 食物水準又唔錯, 可能外國月亮特別圓, 食乜都覺得好好味. 喺呢度揸車又無乜難度, 個個都好守規矩又禮讓, 返到香港都有啲唔習慣. 今次帶住一老一大兩小, 基本上都叫做平衡各人需要, 有去 shopping 嘅時間, 有去玩嘅地方, 有去睇景嘅地方, 仲有去欣賞自然奇觀嘅地方, 希望咁多位團友滿意呢次嘅旅程啦. 之前聽朋友講沖繩都唔係太多嘢玩, 三四日都應該夠玩晒. 不過我又唔係咁睇, 沖繩下次我都會再去, 因為今次嘅七日六夜旅程真係未去晒所有景點, 連最出名嘅國際通都未行晒, 仲有名護鳳梨園, 琉球村…… 真係太多太多地方未去!! 下次一定要去畀兩小妹游水, 去感受一下大海, 一個清徹嘅大海, 令佢哋明白點樣保護地球嘅重要性, 順便同佢哋上一課環保課都好…
沖繩, I will be BACK!
圖片取材自 solomo.xinmedia.com


text:
自從食量大大縮減之後,因為每次只能夠食少少,變得比以前容易肚餓,所以我依家會長期買定啲麵包,蛋糕,餅乾之類東西喺屋企,方便隨時醫肚.
早前喺百佳見到隻蛋糕做特價,只需 $10 一盒,見個樣都唔差,於是就揀咗呢盒朱古力味:
今日終於開嚟食啦!呢隻雙重朱古力蛋糕係杜拜嘅出品 ( 感覺上好似好 high class,係杜拜啲有錢佬專食咁款 ),打開個盒攞舊蛋糕出嚟時,覺得好重,好墜手,重過舊莎莉蛋糕,感覺就好似成舊都係實心朱古力咁.
切開之後,睇到舊蛋糕好多 " 蜂巢窿 ",成舊印尼黃金糕咁,食到落口個質感都有少少似,比較硬淨,唔似一般雪藏蛋糕般都會有番少少蛋糕鬆軟嘅感覺,再加上佢係用咗雙重朱古力去整,所以朱古味好濃,似食緊舊朱古力多過似食緊蛋糕!
如果當自己係食緊舊蛋糕的話,我就覺得麻麻哋,因為太過實淨,唔似蛋糕,無咗蛋糕嘅鬆軟;但係如果唔當自己係食緊蛋糕,只係食緊一舊用朱古力做嘅甜品,咁我就覺得唔錯,因為啲朱古力味真係好香濃,又唔會太過甜,配埋杯紅茶就仲掂!
P.S. 最失敗就係唔似莎莉蛋糕咁有個錫紙兜裝往,每次食之前都要喺個膠袋度拎出嚟,食完又要放番入個膠袋度,好鬼麻煩.由於個膠袋嘅 size 係做到啱啱好,所以拎出嚟易,放番入去難,好易整到隻手同個膠袋係哂朱古力!


text:
講到Kevinboy李健宏,年輕朋友可能會因為《玩爆你個腎》而認識佢;成熟啲嘅就知佢係樂隊LMF和好多演唱會嘅御用鼓手.佢幾乎可以同「玩」呢個字劃上等號,而最令人讚歎嘅係每次你以為唔知仲有咩玩嘅時候,佢又會俾到新嘅驚喜觀眾,例如玩探靈,喺北海道開酒吧等等,仲要搞得有聲有色,正如佢堅持「有得玩,梗係要玩到盡!」今次邀請到呢位紋身滿滿,自稱「中年鼓佬」嘅KB,除咗將不一樣嘅娛樂帶俾大家之餘,原來佢都有蝦碌同心驚膽跳嘅一面.如果小編用四個字形容嘅話,應該就係「估你唔到」!
‧ 演唱會鼓手要帶起全場節奏,由玩得嘅KB擔任絕對係完美配搭.
「細細個睇KB打鼓大」呢句可能有啲誇張,但事實係各大演唱會好易見到佢嘅蹤影,例如許志安,鄭中基等等,當然仲有LMF,真係帶咗歡樂俾唔少香港人.問到鼓手喺演唱會嘅崗位,佢就以身體嚟比喻.「鼓手就係脊骨,結他,Bass等等就係眼耳口鼻,手手腳腳,鼓係用嚟帶起全場節奏.」他笑說因為要服侍歌手,所以標榜自己是服務業,要提供最舒適的節奏和音質外,歌手有時可能因為握手,緊張而唱慢咗甚至唱錯咗,鼓手就要配合佢地或者用鼓聲提點表演者,真係少啲經驗同反應都唔掂.「有時想觀眾聽到CD冇嘅質感,打鼓嘅時候可以加啲新嘢入去,令到入場同表演嘅人都有唔一樣嘅體驗,我地就會覺得係一場成功嘅表演.」
‧ 多得《玩爆你個腎》,令KB同好多歌手更易溝通,工作起嚟更方便,大家不妨參考下!
做演唱會唔可以出錯,但KB試過記錯時間幾乎失場,嚇死製作人員.「有時做紅館除夕,新年場,可能9:30先開Show,有一次做四個男人嘅演唱會,綵排完無聽清楚集合時間,諗住都會遲開Show.點知嘆嘆下奶茶有人打嚟︰開Show啦!然後三分鐘由尖東跑返紅館,著件衫就直接上台,諗起都真係抹一額汗.」多得真係「Frd過夾Band」嘅樂手們,先可以齊齊整整表演,不過呢種關係要時間建立,而職場世界未必咁多時間時間由零開始認識,KB勝在幕前幕後都會見到佢,例如有啲新合作嘅歌手一嚟就會話︰喂我睇過你《玩爆你個腎》!大家有咗共同話題,工作時就更加順利.「多啲發掘下新嘢,未必會發達,但至少有得玩又俾大家識到你,幾好啊!」
‧ 本來走Tour嘅Schedule排到年尾,但一場疫症無哂,反而令佢多咗時間搵下自己興趣,都未嘗唔係好事.
一講玩新嘢,KB計仔多多,由幕後鼓佬跳上幕前唱歌,節目主持,甚至遠赴北海道開酒吧都難佢唔到.不過一場疫情就無得出埠,令好多本地或巡迴演唱會都停哂,但亦係好時機尋找自己的根.「我覺得要諗方法抵抗艱難,做啲以前未做完嘅嘢,例如近排拍返靈探節目,兩年前因為太恐怖停咗,但其實冇嘢恐怖得過人同疫情,哈哈.」拍返《又要睇又要驚》令佢覺得好High,仲會花心機研究每個細節.唔單止咁,仲特登整咗首主題曲同七分鐘嘅MV,完全係電視節目水準,亦令唔少觀眾High埋一份,正正就係佢所講「帶到娛樂俾香港人」,唔係下爬輕輕㗎.
KB認為呢個年代做藝人最緊要嘅係夠真,若果鏡頭前後兩個人,咁辛苦拍條片都無意思.除此之外,只要抱住做每一件事都應該要全程Enjoy,觀眾係會睇得出,感染到大家嘅話,機會就會搵你.「一係唔玩,一玩就玩到盡!」
‧KB為咗提升靈探節目質素,不惜拍咗個七分鐘嘅主題曲MV,淨係睇佢嘅反應都值回票價.
‧ 拍嘢,做Show都好,只有享受過程先可以感染觀眾,機會自然好易會搵上門.


text:
前「TVB御用鬼妹」陳明恩今年2月宣布約滿離巢,5月份嘅時候佢喺社交平臺高調宣佈有喜,佢同結婚3年嘅老公鄭獻造人成功懷上混血BB.
今日,陳明恩喺社交絲網再宣布BB嘅性別,佢透露腹中嘅BB係男仔,兩夫妻一索得男,真係替佢哋開心,恭喜恭喜.
已經佗B4個月嘅陳明恩,今日朝早喺社交平臺曬出同老公嘅合照,陳明恩手上仲拿住一個「boy」字嘅氣球,以呢種方法嚟公布BB嘅性別.
陳明恩仲留言話∶「Oh Boy!BB Cheng is a boy!」佢仲表示好多朋友之前都估到佢懷嘅係男BB,而家佢知道可以為BB準備乜顏色嘅衫同BB用品.
現年39歲嘅陳明恩,細個嗰陣跟住父母嚟香港生活,喺香港大嘅佢,雖然係一個鬼妹仔,但佢可以講得出一口流利嘅廣東話.
畢業于香港演藝學院畢業嘅陳明恩,唱歌,跳舞,做戲都難唔倒佢,早年主要係舞臺劇,音樂劇方面發展.
2007年陳明恩加入TVB成為合約藝人,首部參演劇集係處境劇《同事三分親》,而佢最為人熟嘅劇集就係《老表,你好嘢!》.
之後陳明恩又喺歌唱比賽節目《星夢傳奇》中勇奪季軍,終圓歌星夢.
今年2月份,陳明恩喺社交平臺宣布約滿離巢,結束同無線13年嘅賓主關係,而佢喺TVB嘅告別作係劇集《飛虎之雷霆極戰》.
Like MisshkNews Facebook!不出门也能知天下事~


text:
6年前嘅今日,こぶしmajor debut啦!!\(^O^)/ こぶし最一帆風順嘅時期… 華麗嘅debut.
こぶしファクトリー活動期間只有短短5年,講真回憶實在唔夠.解散咗一年幾,蝠都仲係好唔捨得.一段時間之前已經決定咗由debut single開始沿住こぶし嘅軌跡由2015年再行一次,err… 各位可以當係timeshift咁嘅嘢(今個post撞正最忙嘅時期,原諒我又backdate返),命名為「こぶしメモリー」.雖然呢個post係single,但「こぶしメモリー」唔會局限喺CD release度,其他Keydates都會post.另外miss咗嘅3/26 indies debut會近日補返.
Major Debut嘅こぶし… 真係走搞笑路線(喂w
こぶし講緊係impact!拉麵,相撲係咩一回事?!XDDD 念念已經係比較”正常”嘅呢個standard真心破天荒.不過當時嘅hello就係需要呢啲吐糟點滿載又爆爆地嘅衝撃,飯去con好多都唔係為聽歌,係想跳下嗌下瘋癲下.こぶし嘅歌路就正正係呢隻.嗰時嘅こぶしlive嘅盛上狀況證明咗係work嘅.好多fans都鍾意呢個style嘅こぶし… 反而後來”正經咗”之後好多人都話好懷念初期嘅怪歌曲ww 而呢幾首歌直到最期都係live會成日聽到嘅歌,大概冇一個こぶし組唔識跳XDDD
ドスコイ!ケンキョにダイタン
ラーメン大好き小泉さんの唄
念には念(念入りVer.)

當時都未有太大感覺,都依然只係停咗喺「はまちゃん終於debut太好了」嘅程度.睇こぶし都只係為咗睇はまちゃん.加上蝠係比較偏向鍾意聽正經少少嘅慢歌,喺身處海外冇得成日去到live嘅情況下,當時係比較難感受到こぶし嘅魅力.


text:
星期五又係我為小小豬埋頭苦幹嘅日子,因為學校會派返手冊同通告,又要著手幫佢填填填啦!
就係今日我開張枱仔為小小豬填緊仔仔嘅通告時,個傻仔見我開枱寫字,自己就去搬佢張私家枱係我旁邊,又拎啲紙筆出嚟,學我一齊寫字呀~
佢真係好認真咁寫字呀,當然....啲字就只有佢自己明白係寫乜啦!
依家都真係覺得小小豬啲模仿能力好強,好多時我地做乜,佢都會自動自覺咁好快可以做跟住我地做,有時佢嘅模仿力都真令我有啲驚,好驚我唔覺唔覺做左啲唔好嘅嘢,俾佢學到(雖然我都冇乜唔好嘢,同埋都已經好小心...不過都好驚有一啲少事俾佢學到呀).
好多人都話小朋友就係一面鏡,我地大人做乜佢地就會做乜,我依家都深深咁相信依一句話.加上小小豬依家係兩歲正處於反叛期,我地要再努力做個好榜樣,希望可以慢慢咁令小小豬可以成為一個好寶寶啦!
認真過後,小小豬又嚟開始激動,佢激動嘅唔係啲百厭事,係佢好情緒高漲咁唱歌呀~
我聽左好多次,終於知道小小豬係唱緊『快樂笑笑』依首兒歌,相信都係學校依排教佢唱依首歌,所以佢就成日都唱啦!
BTW....由於學校買嗰隻CD係冇『快樂笑笑』依首歌,我見小小豬唱得咁開心,好想多啲俾佢聽,等佢可以熟練啲呀!不過我上網睇過又搵唔到依首歌,又未有時間可以出去搵,所以我想問,唔知有冇其他媽咪朋友有依隻歌呢?如果有唔知可唔可以借俾我,或者俾依首歌嘅MP3我呢?我都知咁唔係幾啱,不過為左小小豬,相信大家都唔會介意嘅....麻煩晒呀!
**我的微博...快啲嚟關注我地啦**


text:
今年唔經唔覺又踏入左第二季,係今年情況真係艱難,唔單止營商艱難,投資環境都一樣艱難,今年整體嘅投資情況,頭三個月內,你要搵到會上升嘅類別,真係有啲難度.
睇返各個類別表現圖,年初至三月底嘅表現,港股類別,中國股票或大中華股票類別,跌幅都超過10%以上.好多人有投資既美國股票類別同埋歐洲股票類別跌幅就有7%到8%左右.見到呢個表現圖,我哋都可以想像到強積金嘅表現應該血流成河.
係依個咁慘烈既時候,竟然網上有朋友私底下同我哋講話,佢今年嘅強積金回報有接近10%,咁犀利嘅,我哋就追問佢究竟點樣樣做到啦?佢就話佢今年內做咗兩次轉換.我哋再追問,佢就咁答我哋,「if you are good at something, never do it for free」.呢位師兄就答咗我哋一個咁玄嘅答案,大家又估唔估到佢今年其實做咗邊兩個操作,會得到咁好嘅表現呢?
其他朋友,你哋係今年嘅投資表現又如何呢,歡迎留言或者私信俾我哋,大家探討下.
果位高人師兄唔講佢點操作,但強積金上一般大眾點操作,我哋其實可以見到.大家仲記唔記得我哋有幅現金流嘅圖呢,呢幅圖講咗大家喺過去嘅時間點樣操作自己嘅MPF,賣出咗啲乜,轉入咗啲乜.之前講過,呢幅圖啲數據係我哋自己收集,自己分析.一般係坊間,作為個人投資者或散戶,你想買呢類嘅分析都搵唔到呀.係咪好珍貴呢.
睇返現金流,今年大家好像集中係一個操作上面,睇吓幅圖就知,大家只係撈底港股.個個都走去轉入港股度,不論主動型或者指數追踪嘅港股,都有大量資金流入.反而其他股票類別相對來講就比較少啦.除咗因為大家都有比較強烈嘅home bias之外,相信喺過去呢段時間俄烏戰爭爆發,歐洲變咗主要戰場,大家對投資外國股市都會有一定戒心.反而大家對港股嘅心態就係口中說不,但越低就越吸.
雖然越跌越吸,但你係今年第一季度嘅得失,就係決定於你嘅港股係乜嘢時間吸.
喺圖我哋可以見到頭十大吸金最多嘅港股.大家冇估錯,吸金最強嘅就係宏利嘅香港股票基金同埋永明彩虹嘅香港股票基金,宏利係有兩隻基金係頭五大吸金基金,佢隻恆指追蹤基金都在頭五大吸金基金內.
比較估唔到嘅就係匯豐嘅恆指基金同埋中銀保誠嘅香港股票基金都係頭五大吸金港股基金內.
喺度提一提大家,匯豐嘅強積金計劃內,係冇一隻主動型嘅純港股基金,佢嘅香港股票基金類別內有一隻追蹤恒生指數基金,同埋一隻中港股票基金.所以喺匯豐計劃內如果想撈底港股,好多人都走咗去買恒生指數基金.我哋睇十大吸金港股基金都見到呢個現象.各個投資者好明顯係想撈底港股.你叫做中港,就唔係大家心中想撈既.雖然都會吸到金,但就冇單純港股既吸到咁多.
同匯豐同一情況嘅仲有AIA友邦.喺友邦強積金計劃內,都係冇港股主動型,靠揀選股票來操作嘅基金,佢計劃內只有一隻中港基金,依隻基金係會買其他指數基金來投資.可能都係因為佢嘅投資風格或者佢個基金名稱嘅關係,呢隻中港基金喺今個階段嘅港股基金吸金比賽之中比較落後左啲啦.
由頭五大吸金港股類基金,我哋可以睇到成個強積金平台入面邊個計劃吸金比較多.
睇返2022年3月底各個計劃嘅市佔率,排名冇變到,但有幾個位要留意,第一樣係宏利越黎越拋離匯豐,就算係將匯豐同恒生加埋一齊,都同宏利越差越遠.第二樣要留意嘅係,永明嘅彩虹計劃嘅市場佔有率開始越黎越拋離友邦.其實依兩點都可以從各個計劃嘅資金流見到.就咁睇似黎緊大家可以見到宏利同永明遠遠拋離其他計劃,但匯豐都唔差,咁匯豐既資金流係咪真係好咗好多呢?
之前我哋同大家都講過匯豐近排嘅廣告方向同埋目標客戶有啲改變,佢銀行上嘅政策銷售改變,對強積金嘅現金流有冇影響呢?呢個仲要睇長啲時間,但睇今年年初到三月底嘅強積金資金流,佢嘅資金都冇再大幅流出.
資金流嘅多少其實要同計劃本身市佔率嘅大小來作比較,大家喺度可以見到宏利同永明嘅資金流佔比對比佢而家計劃的市佔率係高好多,即係話佢現金流入,係會慢慢令到成個計劃市佔率越來越大,反觀你睇吓其他例如匯豐友邦,佢嘅資金流嘅佔比,比起佢個計劃市佔率係低咗,即係流入嘅錢唔足以保住佢依家市佔率,即係隨着時間越嚟越過,佢市佔率係會下降.所以如果係咁講,匯豐又好,友邦又好,雖然數值上仲係有唔錯嘅現金流入,但長遠落去只會令到佢嘅市佔率,越縮越細.
如果有啲計劃,喺現時都已經出現資金流唔足以保持市佔率嘅情況,咁到咗積金易平台,eMPF推出後,慢慢供款人轉換計劃越嚟越容易,強積金市佔率歸邊嘅情況只會越嚟越嚴重.我哋又留心睇吓黎緊供應商會唔會推出乜嘢嚟吸引一下強積金嘅供款人啦.
美股表現近年持續強勁,不知如何入手?我們精選了10隻高增長美股,並撰寫了《不應錯過的10隻高增長美股》免費報告.立即按此下載!
想提早退休? 想提高每月的被動收入?
我們撰寫的《必須收藏的收息股投資指南》電子書用實例教您挑選出真正可長期持續派息的收息股及揭示必要避開的收息「陷阱」.要知道打造穩健收息投資組合的竅訣,請立即按此免費下載!
本文所提供的信息僅供一般參考之用,並不構成任何個人化的投資勸誘或建議.作者沒持有以上提及的股票.
HK MoneyClub (www.hkmoneyclub.com)


text:
2022年10月8號下晝3點幾鐘,如果大家搭車落開旺角,應該會親身經歷咗一次好嚴重嘅塞車事件——究竟發生咗乜嘢事呢?
其中一個重要嘅原因,就係3點鬆啲嗰陣,喺亞皆老街去到彌敦道路口,發生咗一宗車輛碰撞事故.如果大家行經現場嘅話,首先都會發現到一架「日産柴油」車頭嘅冷凍櫃貨車揩到一架「萬事得2」.
實情係咁,大家行去後少少嘅位置睇下,原來係冷凍櫃貨車後面又有一架「豐田金丰」的士揩到一架「豐田Spade」——前後加埋就咁啱將四條線都各有啲位置頂住咗喇!
至於講返四架車嘅損毀情況,其實真係唔嚴重㗎!碰撞之中亦都無人受傷…只不過據其中一名車主所講,佢打咗電話畀保險公司徵詢意見之後,相關保險公司嘅代理人就同佢講:
如是者大家就打電話報案,然後就乖乖地喺現場度等警察到場啦!
但係大家都明白,亞皆老街都算係旺角區——以至成個西九龍——其中一條重要幹道,咁樣四條線都被車頂住咗,梗係好大件事啦!
週末大家都出晒街玩嘅時候,咁塞車令後面嘅車上面不論司機,乘客都怨聲載道.
現場最左線有一架九巴67X號路線雙層巴士,啱啱埋完「亞皆老街 旺角站」巴士站之後,原本佢要沿住亞皆老街切入右邊行車線,去到彌敦道路口右轉,但偏偏因為遇上呢次碰撞事故,巴士被困喺最左邊「只准左轉」嘅行車線上面.
九巴嘅車長作為一個遵守法紀嘅司機,當然唔會貿貿然喺呢一條「只准左轉」嘅行車線上面右轉㗎喇!
如是者就更加「頂死」咗後面其他車,完全無「走棧位」,塞喺佢右後方嘅新巴701A號路線巴士嘅車長,都走落地去同九巴車長講「你揸走架車啦!」
當然九巴車長亦有佢嘅道理:
擰轉個頭去睇最右線,的士碰撞之後伸咗個車頭過去最右線上面,搞到後面有一架想揳入嚟嘅「日野」貨車「唔夠位過」,貨車司機嬲到即刻落車「炒蝦拆蟹」,連原本想勸交嘅路人都被佢鬧埋一份.
事件一路拖到去4點幾鐘,第一名交通警察終於揸住電單車「趕到」現場喇!隨後佢都好快手咁影相再同幾位司機錄取咗簡單嘅口供——聞說就係有人亂咁切線——之後要求佢哋盡快將幾架車揸去前面先至泊埋一邊再處理.
至於嗰架九巴67X號路線雙層巴士,亦都喺警員同稽查嘅協助之下,成功喺「只准左轉」嘅行車線上面「右轉」入彌敦道,繼續車程.
不過最關鍵嘅問題就係:
嗱,做人最緊要公道!
原來當時附近地方有多宗召喚個案,其中包括喺彌敦道旺角道交界,有一架新巴793號路線雙層巴士喺轉彎嗰陣,勾爛咗一架「死揳爛揳」的士嘅左邊車身.
另一邊廂,喺彌敦道575號,當局又接到報案話發生火警.
唔知係咪真係「咁啱得咁橋」,咁多報案加上所引致嘅堵塞而令到交通警員咁遲先至到現場處理今次意外喇!


text:
位於銅鑼灣天后興發街至屈臣道 (即係東區走廊天橋底) 之間嘅東岸公園主題區將於2021年9月25日開放.呢度有一條170米長既防波堤,仲有草地休憩空間同埋兒童遊樂設施.而最重要嘅係,呢度將會係全港島首個不設欄杆嘅斜堤.
而早前發展局搞嘅維多利亞港字型藝術裝置設計比賽亦已經有結果,得獎者就係黃鋈暉同林熹敏,佢地所創作既巨型字體藝術裝置就會喺呢個東岸公園主題區度展出,到時大家就可以去打咭喇.
東岸公園主題區泊車泊邊好?
1. 天后海景大廈停車場(按我導航)
呢個場真係又近又平,泊完車行去公園都唔駛兩分鐘.而最抵嘅係,逢星期日及公眾假期,時租半價!!不過位就唔太多,仲要留匙,同埋注意呢個場星期一至日都係收八點.價錢詳情請參閱泊好先.
2. 維多利中心停車場(按我導航)
就喺上面介紹嘅海景大廈停車場正對面,所以行出去東岸公園一樣咁近.呢個仲係多層停車場黎添,位就一定夠,只係價錢貴好多.不過讀者話呢個場好地獄吓,我地就未泊過,暫時評住三星地獄先,即係七人車如非必要勿入.價錢詳情請參閱泊好先.
3. 海峰園(露天)停車場 (按我導航)
想要日泊的話,可以考慮海峰園,日泊只需$120,但係記住,係泊露天嗰個,而唔係屋苑嗰個,屋苑嗰個係$160的.簡單講,去到停車場口,轉左就係露天,直去就係屋苑.價錢詳情請參閱泊好先.
最後講埋啦,屈臣道同埋威非路道都有數十個錶位的.所以你可以先輚入去威非路道經興發街同景明道入番去屈臣道睇咗錶位先.


text:
美國Airgle專業級空氣淨化機
最新動態
搜尋
兩兄弟雖然都已經開咗學啦!但疫情飄忽不定,做媽媽嘅自然都會特別緊張,所以佢哋每次放學返嚟都會即刻沖涼,而我都會幫佢哋嘅書包同返學鞋做好消毒程序,不過為咗佢哋有更加全面嘅保護,最近都添置咗一部美國品牌Airgle專業級空氣淨化機喺佢哋嘅房間,等佢哋大部份時間都可以呼吸到潔淨健康的空氣. 等我同大家分享一下開箱文啦! 坊間大部份高效能嘅空氣淨化機都比較巨型,面對寸金尺土嘅香港兼夾空間所剩無幾嘅小朋友房嚟講,機身大細真係一個好重要嘅考慮因素! 而今次呢部Airgle專業級空氣淨化機既設計只有兩盒盒裝紙巾嘅大小,輕巧時尚完全符合香港地蝸居嘅要求! 正因為細細部所以好方便攜帶,除咗可以放喺佢哋房間之外,有時我哋喺廳玩玩具又可以拎去廳到,連我家主子Lu Lu都對呢部機好有興趣呀! 話晒寵物家庭對空氣質素都會有一定嘅要求,作為一個稱職嘅貓奴,提供到乾淨嘅環境同埋空氣都可以大大減低主子患上貓感冒既機會㗎! 唔好睇佢機身細細,其實當中配備咗H14級cHEPA及活性碳過濾技術,能有效去除多種空氣污染物,包括PM2.5,煙霧,過敏原,異味,甲醛及揮發性有機化合物(VO


text:
Zaza老師的不秘密生活
Zaza老師平時晚晚臨瞓前都會揀精油薰香,近日非常迷戀哩支純愛複方精油,由朝薰到黑好似上咗癮咁,因為實在太~~香~~
玫瑰係哩支精油嘅主調,千古以來象徵愛情,因為佢嘅香味會直接打開你嘅心輪,讓愛嘅能量流通,令人充滿溫暖同純潔嘅感覺.除咗玫瑰之外,背景仲夾雜咗天竺葵,薰衣草同金盞花嘅花香,伴以少許嫩綠嘅枝葉,後調係沉穩而低調嘅佛陀木.如果用攝影嚟比諭,玫瑰花係成張相嘅主體,其他花就係後面嘅遠景,有點out focus,唔會搶走主角嘅重心,但就大大加強咗成張相嘅豐富感!後調就相當於張相嘅景深,有咗佢之後成幅畫面嘅層次感就出晒嚟! 調香係一種藝術,香味帶出嘅信息一定要用心去感受,唔能夠單純用理性分析裡面含有咩成份,用幾多比例去調配.
另一個唔係秘密嘅秘密,就係圖中個香薰爐,佢其實係我未開舖之前訂返嚟嘅試用品,一用就用咗8年,而且仲係24小時長期開住,放咗喺床頭,不論早午晚,只要一返入房就會加幾滴精油落去,唔駛幾分鐘就成間房香晒!最近用哩支複方精油氣味特別持久,夜晚點完到第二晚返屋企都仲聞到玫瑰嘅香味!所以選擇啱嘅低音油真係好重要
當你學咗好多唔同範疇嘅知識之後,就會發覺好多嘢背後都連成一體,密不可分,將佢哋好好融滙貫通,就可以創造出最強武功!


text:
都話演員係喺磨練中成長嘅,呢句話用喺前港姐蔡思貝身上似乎相當合適,經常有睇TVB劇集嘅朋友就會發現,曾經畀網友封為「高音貝」嘅蔡思貝,呢兩年嚟演技進步相當大.
較早時蔡思貝喺《機場特警》中擔正做女主角辛凱晴(辛仔),佢同張振朗,湯洛雯有三角戀,蔡思貝喺將呢個角色詮釋得好到位,如果擺幾年前畀佢演呢個角色,實在唔敢想象.
蔡思貝同好多TVB女藝人一樣,都係通過香港小姐競選而加入TVB發展演藝事業.
啱啱好2013年嘅香港小姐競選,可以講係近十年嚟質量最高,競爭最激烈嘅一屆,因此當年三甲都畀唔少觀眾,網友寄予厚望,好彩佢哋而家喺TVB都有較好嘅發展.
當年對于非科班出身,零表演基礎嘅蔡思貝嚟講,做戲的確係一件相當困難嘅事情,喺選美結束之後,佢就加入咗TVB藝員培訓班學習,喺老師嘅指導下學習表演技巧.
適逢遇到TVB「花旦荒」嘅局面,因此蔡思貝被TVB高層推到幕前,開始劇集嘅拍攝,當時蔡思貝嘅演技真係好尷尬,只識得一味提高聲音嚟表達情緒,所以當年佢比網友封為「高音貝」.
但係慢慢,蔡思貝或者搵到做戲嘅感覺.佢仲喺2017年憑借《踩過界》獲得咗當年嘅「最受歡迎電視女角色」,相信呢個係對蔡思貝入行幾年以來最大嘅鼓勵.
然而呢排蔡思貝接受采訪時,大傾入行7年嚟嘅感受,佢坦言7年嚟好似網友都冇停止過對佢嘅謾罵,甚至有網友叫佢去死,再加上父母同佢又缺少溝通,久而久之蔡思貝變得更加封閉自己,所以一唔小心患上嚴重嘅躁鬱症 .
蔡思貝仲透露,雖然佢患有躁鬱症,但係佢堅持唔會用藥物去治療,唔想產生藥物依賴,病發嗰陣甚至會自殘,好彩嘅係蔡思貝而家諗通咗做番自己,所以佢嘅病情得到緩解.
唔理點講,入行呢7年時間,話長都唔長,話短都唔短,但係蔡思貝而家嘅演技係真嘅進步咗好多,所以都係希望蔡思貝喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
落馬洲支綫
落馬洲支綫係港鐵東鐵綫嘅支線,亦係香港第二條跨境客運鐵路.支線由而家嘅上水站開始,向西北方向延伸,穿越塱原濕地,古洞同洲頭幾個地方,最尾連接落馬洲站,全長7.4公里,興建1個車站.支線建成後,東鐵北行一共有2個終點站,分別通到2個同中國大陸連接嘅關卡-羅湖同落馬洲.工程喺2002年6月14號開始,到2006年中完工,落馬洲站喺2007年8月15號下晝4點正式啟用.第一班列車喺下晝3點17分由尖東站開出,而第一班由落馬洲站開出嘅南行列車亦喺下晝4點15分開出.
而家,每個鐘都有5班車(非繁忙時間)或6班車(繁忙時間)來往紅磡至落馬洲,乘客只需要喺紅磡至上水之間各站登上去落馬洲嘅列車就去到.上水去落馬洲嘅行車時間大概要12分鐘[1],紅磡去落馬洲就大概要49分鐘[2].
計劃同埋工程[編輯]
落馬洲支線原屬九廣西鐵(即係依家嘅西鐵綫)第二期嘅鐵路,將會連接將來嘅北環綫,令到西鐵綫喺新界北區同東鐵綫連接,最終令兩條鐵路都可以通往兩個同中國大陸連接嘅關口(羅湖和落馬洲).不過由於西鐵實際客量比預期為低,作為一間商業機構,九鐵唔可以貿貿然再投資喺一條蝕本嘅鐵路之上.所以九鐵決定改為先以長期有盈餘嘅東鐵連接,等乘客嘅乘車模式定型後,再決定係咪興建北環線.支線工程喺2002年第四季開始,工程主要包括4大項目:隧道段,高架橋段,落馬洲車站以及上水站改善工程.
上水站[編輯]
工程包括上水站嘅車站大堂同月台擴闊工程,以應付喺上水站落車,轉去落馬洲站列車嘅乘客.有關工程喺2006年大致完成,大堂嘅新翼同連接隔離商場嘅行人天橋已經喺1月尾開放畀公眾使用.另外上水站外嘅路軌亦已重新編排,令路軌成為東鐵嘅其中一個交匯處.
塱原濕地[編輯]
列車駛離上水站後,會駛入穿過塱原濕地嘅地底隧道.呢個計劃係經過一番激烈爭論後得到嘅結果.喺計劃初期,九鐵原先建議落馬洲支線塱原段,會好似西鐵穿過八鄉等地嘅高架天橋形式,穿越塱原濕地.但呢個計劃俾各環保團體強烈反對,指興建高架橋時將會嚴重破壞塱原濕地嘅生境同地貌.即使九鐵提議工程完工後會盡量回復原來面貌,但環保署唔同意,重唔發出環境許可證.
最後,環評上訴委員會否決高架橋方案,九鐵只好採納科大教授嘅方案,決定支線以地底隧道形式穿過塱原濕地.雖然呢個方案會令整條支線嘅興建成本增加十億港元,回報率下降同完工日期押後等等,不過此方案獲大多數人所接受,認為係平衡發展同保育嘅可持續發展方案.
古洞站[編輯]
雖然支線沿途暫時不設車站,不過當列車駛過塱原濕地後,會經過一個預留嘅地底車站-古洞站.呢個站嘅建設,係因應香港特區政府喺2003年公佈嘅研究,指出古洞北同粉嶺北一共689公頃嘅土地適合做新發展區.由於古洞好有可能成為一個新市鎮,所以九鐵喺計劃同興建落馬洲支線時,就預留位置畀第時起古洞站.
洲頭站[編輯]
根據最新建議,北環線會喺同落馬洲支線匯合嘅洲頭一帶,興建洲頭站,而落馬洲支線喺北環線興建時亦會興建車站,方便北環線乘客轉乘東鐵前往新界東.
落馬洲站[編輯]
落馬洲支線嘅總站-落馬洲站係一個4層,佔地約9公頃嘅車站大樓.大堂裡面設有購物區,免稅店等設施方便乘客.由於車站大樓同時係香港入境處嘅出入境檢查站,所以大樓內設有海關,出入境及其他重要嘅過境設施.乘客辦妥出境手續後,會經由一條橫跨深圳河,單臂斜拉式天橋行過去深圳嘅福田口岸聯檢大樓.乘客亦可以同時喺呢個聯檢大樓內嘅深圳地鐵福田口岸站,轉搭地鐵4號線去深圳市其他地方.
相[編輯]
落馬洲支線:上水站至古洞站地底隧道,鑽掘工程入口.
車站[編輯]
註:斜體係計劃緊嘅車站或轉乘路線,初期只有上水同埋落馬洲兩個車站.


text:
梗有一個係左近「我都想搵返個sp」
梗有一個係左近「我都想搵返個sp」
亞欣投犒
見到好多個sex secrets都招sp (sex partner咪sex partner,可唔可以唔好叫study partner.又要威又要戴頭盔!)令我諗返起... 曾幾何時,我都有個sp.我覺得我算好彩,我個sp正正常常,仲幾高質.高質除咗係外表之外,仲係佢好明白女仔要啲咩... 之前同佢講過我鍾意聽日文歌,第一次佢就已經準備好咗係到播.雖然話sp都係雙方願意,但第一次點都會有啲驚同緊張,你估嚟就嚟咩!性關係,就只係有性? 好多人覺得sp冇愛,但始終都要有feel,有啲好感,如果唔係真係搞唔到.要搵個夾到嘅sp,其實仲難過中六合彩,我搵到我個高質sp之前,其實都有約過d出嚟,不過個d真係好唔啱,所以冇咗下文. 性,其實唔係咁簡單.sp仲係一段好唔簡單嘅關係...
我亦都聽唔少sp失敗經歷,包括比人偷拍,比人強迫咁嚟,發現原來個個人有特殊僻好等等.性行為本身就有風險,好似係性病,懷孕等等,宜家你同一個陌生人試,有好多嘢你估唔到.唔好以為男仔一定冇得輸,男仔都會有唔想嘅時候,又有可能比人偷嘢,又有聽過有人做完先知個女仔未夠16.
唉,損失咗錢財身外物都算啦…如果奶嘢就好慘,但最最最最最慘嘅莫過於動咗真心.做做吓,你可能就覺得佢幾好,好想了解佢多d,認識下佢.最初大家覺得大家嘅生活冇咩關係,係一個好好嘅傾訴對象,講嘅嘢比朋友仲多,慢慢就依賴咗佢,想佢唔只做你sp咁簡單,仲想做埋佢男/女朋友…雖然個時,我都同自己講,唔會同佢有嘢,大家只係想要sex,但都係忍唔住要去search佢facebook同ig,之後比我發現咗,其實佢有女朋友…
但你一定會覺得,其實邊有咁恐怖,我真係好想要,有事都唔輪到我啦,我個frd都冇事啵等等.如果你真係想試... 我會提提你…
先小人後君子 都搵咗做sp啦 就唔好尷尬 一開始同佢講定有咩唔做得先 例如:一定要戴套,唔可以綑綁等等,亦都可以講自己鍾意啲咩咁,睇下配唔配合到.如果唔想太close,可以講定唔想add facebook, ig個d,覺得大家應該有d距離.
認真,唔好飲酒或者不明來歷嘅嘢 唯一一次唔安全嘅sp性行為就係因為飲咗酒…之後真係好驚,驚有病,驚有咗,就算外射都會有伽嘛.簡單啲,個個飲咗酒嘅防範意識同意志力都會好低,你sp可能會用唔同理由說你飲酒,話飲少少冇事嘅,大家放鬆下,飲完酒會放啲咁…講真,sp係咪真係咁信得過,你自己決定啦.
最係就係執生啦,始終性行為本身就有風險,同陌生人做就危上加險,好多嘢提唔到你.總知你要知道自己係做緊高危嘢,可以恐怖過玩跳樓機,就算係已經搞咗幾次嘅固定sp都要小心.有事,可能係跟你一世. ---------- 糖不甩討論區有性治療師同義工答你問題! 識揀, 一定揀糖不甩 Discuss.stickyricelove.com


text:
「問題」
好多時我都係度諗,點解要辛苦自己?做人點解唔可以放開啲?當然人生過咗一半其實已經放開咗好多嘢,因為有時真係無必要為某啲嘢而唔開心.不過仲有好多嘢始終仲未放得開!好多嘢係自己嘅問題,好多嘢我情願發洩返自己身上.有時真係想自己靜靜地咁諗下嘢,不過自己真係有可能攬太多嘢上身,又或者係我根本唔係個種可以一心幾用嘅人,所以搞到自己精神分裂.
「放開」
其實我有時真係幾執著,成個老人家咁,好多嘢真係放唔開.尤其過去一年真係唔知自己做緊啲乜,淨係知道時間一日一日咁過去,忙完都唔知忙乜,根本無沉思過.莫講話放開啲咁面對問題,就連諗下自己之後應該做乜都唔知.好多嘢其實我係有我自己嘅諗法,但係到最後都係要放開啲,但係放開咗又點,原來根本都係無分別.咁點解要放開啲?有時都真係唔知!
「執著」
當然好多事情過去咗就過去咗,我好少會去諗返轉頭,通常都係心情極差嘅時候先至會控制唔到.有時以為過咗去,點知偏偏啲問題就不斷重複又重複.有時都真係唔知係啲乜嘢問題,或者係因為自己性格嘅問題?人點先至可以化啲,唔好咁執著?真係分分鐘到走嗰一刻都未必知道點樣可以放開啲.依家只可以同自己講,是但啦,無所謂啦,係咁架啦...
Also published on Medium.


text:
梳化
梳化(粵拼:so1 faa3*2,音譯自英文Sofa),係屬於凳,椅嘅一種.
傳統款式[編輯]
傳統嘅梳化,一般嘅設計同椅一樣,喺背後會有一段垂直嘅椅柄畀人俟背脊用,而兩邊亦會有用嚟承托雙手嘅手柄.
座位[編輯]
座位方面,有只係畀一個人坐嘅單人梳化,亦都有畀三人平排坐嘅長梳化,同埋L字形可以坐多幾個人嘅L字梳化……等等.
制作及材料[編輯]
至於用嘅素材,主要係用上造好形狀嘅鋼鐵支架,然後安上排列整齊嘅彈弓(或者用氣墊代替彈弓),再加上一層又一層嘅海綿做坐墊同凳背墊,跟住喺面頭披上一層剪裁合適嘅皮革,打釘定型而成.
傳統+現代[編輯]
有啲加入現代概念嘅傳統梳化,可以一拉機關就會將塊椅柄挨後成平躺嘅形態,腿嘅位置重會有塊托板頂出嚟承托雙腿.有啲三人座梳化可以將個成塊椅柄放平,變成一張畀人臨時瞓覺用嘅梳化床.
相對價格[編輯]
梳化會畀人有軟綿綿嘅感覺,唔會有頂住盤骨嘅硬崩崩,好嘅梳化甚至可以因應身體嘅形狀同重量而令到坐上去嘅人得到最佳嘅舒適感;又因為傳統嘅梳化喺手工同材料方面都比較復雜同講究,觀感亦都比較有格調,所以一般嚟講佢嘅售價都會貴過普通嘅凳,甚至可能需要花費過萬港元先買到一張單人座.
新概念嘅出現[編輯]
依家亦出現咗好多用簡單概念設計嘅梳化,材料唔需要用到咁高質素,手工亦都唔會太復雜;有啲只係做到好似汽球咁只要用氣泵打入空氣就可以成為一張梳化形,或者一塊剪裁好嘅布裏面塞入好多細細嘅發泡膠粒嚟到做材料,再加幾塊厚海綿定型;呢類梳化嘅觀感比較挑皮,價格亦相對平,所以好迎合到新一代年青人嘅喜好.


text:
今日真係好開心,因為我地三口子齊齊去參加IKEA 2014年新品預覽會~
大肥豬一直都係IKEA嘅忠實FANS,一有時間就會提議帶我同小小豬去MEGA BOX行IKEA,屋企好多大大少少嘅傢俱都係IKEA買.所以當收到PR姐姐邀請時,大肥豬都不知幾興奮.
係未正式開始介紹2014年新品傢俱前,大會先安排我地享用一頓豐富嘅晚餐,大部分菜式都係剛剛或者準備推出,所以我地可以話係先食為快呀!我地一邊食仲有IKEA其中一位主廚ALBERT向我地介绍每個菜式嘅特點呀!
有汽蘋果及啤梨果汁,味道唔錯呀~
肉丸可以話係IKEA嘅主打,加上芝士及酸瓜,變成一個迷你肉丸漢堡飽,食出另一種味道呀~
睇吓小小豬個為食樣就知幾好味啦~
去左咁多次IKEA食嘢,都唔知原來每一間IKEA餐廳都有口水肩提供.雖然係免費,不過個質地都真係唔錯呀~
香草煙三文魚,與之前所推出嘅唔同,加多左沙律菜做伴碟,即刻健康左好多呀~
新推出嘅蘑菇湯,係用新鮮蘑菇打碎做成,所以啖啖都係磨菇粒,好香口呀~
雞肉忌廉汁蕃茄菠菜麵,啲麵同出面食嘅有少少唔同,好彈牙呀~
三文魚菠菜千層麵,一向我地唔太好食千層麵,感覺會好"漏",不過依款又幾易入口哦~
新出嘅無骨版豬手,好味之餘,仲食得可以更方便呀~
燒羊架,味道唔錯呀~
不過各位小朋友都係對個伴碟薯蓉鐘情啲,睇吓為食小小豬又嚟啦~
一向IKEA CAFE都比較少推出蔬菜,依家開始都會推出一啲合時蔬菜,等我地食得更健康呀~
除左早前嘅有汽果汁之外,PR姐姐仲為我地嘅小朋友準備左有機紅果子汁同接骨木花果汁~
小小豬就揀左紅果子汁,我都有試到,味道真係幾合小朋友飲,因為唔係好甜,而且細細包,唔洗一次過飲咁多嘛~
最後就係甜品時間,紅果子芝士餅~
熱愛唱生日歌嘅小小豬一見到個蛋糕,又嚟自動開SHOW啦~
食飽飽就係時間去參觀啦~
由於主題係『活出趣味親子空間』,所以所有佈置擺設都係以小朋友為主.
先睇吓個客廳,主打就係依張梳化,低座椅及加深座位就可以俾小朋友輕易爬上梳化,啱晒親子時候呀~
角几可以因應小朋友嘅使用,四腳可以加高呀~
我自己就比較鐘意依個茶几,可以將啲雜物好有系統咁整齊排好,用嘅時候會更加方便呢~
小小豬又嚟攪攪陣啦~
一個小朋友最鐘意嘅地方,可以I俾佢地作角色扮演之外,亦學習照顧其他小朋友呀~
這個新推出嘅兒童攤位,讓小朋友扮演購物,真係幾好玩呀~
新推出嘅餐具有防滑底部及可防止食物溢出的設計,可以好好訓練小朋友自己進食呀~
另一個我比較鐘意嘅,就係依啲門掛架.設計都色彩之餘仲非常安全,加上係黏貼的,貼係任何地方都可以,方便小朋友拎嘢之外,大人亦很合用呀~
新出嘅書檯係可以較高矮嘅檯,可以因應小朋友成長嚟調教高度,咁就可以用耐啲,環保得嚟我地又可以慳啲啲嘛~
一張好特別嘅兒童床,其實係同一張床架嚟,將床上下倒轉擺放,就可以由矮床變成高床,等唔同階段小朋友用呀~
雙面設計嘅 被套枕袋裝,所用嘅質料係柔軟嘅棉,唔會刺激小朋友肌膚又可以等小朋友經常有新鮮感~
其實係佢地研究點樣節省成本,好似床單咁,更改個由大變細包裝,就可以令運輸成本減低,減低左個成本,就可以平價賣俾我地,成為左個創新低價啦~
除左傢俱外,IKEA都有推出一些文具讓小朋友使用,新出嘅水彩筆十分安全,除左可以用手清洗同埋筆頭會防乾之外,最緊要顏料非常安全,就算小朋友不小心將顏料畫入口,亦都唔會有問題呀!PR 姐姐仲即場為我地作出示範添~
IKEA仲推出左一個IKEA app,只要利用Catalogue ,就可以開啟傢俱嘅3D模擬影像,咁就可以知道件傢俱同屋企係唔係合襯啦~
今日活動真係豐富,除左有得玩同食左個好好味晚餐之後,仲收到一份好特別禮物,就係宜家家居團隊為我地每位BLOGGRT設計嘅小屋,每間設計都係因應BLOGGER嘅特色嚟設計,獨一無二呀~
其實仲有好多新產品,所以如果大家有興趣,就去IKEA網址睇吓啦:WWW.IKEA.COM.HK


text:
近來有個客我送咗兩次外賣俾佢,但係佢竟然神奇嘅係每次都爭啲攞唔到佢份外賣.
佢住緊嘅地方就冇得送上樓比佢嘅,每次都要打電話叫個客落樓攞外賣.
我記得第一次送俾佢嘅時候,打俾佢嗰陣,佢就咁啱出街Look 嘅樣啱啱返到屋企樓下,直頭響我面前接我電話,呢張單講緊係我已經響餐廳等咗一陣先有外賣,跟住送到過去佢屋企樓下佢就咁啱返到,第一次就覺得無咩特別嘅,但係第二次送外賣比佢就覺得佢真係會隨時食唔到份外賣.
第二次佢嗌咗嘅嘢食係餐廳非常快就可以搞掂,而餐廳距離佢屋企樓下唔係遠,我就好快已經到佢樓下,跟住就打比佢啦.
嘟~嘟嘟~~嘟嘟
佢:「喂?」
我:「你好呀,XX外賣公司呀,外賣到咗樓下,麻煩落嚟攞啦」
佢:「OK,而家嚟」
我就跟住響樓下等下佢啦
公司指引係打咗電話,系統就會自動開始倒數計時,夠鐘唔見人我哋就係可以離開,我哋撳掣離開前系統會問有冇地方可以安全放低食物,例如放低響你屋企門口,掛響門柄等等,如果有就將外賣放低安全地方離開啦,但係你個地址又唔比我上樓,我要響條街等你,咁我邊有安全地方放低呢?
假設放低響街邊地下,掉返轉衛生幫可能會告我亂抛垃圾添.
啲嘢食雖然冇人收,無安全地方放低係我哋自行處理,但係我哋真係未必下下食到,隨時垃圾桶見.
咁我開始等咗你好耐,倒數計時得返1 分鐘,佢仍然都係未出現,咁大部分嘅情況個客最終都係唔會出現架啦,但係到咗最後10 幾秒,有人穿著一個出街Look 嘅樣響佢屋企樓下問我嘢.
佢:「係咪XX 餐廳嘅外賣?」
我:「係呀,你好彩,仲有10 秒」
然後佢就攞咗份外賣就上咗樓啦.
每次送俾你,你都係啱啱好返到屋企樓下,每次你都係啱啱好返到褸下,如果有日我早咗到,你又唔係屋企,你就真係麻煩啦.


text:
「喂,你平時已經要返正職,放工仲去送food panda,放假又返兼職sales,捱唔捱得住㗎?」我說.
「無計啦,唔搵多啲錢點養家,仲要拍拖呢?」朋友Ryan說.
「食平啲囉,買少啲嘢囉,咁搞法實捱壞,你第時就會後悔.」我說.
「邊有咁易吖,後生都唔捱唔通等老先嚟捱咩?」Ryan說.
我畢業之後第一份工就係做marketing agency,果陣入世未深,覺得自己無工作經驗都有人請已經好好彩,所以成日加班到凌晨都無怨言繼續做,有時返工太忙我會連水都唔記得飲,lunch又唔記得食,甚至廁所都唔記得去,成日肩頸膊痛,有次去按摩,個泰國師傅都話睇我個樣就廿幾歲,一按落去就似四五十歲,啲筋痴住晒又腫脹,問我平時係咪返地盤擔泥,但果陣仲後生,每次按完就無事,所以我都無理,瞓醒一覺又再拼搏.
後來轉咗工做in-house marketing,終於唔使再成日加班,但做咗兩年幾之後又開始胃痛,睇晒中西醫,專科,食咗好多藥都無用,當時仲要戒口,好多嘢都唔食得,就算食都要咬碎啲同食慢啲,連食好嘢嘅一大樂趣都無埋,搞咗好耐都搵唔到確實原因,然後醫生就話係壓力問題,我仲懷疑過自己有焦慮症,因為除咗胃痛,我有時仲會腰痛,肚痛,總之周身骨痛,後嚟我辭咗職,休息咗幾個月就好返好多,但係自從呢次之後就好容易胃痛.
我媽成日都話係我第一份工嘅時候捱壞咗,我初初都唔信,仲係咁同佢講我果陣都無乜事!但佢就話捱壞咗唔係即時感覺倒,之後你就知㗎喇,所以我而家都唔敢再搵啲咁辛苦嘅工,但係試問香港邊有工係唔辛苦?所以只可以靠自己去調節,不斷提醒自己唔好咁搏,打份工㗎咋,同埋學識慢活,好似隻樹懶咁,行路,食嘢都要慢啲,放鬆心情,做吓瑜伽同簡單運動,總括嚟講就係要養身.
年紀大咗,工作上或者朋友圈中就開始出現比較後生嘅一群,次次見到佢地做嘢做到好夜完全唔夠休息,或者係成日玩通頂,我就會有衝動好想叫佢地「唔好呀,你會後悔㗎!」但係佢地當然唔會聽啦,分分鐘仲覺得你好老餅,就等如我果陣唔聽呀媽講一樣.有啲人覺得襯後生去捱吓,搵多啲錢,老咗咪唔使捱囉,但係「捱」係有quota,而你永遠都唔知啲quota幾時會用完,身體捱壞咗就幾多錢都補唔返,所以無論幾多歲都好,真係要對自己好啲,身心都係.


text:
接返上個post,除左大眾福利之外.會員們的福利我地更加重視有時我地間唔時都會收到唔同嘅人約我地一齊搞p,又話自己揸住幾多couple
去到關鍵位,呢樣又唔得,果樣又話要另加附加費.
真係晒9氣.呢個有時間再share比大家聽下
講返個event先,前期都好多準備功夫.
最初公佈setting,都有20幾人係waiting list,quota就得6個男仔
挑選出席名單,都係一件令人頭痛嘅事.
又要公平,又要唔失禮對方,最後係
暖男系,成熟系,書生系都各挑兩個
完成呢次壯舉
而event當日亦算順利,大家都有所得著
美中不足嘅情況係,
由於係聯合匯演關系,我地今次只係作客,亦都未能拍照作紀綠
只得官方照片
最後今次出席嘅總人數係係47人
20女仔左右.
我地有個代表聲稱都同2/3嘅人interactive過,So真好L Hyper,好L熱鬧.
當中仲見到一位熟釋嘅面孔,令到Mary 心入面都燃起一團火,勢要一插勉恩仇!呢粒花生都真係幾好食,update 到再講!
&
Merry X’mas !
HKSP與地下組織者Hugo 聯合聖誕匯演 event
接返上個post,除左大眾福利之外.會員們的福利我地更加重視有時我地間唔時都會收到唔同嘅人約我地一齊搞p,又話自己揸住幾多couple


text:
一直以嚟將軍澳日出康城,除咗樓盤就係樓盤,我哋亦無朋友仔住喺嗰頭,所以一直以嚟都無去日出康城嘅衝動,直到佢嘅商場落成開幕,終於吸引到A姐嘅垂青.今日我哋就去到The LOHAS行新商場,至於晚餐就選擇咗主打京滬菜嘅京滬佳餚.
京滬酥香烤鴨
北京菜又點少得片皮鴨呢?呢度嘅片皮鴨係必食推介!份量超多,仲有埋隻鴨髀仔,價錢唔貴又好好味.鴨皮燒得均勻又香脆,脂肪部份唔多,食起上嚟唔會油淋淋;至於鴨肉嫩滑,肉味非常香濃.食片皮鴨嘅配料有六款:糖,甜醬,京蔥,青瓜,蘿蔔同蒜蓉,配搭起上嚟好有層次.最後,餅皮薄得嚟又唔易爛,實在好考大廚功夫.
招牌小籠包
上海菜又點少得小籠包呢?呢度嘅小籠包係必食推介!皮薄餡多,仲要充滿濃郁嘅肉汁,好滿足.
京滬香蔥煎餅
香蔥煎餅嘅皮好香脆,但重點係爆多蔥,而且蔥香十足,啖啖都係濃香嘅蔥油味,鍾意食蔥嘅你真係必點.
外婆紅燒肉
講到上海菜,又點少得紅燒肉呢?一層肥一層瘦,成舊擺晒落口就最滿足.欣賞佢唔會太油膩,脂肪部份成啫喱狀,唔會太有罪惡感.
干煸四季豆
四季豆炒得好有鑊氣,肉碎份量多,鹹香十足,加埋個白飯就最match啦.
京滬擔擔麵
呢度嘅擔擔麵唔係川菜,所以唔會有麻辣嘅感覺,反而能夠細味濃郁嘅麻醬香味, 麵條係自家製作,夠晒幼細,湯入面仲有豬肉碎同蔥花.


text:
#ParentLicenses1999
發生自對上若干份工嘅事!每次諗起都令我覺得好唔舒服
某日返返吓工,突然有個目測4-5歲嘅細路女將佢手上個三文治啲餡倒晒落我個位隔離個字紙簍入面,然後若無其事咁食手上剩返嗰兩塊白麵包
另一邊廂,我嗰個平日都幾斯文大方嘅老闆喺老闆房行咗出嚟,個細路女隨即就向老闆揮動個吉嘅三文治盒,興奮咁同佢講:「媽咪!我食完啦!」
我老闆一言不發咁衝咗嚟我個位,指住個字紙簍問個細路女:「你係咪又扔嘢?!」
個細路女話:「冇,係啲餡唔知點解會喺個字紙簍入面」
結果當然係我老闆喺我耳邊對住佢個女大發雷霆!
佢一輪嘴鬧,內容大致如下:
「你咩都唔食!」
「飯又唔食!魚又唔食!菜又唔食!剩係食薯片蝦條!」
「你嘥晒我啲錢呀!」
「你同我即刻拎返上嚟!洗乾淨再食晒佢!」
我個耳膜都幾乎穿咗,但我又唔敢教佢唔好打仔,原本重想拎個字紙簍入茶水間清理一下,咁而家即係……要我原件保留?
接著,有幾個比較高層嘅同事都覺得拎返啲餡上嚟食太過份,就走埋嚟叫我老闆原諒個女啦
「她只是個孩子呀!」高層同事們說
佢哋同時又叫個細路女:「你同媽咪講對唔住,話下次唔會啦!」
個細路女非但冇講對唔住,反而係攬住嗰個同事,個身係咁震,成隻貓仔咁
結果有個印傭上咗嚟,個細路女又即刻撲向個印傭,望都唔望佢媽咪
喺個印傭即將要帶個細路女返屋企之際,我老闆又喺度大吵大鬧:「你唔好以為就咁算呀!我今晚要打你十下!」
去到呢個位,我到而家都認為,冇繼續打呢份工係啱,乜原來佢真面目係咁得人驚!
其實你屋企唔好買零食,咁個女咪唔會食薯片蝦條食到唔想食正餐囉!
更甚係,你喺班員工面前都可以咁樣教訓你個女,咁你平日又會點對待你個女呢?我都有啲擔心
圖片來源@破壞之王
讀者投稿@小薯仔


text:
高溫真空還原碳管爐實驗室專用系列2-RZT系列真空碳管爐
高溫熱還原爐 真空熱還原爐實驗室專用系列2-RZT系列真空碳管爐
RZT系列高溫真空碳管爐實驗室專用系列2-RZT系列真空碳管爐
RZL系列高溫鐘罩爐實驗室專用系列2-RZL系列鐘罩爐
RZL系列高溫燒結爐(鐘罩爐)實驗室專用系列2-RZL系列鐘罩爐
中溫箱式爐 中溫箱式電阻爐實驗室專用系列2-RXL系列中溫箱式電阻爐
RXL系列中溫箱式熱風排膠爐實驗室專用系列2-RXL系列中溫箱式電阻爐
RXF系列箱式熱風循環脫脂爐實驗室專用系列2-RXL系列中溫箱式電阻爐
RXF系列箱式熱風循環爐實驗室專用系列2-RXL系列中溫箱式電阻爐
RJL系列井式電阻爐實驗室專用系列2-RJL系列井式電阻爐
RJL系列高溫井式爐實驗室專用系列2-RJL系列井式電阻爐
硅片擴散爐_多晶硅擴散爐實驗室專用系列2-RGL系列高溫擴散爐
高溫氣氛管式爐實驗室專用系列2-RGL系列高溫擴散爐
RGL系列雙管擴散爐實驗室專用系列2-RGL系列高溫擴散爐
RGL系列高溫擴散爐(氣氛管式爐)實驗室專用系列2-RGL系列高溫擴散爐
RGL系列單管擴散爐實驗室專用系列2-RGL系列高溫擴散爐
實驗室專用馬弗爐實驗室專用系列2-MXL系列實驗馬弗爐
實驗馬弗爐 試驗馬弗爐實驗室專用系列2-MXL系列實驗馬弗爐
實驗電阻爐科研電阻爐實驗室專用系列2-MXL系列實驗馬弗爐
科研單位專用實驗箱式爐實驗馬弗爐實驗室專用系列2-MXL系列實驗馬弗爐


text:
係呢個年代整網頁有好多種方法,用各種No-code嘅網頁製作平台都可以唔需要有網頁設計,寫網頁(coding)同網站架設嘅知識,透過一些免費嘅模版同網頁製作平台本身嘅教學,任何人都可以整到一個網站,甚至可以以「零成本」免費整網頁.不過係介紹各種免費嘅網頁製作平台之前,要同大家講下傳統架設一個網站最基本要有嘅嘢,等大家喺選擇不同嘅網頁製作平台,又或者考慮比錢搵人寫網頁定自己整嘅時侯都比較到.
整網頁基礎知識
簡單咁講整一個最基本嘅網站喺須要有一個域名,網頁寄存空間,同埋網頁本身.
域名
域名(domain name)即係平時講嘅網址嘅第一個部份,e.g. https://paddn.com/web-design-hong-kong 嘅域名就係paddn.com.域名係代表你嘅網站嘅一個重要元素,因為域名嘅長短同名稱嘅選用都會影響人哋對你嘅網站嘅印象.而一般域名(如.com , .hk, .com.hk)都係需要每年收費.如果要完全免費,可以使用某些網頁設計平台嘅免費副域名(sub-domain),如Wix嘅accountname.wixsite.com.但係我哋都係強烈建議,因為除影響咗品牌形象外,當你租用咗一個域名之後,你仲可以用嚟整一個自訂電郵,即係[email protected].
網頁寄存空間
網頁寄存空間(web hosting)即係一個比你放置你嘅網站(通常係一堆網頁檔案或程式)嘅地方.呢個地方其實就係喺網頁伺服器入面,同域名一樣通常都係需要按年或按月租用.一般常見嘅網頁寄存服務都會連埋自訂電郵服務,不過如果預算許可嘅話最好都係另外付費使用Google Workspace嘅自訂電郵服務,以確保郵件收發順利同享受Gmail服務嘅優勢.
網頁
簡單咁講網頁即係承載著網頁內容嘅HTML檔案,當你嘅網頁瀏覽器透過域名搵到存放你網站嘅網頁寄存空間嘅位置,再從網址其他部份搵出相應嘅網頁檔案,就可以將網頁呈現出嚟.
免費網頁製作平台及方案
以上係好顯淺對於整網頁嘅講解,如果你想透過網頁製作平台自己整網頁嘅話,其實好多網頁製作平台都已經可以一站式係平台本身包含哂上面嘅嘢.只要一步一步按著官方或YouTube上嘅教學,再配合現成嘅模版,換上自己嘅內容就可以整到一個網站.
以下係一啲出名同多人用嘅網頁製作平台或整網站嘅方案:
有免費服務嘅網頁製作平台
Webflow
免費服務限制
- 只能使用yourcomany.webflow.io域名
呢個就喺我哋透過Webflow免費plan製作嘅參考網站:https://thepadding.webflow.io/
Wix
免費服務限制
- 只能使用accountname.wixsite.com域名
- 不支援Google Analytics
- 網頁會顯示Wix廣告
Weebly
免費服務限制
- 只能使用yournamehere.weebly.com域名
WordPress @ wordpress.com (WordPress + Theme)
免費服務限制
- 只能使用yourcompany.wordpress.com域名
- 不能安裝WordPress插件(Plugins)
只有收費服務嘅網頁製作平台
Squarespace
Elementor Cloud ( WordPress + Elementor Pro )
關於整網站嘅常見問題
1. 點解呢個年代做生意仲要有一個網站?
係社交媒體主導嘅年代,有一個代表你公司形象嘅網站反而變成一件必需嘅事.無論B2B定係B2C嘅生意,當你嘅潛在客戶想了解多啲你公司嘅背景,業務嘅內容,大部份嘅客人都會想搵你嘅網站睇下,先再決定可唔可信.
2. 點樣可以用最低成本整一個靚嘅網站?
喺網頁製作平台內選擇嘅免費或收費模板,再加上適當嘅內容係最簡單嘅方法,當然要搵到100%合適嘅模板係無乜可能,但想要最低成本整個靚網站就最好從模板開始.開始最好先從簡約設計嘅模板入手,加入自已嘅文字及圖片後睇下個風格如何,再一步一步加入其他元素及頁面.
3. 點樣可以知道我個網站有冇人上?
可以利用Google Analytics,如果使用網頁設計平台通常都會有簡易嘅整合方法,或者某些平台本身內置流量統計功能,詳細要睇返相關平台嘅網站.
4. 點樣可以令多啲人上我個網站?
呢個係一個複雜嘅問題,因為要了解你嘅業務同網站性質去計劃,所以有興趣可以搵我哋傾下.但簡單咁講,短期內除咗人手分享轉載網站比親朋戚友外,可以考慮落廣告.中長期就要考慮埋搜尋器排名同社交媒體策略等吸引流量嘅方法.
5. 比錢人整網站同自已整有咩分別?
除咗使用網頁設計平台嘅免費服務計劃有限制外,自己整網頁嘅時間其實都係成本之一,利用自己整網頁嘅時間去做最有效拓展自身業務嘅事更為實際.
要整一個代表到你公司品牌同埋吸引到潛在客戶嘅網頁,當中其實包含眾多嘅步驟同知識.由網站規劃,網站內容,網頁設計,網站功能,網頁速度優化,搜尋器廣告及排名最佳化到後續嘅不斷優化網站嘅帶來客戶嘅效能,都有唔同嘅學問.
6.網頁製作平台喺咩?
網頁製作平台喺一個線上嘅服務,提供一站式網站架設及網頁設計功能,並且附有所見即所得(WYSIWYG)嘅網頁製作功能,可以喺唔需要使用任何程式碼下製作網頁.對於DIY用家而言喺一個自行整網站嘅最佳方法;而對於網站設計公司而言,可以節省網站架設時間,專注網頁設計本身.
最後如果想了解更多關於中小企整網頁嘅實用資訊,可以睇下我哋喺HSBC VisionGo發佈嘅一篇關於整網站前要考慮嘅問題嘅文章,同埋呢篇關於整網頁幾錢嘅文章.


text:
今集內容集中講佐敦道廟街一帶嘅泊車介紹.如果你想知油麻地多層停車場嗰邊嘅泊車介紹,請參閱油麻地泊車泊邊好.
1. 佐敦本木Arbour(按我導航)
四星地獄場!!
以後去恒豐中心一帶,唔駛再考慮伊利地獄,喺德成街呢度開咗個新場.不過泊邊好都評佢為四星地獄,原因係要入車Lift,部Lift仲有夠窄,得2.1米闊同2.4米高,未達到五星地獄嘅原因係佢頭入頭出,已經容易過新興大廈要用尾入頭出.出入車直接泊八達通就可以開Lift同比錢.如果自問唔敢收鏡行直線嘅話請直接跳去下面彌敦道238號停車場.
2. 寶來大廈停車場 (德興街伊利地獄)(按我導航)
馳名五星地獄場!!
好多人都話,寧願抄牌都唔會入伊利地獄.拿,講明先,我真係成日泊嘅,我覺得無問題,車位仲好闊,係上落通道嚇人啲.不過因為拍攝嘅原故去過香港唔同嘅地獄場,我反而覺得呢個容易.至少佢係明買明賣,唔會陰濕.時租黎講,全佐敦最平係佢,特別係星期日.泊唔泊就閣下考慮吓喇,不過第一次入地獄前請先睇片,特別係出場,唔係咁易全身而退架.《泊邊好YouTube Channel》
3. 彌敦道238號停車場(按我導航)
去佐敦十個有九個都教你泊童軍中心,如果你想去近恒豐呢邊,無可避免要黎德興街.不過原來德興街除咗出名地獄嘅伊利停車場之外,畀多十蚊,有呢個正正常常嘅彌敦道238號停車場,外表好似好舊咁你經過都唔敢泊入去,但係裏面原來好光猛,仲有自動門同升降機上番地面,時租$30.只收現金!而最頂癊係佢有套票優惠,$1450就可以一年內泊60個鐘,除番開就等於$24左右一個鐘,經常去嘅朋友可以考慮吓.
3. 寶輝閣 (按我導航)
五星地獄!!
又係嗰句,如果你唔想行去童軍中心咁遠,想搵個最近廟街嘅場,就唯有去寶輝閣.佢被評五星地獄嘅原因係佢要入車Lift,仲要係直角擺尾入頭出,仲要高度限制2米.佢嘅好處係夜泊好平同埋真係好近廟街.
4. 佐敦渡華路威信露天停車場 (按我導航)
(2022年5月新開業) 大約位置即係之前巴士總站個位,依家比威信攞咗黎做露天停車場.依家新開場非常平,時租只係$12.無論去圓方定西九文化區,甚至係佐敦都算有睇頭.只要你唔介意行的話.
5. 童軍中心停車場 (按我導航)
上面講到,問十個人有九個會教你泊童軍中心.無他,價錢算合理,又一定有位.而佢最大嘅賣點係有24泊,仲要唔貴.如果你近呢邊嘅就泊啦,否則可以考慮文匯街爛地.至於其餘嗰啲就睇你budget同手車有幾勁喇.彌敦道238號係唔錯嘅,不過太貴啫.
圖片來源:David287x12@香港地方大典


text:
掃貨迎新年
馮仁昭四圍超:甄子丹,馬德鐘冧妻大鬥法
踏入 2010年啦,馮仁超希望大家好似甄子丹同馬德鐘咁,同老婆恩恩愛愛,成日十指緊扣!日前兩位猛男趁有空檔即刻陪老婆 shopping,認真係好老公.
近日甄子丹喺上海拍緊新戲《精武風雲•陳真》,佢見有兩日假期即刻返香港,噚日陪老婆汪詩詩去 ifc嘅 city’super買餸煮飯仔,見佢哋又買和牛又買波士頓龍蝦,埋單要成 2600幾蚊.離開時甄子丹同汪詩詩大方接受訪問,詩詩好開心咁話:「今晚我哋一齊煮飯食,佢煮龍蝦.試過有次我生日佢親手煮龍蝦,當時我好 suprise佢居然識整,仲好好味.」講到新年願望,甄子丹就話:「最緊要係身體健康,老婆越嚟越靚,仔女健康開心.」反而獎項甄子丹就冇諗過,離開時有對新人要求同甄子丹影相,佢都來者不拒,鬼咁親民.
馬德鐘同老婆鍾意扮靚多啲,喺時裝店無論男或女裝都狂睇一餐.
甄子丹夫婦離開時遇到一對新人要求合照,佢哋咁恩愛直情可以做人辦啦.
老婆甜絲絲
至於馬德鐘前日下晝同老婆又係行 ifc,但佢哋就去行 Zara,現場見兩公婆男,女裝都有揀,出身模特兒嘅老婆仲細心為老公揀衫,兩個蹺手之餘又有講有笑,但係當馬德鐘見到記者立即同老婆彈開,表現避忌,不過佢老婆就露出甜蜜微笑,可想而知有老公陪係幾咁開心.


text:
「計算」
好多人都會計較成敗得失,或者嚟個係社會一直以嚟嘅價值觀.其實點解要去計算?因為只有計算先至可以比較科學化咁將一啲原本無可能計嘅事物數字化.但係只不過人生如果計算得太多,太盡,有時候就算得都變失.而太過介懷得失就會影響自己嘅思維,諗得越多,反而失去越多.有時好多嘢都應該憑自己既直覺同信念去做,計算太多未必係一件好事!
「得失」
做任何嘢都會有得同失,唔係每件事都可以做到雙贏.所以有時好多人覺得創業會比打工好,但係又有人覺得打工比創業好.其實到最後都係自己點樣去平衡同選擇.有錢無時間,有時間就無錢,有錢又有時間嘅人真係唔多!不過得失係唔係可以淨係用金錢嚟衡量?其實仲有好多嘢應該要衡量.最後好在乎自己嘅需要,因為做人唔應該太過貪心!
「還原」
正所謂人睇你好,你睇人好.每件事,每個人都會有唔同嘅考慮同抉擇.而好多時都希望收集唔同嘅意見同理性去分每一件事.不過人天生其實係唔會計算太多,事關好嘅一日,唔好又係一日,點計到最後都係一樣.所有得失係嗰一刻基本上會完全消失.如果真係因為得失而令到自己唔開心,咁其實為咗啲乜呢?何必辛苦自己呢?所以得失只係人生嘅一部份!
Also published on Medium.


text:
各位學生要留意啦!有好嘢益你哋!大家平時讀書讀得咁辛苦,真係應該多啲跑步郁動下,因為原來跑步對於大家讀書考試係有好大跑好處架!跑步個陣腦入面會分泌出腦內啡,多巴胺,血清素等等,提升專注力同記憶力!
有時覺得跑步真係萬能嘅,強身健體減肥瘦身操肌肉…宜家仲發現原來對讀書都有幫助!有調查學生運動習慣嘅研究發現,每星其會跑步 3 日以上嘅學生,唔單只專注力同胃口變好,仲可以容易入睡添架.運動嘅時候腦內會分泌出好多激素,例如會令人覺得開心,幸福嘅腦內啡,多巴胺,仲可以調節體內正腎上腺素,分泌血清素,提升學生嘅專注力同記憶力!平時溫書一定事半功倍,考試自然有好成績啦!
台灣有一個研究針對小學班高中嘅學生,進行「學生參與跑步運動效益」嘅問卷調查,發現接近 6 成學生每星期跑步 3 日以上,2 成 1 每星期運動 1 至 2 日,另外有 1 成 9 嘅學生冇固定跑步嘅習慣.睇嚟台灣學生嘅連動風氣比起香港好好多.
調查顯示,每星期會跑 3 次步嘅受訪者入面,有 4 成受訪者認為跑步之後專注力有所提升,近 4 成發現胃口變好咗,另外有3成受訪者覺得跑完步個晚更加容易入睡,相比於跑步次數少啲嘅學生 1 至 2 成.但係如果每次跑步跑時間都不超過 30 分鐘,可能令到運動嘅效果冇咁明顯.


text:
亂碼
亂碼係指電腦系統顯示唔到正確嘅字符,而顯示一啲無意義嘅字符或空白,例如一堆ASCII代碼.呢啲所顯示出來嘅文字就係稱為亂碼.[1]
亂碼係因爲「所使用嘅字符嘅源碼係本地嘅系統上使用咗錯嘅顯示字庫」,或者喺本地嘅系統嘅字庫揾唔到源碼嘅字符所致.唔同國家同地區嘅文字字庫採用咗相同嘅一段源碼,或者源本文件受到破壞,都有可能產生亂碼.
可能產生嘅原因改
- 字體檔案(font file)唔對.
- 來源編碼錯誤,或者文件受到破壞.
可能解決嘅方法改
- 轉換編碼.一般可試Big5,GBK,UTF-8(Unicode嘅一種應用方式,包括世界上主要嘅文字)三種,如涉及嘅唔係中文,可以再試JIS(日文),KR(韓文)或者其他文字編碼.徹底嘅解決方法係雙方使用同一編碼系統,例如UTF-8,只要用戶有對應嘅字體檔案就可以正確咁顯示文字.實際上要統一編碼系統重要克服各種客觀嘅困難,現時只有靠軟件(例如Microsoft AppLocale)有更高嘅解碼能力.
- 轉換字體.如果解碼正確而出現錯誤文字,有可能係字體檔案冇相對應嘅字符,可嘗試轉換字體檔案.
- 如果本來應該顯示出漢字,但係變咗數字,例如最欣賞相中拉(最欣賞相中拉)等Unicode代碼,可以將呢部分抄低,獨立儲存成html檔案,再用瀏覽器打開解碼.或者可以直接用JavaScript作解讀︰
alert("最欣賞相中拉");
- 其他.有時解碼嘅方法係要視乎軟件同實際環境,同埋努力嘅嘗試嚟解碼,特別係當你唔知原本用邊個編碼系統.
- 有時輸入漢字嘅時候都會出現亂碼,不過呢種情況好少出現.最大嘅原因係輸入法所用嘅編碼,同經編輯器輸出嘅字體編碼不符所致,可嘗試轉換字體來解決.例如將GBK編碼嘅輸入法裝到只支援Big5嘅系統上,係唔可能正確顯示所輸入嘅字;必需要選擇Big5編碼嘅輸入法,或把輸入法裝到GBK嘅系統裏.
- 有關外文所引致嘅亂碼,只有轉換支援某外文嘅字體檔案至解決到.
宗教上嘅講法改
參考改
- ↑ Schäfer, Ingo. "Premodern Chinese Written Language, an Introduction". 原著喺2016年3月25號歸檔. 喺2016年5月7號搵到.
睇埋改
出面網頁改
- 郵件亂碼
- E-mail乱码解码器(简体中文)
- E-mail亂碼解碼器(繁體中文)
- E-mail乱码解码器


text:
話說上次筆者好開心咁去咗員工旅遊,初初以為員工旅遊淨喺國內行下咁,點知今年公司賺大錢,老闆心情靚一靚,竟然發板:「今年員工旅遊大家一齊去LA啦!」
咩話?!筆著冇聽錯啊嘛?美國洛杉磯,英文叫Los Angeles,簡稱LA嘅嗰個LA?(語無倫次ing~),就喺位於美國西岸加州南部嘅大城市啊~~可以講喺荷里活星光文化嘅地方啊!
唔講廢話,筆者同同事刻排行程,完全無心工作,而且主要重點行程嘅迪士尼同環球影城根本就一定要去啊!
難得呢次出國喺長線旅遊,所以行李嘅攜帶就要好好度一度啦,當然仲要注意隨身行李嘅安排,畢竟每個行程都要行好多路,仲要預留空間買紀念品訂製,身上就唔可以帶太多太重,如果唔喺就變成旅行上嘅負累啦,以下幾點喺今次玩番嚟嘅行李準備小小心得~
-
目錄
行李吊牌
一下出國就喺全公司上上下下嘅人全體出動,每個人行李有大有細,為咗唔好喺海關託運或者旅行途中整唔見嘅情況發生,建議準備個行李吊牌先穩陣,而且最好揀個辨別度高嘅行李吊牌,令人一眼就認出呢件我嘅啦~~
-
sim卡針
換咗一個國家,手機都喺要打電話上網嘅服務,無論喺揀國際漫遊定喺喺當地買卡,都要做換sim卡呢個動作,為咗可以保管好咁細張sim卡,sim卡針喺必須嘅~
-
行動叉電器
今次旅遊淨喺喺迪士尼遊樂園就冇咗一日嘅時間啦,手機梗喺不斷狂影狂上網啦~環球影城入面嘅哈利波特城更加有太多經典,仲有超多哈利波特紀念品訂製,真喺想全部帶回家,但喺預算唔夠只好影相留念下啊~~~~~所以行動叉電器真喺唔少得!
雖然只喺簡單嘅分享幾項嘢,但真喺筆者嘅旅行必備,唔知各位平時旅行嘅必備喺邊幾樣嘢呢?


text:
《劇場版 白箱 》睇得開心為主
好似好耐都無睇過一部會令我同時笑得好開心,又令我有啲感觸而落淚嘅電影.水島努導演嘅《 白箱 》推出劇場版,今年年初喺日本上映,年底終於輪到香港觀眾有得睇.《劇場版 白箱 》大概只係將製作動畫嘅流程同當中會遇到嘅困難重新包裝一次,重複武藏野動畫公司經歷低潮後再次反彈嘅戲碼,但係導演手法豐富,熟悉嘅角色逐一登場,簡直就係大放送.(雖則大部分角色對故事發展無咩實際意義,只係為咗滿足 fans 而曇花一現)
睇得開心為主
最近(又嚟,因為工作同夢想之間嘅糾結,所以)心情超差,以為睇《劇場版 白箱》呢類題材係「唔好放棄夢想,要勇敢追夢」嘅作品會忍唔住爆喊;最後,都叫做有偷偷地流咗一兩滴眼淚嘅.無爆喊,但有爆笑,由頭笑到落尾,笑得好開心.《劇場版 白箱》嘅喜劇元素貼近潮流,特別係有好多諷刺日本動畫業界嘅瘋狂劇情,然後又有惡搞其他動畫,水島努導演自己嘅作品嘅情節,動畫迷一定識笑,而且會笑得好開心.
劇情起伏唔大但係表達手法豐富
奮鬥故事當然少不免要出現熱血同沉淪交錯嘅劇情.今次《劇場版 白箱》主線故事喺呢兩方面都未去到極端,主角群嘅經歷其實都係一啲十常八九嘅不如意事,比較單調,唔夠元氣盡情爆發.好在導演手法層出不窮,加插咗歌舞,戲中戲等等奇特嘅戲劇元素,二次元裡面再有二次元,我覺得氣氛做得一啲都唔差.另外,角色嘅肢體語言同埋對白浮誇得嚟華麗,吸引觀眾眼球嘅影像經常出現,完全唔會覺得悶.
信息大爆炸
劇情雖然單調,但係信息量龐大.超多角色爭住等出場,可能講得嗰一兩句對白就要退場,甚至乎只係得短暫嘅過場畫面.武藏野動畫公司極速完成一個 task 再接另一個 task,好似好坦白咁話你知,「我哋平時返工做嘢就係咁樣趕頭趕命㗎啦!」有睇過電視動畫嘅觀眾都應該會覺得劇場版交代角色工作內容嘅節奏好急,更何況係對《白箱》無乜概念嘅觀眾?觀眾即使知道一眾角色嘅職位(因為有寫),都可能未必知道大家要負責做啲咩或者實際做緊啲咩.「我知!製作動畫囉!」嗯.
文:靈光


text:
蔭功太燥?甄曦太正?
馮仁昭四圍超:梁漢文挨美少女流鼻血
張達明,梁漢文,齊芷瑤,蔡安蕎同亞視「夏日陽光美少女」候選者之一嘅甄曦,最近拍咗一套新片《夏日冬蔭功》.眾演員早排去咗泰國拍外景,重因利乘便玩咗好多水上活動,好似水上電單車同沙灘排球.
泰國有豔遇
《夏日冬蔭功》劇情講述張達明同梁漢文因為被一間公司裁員,於是相約去泰國旅行散心,其間遇到齊芷瑤同甄曦,故事就係圍繞呢班年輕人嘅感情關係.
只見梁漢文依偎喺甄曦嘅膊頭上,佢唔知係咪情傾對方至走火入魔,挨住時竟然流鼻血,認真誇張.
尹光要子還父債
尹光噚日喺電視城參加遊戲節目《一觸即發》,佢老婆同囝囝都有到場,尹光話:「之前問過監製話可以父債子還,咪叫個仔嚟代我跌落個窿囉!」而《一觸即發》已經鐵定加長十集,到時可能會組織一啲父子檔或母女檔嚟參加,等多啲人可以嚟玩.
樋口明日嘉學跳舞出碟
樋口明日嘉噚日去尖沙嘴出席電影《玉女亞拉丁》嘅開鏡儀式,佢話為咗遲啲返日本出一隻唱片,近來學緊跳舞.樋口明日嘉早排去咗台灣拍一個杯麵廣告,重遇到地震,好彩冇受傷,佢重話拍廣告時NG咗好多次,臨走前個廣告商重送咗一大盒杯麵畀佢.
蔣怡西梅廣告夠健康
第一代「啤妹」,名模蔣怡之前以六位數字酬勞,接拍美國地捫西梅廣告.蔣怡形象一向以性感見稱,佢同周星馳拍生力清啤廣告時,就令人留下深刻印象,但佢今次接拍嘅美國地捫西梅廣告,就以健康嘅形象取勝.
拍攝當日,蔣怡以三點式泳衣上陣,配合產品嘅健康形象.而廣告商今次亦大灑過百萬嘅宣傳費,進行大型推廣活動,喺下個禮拜三會正式開始宣傳.
蒙嘉慧生日發錢寒
蒙嘉慧噚日喺無綫電視城出席《八月星辰》活動,蒙嘉慧話:「生日願望係身體健康,同埋搵多啲錢,前晚已經有fans送咗個生日蛋糕去電視城畀我,不過咁啱我唔喺廠,所以已經被人瓜分晒,總之好多謝嗰位fans啦.」
鄭秀文淡出娛樂圈
鄭秀文喺噚日播出嘅商台節目《茶煲裏的查篤撑》度話:「我諗藝人係我人生一個階段,而我嘅目標係去到三十歲打後,可以淡化,但咁唔代表退休.其實幾年前我已經計劃緊,不過冇一個落實嘅時間.」淡出後,鄭秀文希望去學畫畫,佢覺得畫畫可以減輕壓力.
李璐客串畫公仔
早前曾經同中文版《閣樓》雜誌拍過性感照片嘅女星李璐,估唔到都有啲藝術細胞.李璐趁得閒,最近就幫灣仔一間名為TheGroovyMule嘅酒吧畫外牆驢仔公仔標誌,而酒吧裏面嘅顏色佢都有份配搭.雖然係客串性質,但都畫得維肖維妙.
傳羅文病情有變
目前喺醫院留醫嘅羅文,噚日凌晨一度有傳佢嘅病情有變,籮記助手阿東噚日朝早約十時到醫院時話:「前晚點幾鐘有記者call我,問我呢件事,我覺得講出嚟嘅人好唔負責任,一個人好好哋,成日都講成咁,我唔係嬲,我只覺得天有眼,小心啲,惟恐天下不亂.」


text:
軌道保養 (Tomix 軌道保線車)
上回講到有好多唔同因素影響列車行駛嘅表現,
介紹完如何清潔及保養台車後,
今回輪到介紹路軌嘅保養.
我自己屋企電視櫃上放咗個橢圓形嘅小圈,
每天在家時都會開著列車,
行咗差唔多一星期左右,
其實就咁用手指掃一掃條路軌面,
已經掃到兩行污跡來...
我自己就選擇用一個較方便快捷嘅清洗方法~
就係呢個主題嘅主角 - Tomix軌道保線車了.
用保線車可以輕易咁清潔一啲難以觸及嘅位置,
尤其係如果閣下有玩情景,
呢部車就顯得更加方便~
***首先要提一提先
呢部軌道保線車係Trailer Car來,
不能獨自行走,需要有一台機關車牽引行走.
同埋最好唔好用太細嘅機關車,
例如DD13/DD16等迷你機車,
有機會唔夠力拉架軌道保線車的...!
呢部車同時結集咗三個功能,
分別係吸塵,濕洗及乾磨.
通常我會先吸塵,再落洗軌水濕洗.
乾磨我好少用,都唔建議大家隨便用,
因為本身路軌面層有保護塗層,
乾磨的確會磨到路軌擸擸炩,
但亦都會磨走保護塗層,
咁路軌就會無咁襟用架喇...
軌道保線車盒底有說明書,
其實已經清楚介紹每一種洗法需要換上甚麼配件,
我呢度就有個懶人包,
好簡單咁Show俾大家睇~
而在軌道保線車嘅頂部有個switch,
分別有Off, On同CL-Power.
Off同On就照字眼譯唔難理解,
而CL-Power其實係同常點燈嘅原理差唔多,
只係比少少電(約3V),令機關車以慢速行走,
但軌道保線車嘅摩打卻已經能夠高速運作;
呢個功能最主要係針對乾磨,
因為如果列車以高速行走嘅情況下磨路軌,
會增加翻車嘅風險.
至於濕洗,說明書建議要睇layout嘅大小,
如果需要清洗嘅路段範圍係比較大同遠程,
係可以選擇以較高/快嘅速度去進行呢個動作.
其實都容易理解的~
因為洗軌水會慢慢由頂部滲落路軌,
如果開得太慢,未洗到相關路段時可能都已經用光了...
反之如果範圍比較細,用一個適當嘅車速變可.
之前提到軌道保線車可以吸塵,
但吸咗嘅塵會去邊度?
其實車身有個可以拆出來嘅網,
果個網就係隔塵網來,
大家耐唔耐都要記得搵支棉花棒掃下啲塵~
同埋台車同車底個掃都會積塵,
要多加留意.
另外,濕洗果塊白色嘅布貼洗多幾次之後就會變黑,
如果太黑嘅話,係需要更換的~
換嘅方法好簡單,
只要撕掉舊嘅布貼,換塊新嘅上去,
咁就ok了~
如果用光了,大家可以買Tomix嘅#6424,
那就是布貼跟磨沙貼了.
以下係一個小示範,
我用一台Tomix嘅ED62牽引着軌道保線車進行濕洗~
我校咗CL-Power,所以即使開得唔算太快,
下面嘅轉動摩打都可以輕易進行濕洗動作.
只要定期好好保養列車嘅台車同路軌,
基本上列車就能非常穩定地在軌道上『漫步』了~
有任何問題隨時可以留言喔!


text:
點解要去到加拿大先買羽絨嘅3大原因
上一篇講到加拿大今年可能提早步入冬季,為咗幫大家可以喺加拿大過返個暖笠笠嘅冬天.以下,小編就為大家整理出三個重點,分析一下點解大家去到加拿大先買羽絨,同時了解下加拿大羽絨同香港羽絨嘅分別.
1. 加拿大羽絨著重物料
對於加拿大人嚟講,羽絨係佢哋冬季嘅必需品,相反香港嘅冬天,著羽絨嘅日子寥寥可數,所以好多時除咗戶外運動牌子之外,普遍香港羽絨嘅保暖度都唔太高.另外,大家喺揀選羽絨嘅時候,可能會聽過Fill-power(FP,蓬鬆度),簡單而言,FP數字越大,羽絨蓬鬆度越高,保暖程度就越高.著名加拿大本地羽絨品牌Moose Knuckles嘅羽絨唔單止防風防雨,而且FP數字最少600起跳,但相比起香港市面上嘅羽絨,物料會以聚酯纖維為多.
2. 加拿大羽絨價錢較便宜
加拿大羽絨需求多,供應量自然多,所以對比起香港買羽絨,當地羽絨嘅價錢會較平!以Canada Goose為例,小編就幫大家計過數,加拿大羽絨嘅售價計埋銷售稅後都仲平過香港大概2至3成!唔單止可以慳翻啲錢,又可以慳埋行李位,當地選擇又多啲,一舉幾得!
3. 加拿大羽絨款式較多
加拿大人著羽絨唔係淨係著幾日,而係著幾個月,無理由日日都著同一件嘅,所以好多人都會買多幾件旁身.加拿大羽絨款式由顏色鮮豔去到樸素嘅款式都有,想時尚啲又得,戶外運動時用都得,好似加拿大品牌Mackage就有推出滑雪衣.款式多到小編都怕大家會有選擇困難症!
其實買羽絨除咗睇產品本身之外,亦要留意你居住嘅地方,例如溫尼伯(Winnipeg)有機會去到零下三十度,而溫哥華(Vancouver)多數都係幾度左右,所以買之前記得留意清楚居住地區嘅氣溫,從而揀件適合嘅禦寒衣物.希望以上資訊可以幫到大家準備嚟緊嘅冬天啦!


text:
男人的Fantasy (二一零)趕海
網上資料圖片
做網絡人,經常睇住網絡有咩變化係必須嘅事,所以我每日都會開住好多個網頁,乜嘢都會睇睇,涉獵一下.
呢排喺YOUTUBE,睇到一啲「趕海」主題嘅片,郁啲就有幾十萬點擊,完全唔知係咩事,就開嚟睇睇.其實「趕海」嚟講,就係一條友拎住個夾同埋一個紅A膠筒,喺海邊行嚟行去,見到木頭又摷吓,見到啲海菜又夾吓,睇睇有冇啲魚蝦蟹嘅出沒,見到就捉返去.
不過呢班人係超級夠薑,幾多瘀泥嘅海邊又好,幾多海草遮住搞到完全睇唔到水底入面有乜都好,佢哋都可以一隻手唔帶手套伸入去,完全唔會淆底.呢一類嘅短片就係咁簡單,見到佢哋行嚟行去,見到石頭搬開佢,搵到獵物就大叫「發財了」,但簡單嘅娛樂本來就珍貴,佢令我諗起細個跟住鄉下啲表哥去海灘捉蟹仔,雖然我哋捉嗰啲要用顯微鏡先睇到,但呢一種快樂,對我哋呢啲七十後嚟真係好重要.
呢一班趕海嘅人,都有佢哋自己嘅規矩,太細嘅蟹同魚都會放生,而且一路趕海時,見到垃圾會自發執起再順手拎去垃圾站,睇到人特別開心.
而且佢哋每個人都有自己故事,有啲會捉俾老婆拎去街市賣,有啲就會留嚟煮俾仔女食,見一個大男人一張爛木枱一個簡單嘅火水爐,搵把唔係開蟹蓋既刀斬下劈下,掟兩片薑過下滾水又煮好一餐飯,啲小朋友又食得津津有味,生活就係可以咁簡單.
有時仲會有啲NPC出現,好似一個叫趕海阿峰嘅,每一次捉到蟹都會拎去街市,搵一個鴨肉檔嘅女人,好似絲綢之路咁同佢以物易物,三隻佢哋叫「打鐵佬」嘅蟹可以換幾多鴨肉.有時阿峰會送啲靚貝殼俾老闆娘,老闆娘又會搭返個鴨腎俾佢,大家眉來眼去,笑意迎迎咁,但同時又相敬如賓,眼神都唔敢邊樣正面相撞,阿峰次次都唔會帶老婆去換,男人就係衰格,幾純樸嘅都係咁.
當阿峰有幾日無去換鴨肉,片下面嘅留言,就會有好多人叫佢「係時間換鴨了」,「鴨肉西施呢?」等等,互動得嚟又夠搞笑,每一次都睇到好開心.
但都會有啲趕海嘅壞份子,例如到處破壞生態,捉到細嘅又唔放返落海,半夜又會去偷人哋放喺海嘅地籠入面嘅蝦蟹,呢啲點擊多數一般都會低,仲有好多人留意鬧到佢飛起.所以娛樂如果帶到一啲教育意義俾大家,其實都係好事,特別係好多睇片都係小朋友,好多觀念由細開始,點都係一個好事.
教曉佢哋環保,教曉佢哋搵食,仲可以教曉佢哋知足同簡單,人生最重要就係呢幾樣,唔好等搵唔返時先去後悔.
薛可正Facebook Page
http://www.facebook.com/sithoching


text:
09 Feb 2013 Fri Kyaukme mountains & villages Sunny day
約左guide八點出發,所以早少少起身睇睇local market,原來佢地都有室內market,不過都係唔太緬甸但又唔似中國,有少少似柬埔寨,有d亂又好多野咁,而且途中見到小和尚化緣,係羅住個黑色既盆,續家續戶化緣,有人比錢有人比食物或者其他東西,之前都有見過一整排和尚行去化緣,不過個過程就未見過,今次係早緬卒之見到了,見時間差唔多就番hotel食早餐,食完8點正guide就到左,因之前揹背囊坐電單車好倦,所以今次用左個腰包,感覺好少少,而且車亦比mandalay好坐,除左有把手腳踏亦穩陣,但因前日太倦,所以其實再咁坐都幾辛苦,so決定左monywa一定唔會再坐電單車,唔係我就倦死了
出發經過一個細村落,見有人玩緊音樂,叫guide停低入去睇睇,係傳統Shan Music,有個鼓好重下,咁打起上黎都吃力,再坐出發左一段路,條路開始爛,但車速唔高而且架車好坐d,所以還可,上到某一地休息下飲下茶去完廁所再出發,之後再到左間小士多,感覺舒服,guide因英文好,所以一路都講左好多野,東拉西扯講東講西咁,一時就話緬甸女人好靚,一時就講大家生活既水平等等,問佢點解英文咁好,佢話自己仲讀緊書,係讀psychology,想搵d錢可以去英國,又再次問下佢係咪想離開緬甸,佢同之前係inle lake既guide一樣,只係想去外國見識下搵下錢,最後一定會番緬甸,話佢知香港有working holiday visit,三十歲以下就可以申請,佢聽到非常羨慕,跟住佢就詰想係五年內可以過到英國,真有理想,講講下上山係一大段爛路,"登"死,丫,途中經過某一條路,路邊有個和尚仔係度,我地架車經過時就用一個細殼向我地洒水,後尾停車時問司機,原來係祝福既意思,係一個沙塵滾滾爛路如雲既山中小路,有個咁特別既祝福都幾有意思
上到去原來係一間學校,學生仲上緊堂,係門口位置見到幾個人傾緊計,原來係老師,仲有一個bb係度,佢地笑容非常親切講左少少野就行入室內睇睇,依度係老師住既地方,非常簡陋,有幾個小朋友係度做功課,睇下佢地做咩,當然睇唔明,睇下佢地d書,多數係圖畫,而且係教做人既禮貌,難怪佢地比我既感覺一直係比較和善
再行前少少,見有幾間大屋,入面就係一間間課室,聽講依間學校係集合晒所有村落(Palaung德昂族)既小朋友一齊,整間學校由guide1(junior)到guide11(類似high school)都一齊,不過越高級就越少人,因為山區家長們始終覺得讀書好貴,所以只有好少人可以讀到high school,不過就因咩年級歲數都一齊,而且d小朋友上堂時好free好開心,所以非常熱鬧,行到某一課室,原來老師係guide既同學,佢地就係度傾下計,而我呢就同d小朋友玩下影下相咁,仲周圍睇下,因為依度比較高,就可以望到山境,個view不錯,感覺非常開揚,聽到d學生既玩笑聲,令人身心開朗,非常不錯既地方
之後行左去路口既nuns(尼姑)既地方,佢地好好人,飲下水周圍睇下傾下計咁就走人去食lunch,係村口士多等食途中見小朋友放lunch,一大班人番家食飯好開心,不過有d呢就走左過一間鋪頭入面,見門口非常多鞋,入面人數一定唔少,問左原來係睇戲既地方,當然唔係咩戲院,只係一個電視播下戲咁,不過小朋友睇得非常開心,而我食左個麵就休息下,當然係訓左啦又,之後行左上山頂睇下風景,不過真係好熱,如果行山都幾辛苦,因山頂幾舒服,所以又吹左陣水先走(今次講到婚姻,緬甸人都算遲結婚,而且可以自由愛情,但一定要結婚先一齊住,講到guide中意外國人,而且佢話娶中國人好貴,哈)番到落山就走人了
To Part.11 - Kyaukme,Mandalay
[31/01/13 to 16/02/13]
Photo Link <<<<<<<<<<<<<


text:
(心.識)點解我會有拖延症?(2)
上一集我哋講到我哋嘅腦內機制係點樣令我哋嘅拖延症發作啦,今集我哋就講下性格方面係點樣令拖延症一發不可收拾.
根據《今日心理學》呢本書所講,容易俾拖延症控制嘅人主要有五類,分別係對唔逼切嘅事欠缺危機感嘅人,容易感到無助嘅人,害怕失敗嘅人,自視過高嘅人同缺乏自制能力嘅人.
對唔逼切嘅事欠缺危機感嘅人,會對好多要做嘅事都用「冷處理」嘅方式解決.佢哋覺得啲事就算聽日唔做,都唔會有咩大不了,反正來日方長遲下再做都唔怕.其實呢樣係嚟自人類本能嘅認知錯誤,令佢哋比起長遠嘅價值,更容易著眼於當前嘅考量.而呢種心態喺心理學上就稱為「時間折扣」.
有啲人其實並唔係想拖延件事,反而係好想做好佢,只不過係唔識點開始去做嗰件事.尤其當有啲無助感好強嘅人遇到一件從來都冇做過嘅事,覺得身邊冇人幫到自己,無助感就更加強烈,令到壓力暴增,思路混亂一片.為咗排解無助感帶來呢負面情緒,佢哋就好自然咁逃避件事,件事進度嘅就只有無限期咁延遲落去.呢種拖延通常就稱為「效率拖延症」.
另一啲好驚面對失敗,所以為咗保持佢哋嘅面子而乜都唔敢做.佢哋非常重視其他人對自己嘅評價,接受唔到人哋覺得佢「能力不夠」,而自己說服咗自己只係懶得做件事而唔係怕自己做唔到件事.佢哋會有少少完美主義嘅傾向,但係因為定嘅標準太高,所以無論點做事都獲得唔到成功感,反而令佢哋更容易因為怕人哋嘅負評而消極做事,而俾拖延症控制.
有啲人衰喺拖延症手上,就係衰咗太有自信.佢哋會因為過往嘅經驗而堅信事情早啲開始做,並唔會有更好嘅效果,反而將件事拖到最後一刻,自己嘅實力先會逼到出嚟.呢班Deadline fighter唔出過事係唔會識醒,就算出咗事都只會覺得問題係出喺事情難度太大,或者係被突發嘅情況所阻撓,而察覺唔到問題係出喺拖延症度.
而更多更多嘅人有拖延症係因為自己缺乏自制能力.由於身邊嘅誘惑太多,而且佢哋好容易分心,所以佢哋會將自己偏好嘅事擺喺較優先嘅位置.當時間一分一分咁過去,都冇掂過本來應該要做嘅事,結果就令件事不知不覺咁遲咗完成.而更慘嘅係,拖延症係幾乎支配緊佢哋日常生活每分每刻嘅時間安排.
唔知你哋會唔會屬於以上所講嘅其中一種人?不妨喺留言區度寫低你係屬於邊種人啦!下一期嘅「心.識」我哋就會講下點樣做先可以對付你嘅拖延症,記得留意下一期嘅「心.識」喇!
文字及照片來源於網路若有侵權請聯繫刪除


text:
影壇上吸金力最強嘅男人 -「 The Rock 」
相信只要大家有睇開動作電影,都一定會留意到呢位又有型又搞笑嘅大隻佬.不過大家又知唔知 The Rock 無論喺影壇上定係摔角界上都破哂記錄呢?想知佢有幾威水,呢個post就幫到你喇!
喺呢度先介紹下 The Rock 狄維莊遜 嘅身世先啦:The Rock 從影前係一個摔角手,另外佢喺邁阿密大學讀書嘅時侯,就已經係一個傑出嘅美式足球員.佢仲曾經帶領邁阿密颶風隊贏得1991年國家錦標賽嘅冠軍,認真威水!
其後 The Rock 以 Rocky Maivia 為名闖入摔角界.當時嘅佢並非一帆風順,剛出道嘅佢係一個非常純正嘅正派角色,而且因為佢經驗唔夠,觀眾好快就睇厭咗.直至到佢所屬嘅公司大執位,將佢嘅角色形象改變成大反派,佢個名亦由 Rocky Maivia 改為 The Rock ,先至正式開始佢喺摔角界嘅輝煌人生.
成為反派 The Rock 佢憑住同現場觀眾對罵,反而令觀眾同嘅建立良好嘅互動,觀眾亦越嚟越中意呢位選手,為 The Rock 建立相當高嘅人氣.人氣高企嘅佢係之後奪得總共17次摔角比賽冠軍,更被視為史上最偉大嘅摔角選手之一.
再之後 The Rock 走埋入影壇,喺2001年嘅《盜墓迷城2》飾演反派「蠍子王」.雖然出場時間唔多,但憑佢出色嘅演出已經令環球影業嘅製作人眼前一亮,覺得要拍一部 The Rock 主演嘅電影,而呢一部電影就係《盜墓迷城外傳:蠍子王傳奇》喇!最厲害嘅地方係咩呢?就係佢破咗當時嘅新人片酬世界記錄 — 550萬美金!
The Rock 繼續佢嘅吸金之路,除咗動作片,搞笑,親情片都一樣難佢唔到!出色嘅演技,同埋高大威猛嘅形象,令 The Rock 近年喺電影界非常吃香,目前已經係荷里活賺錢最多嘅明星!!
The Rock 最近喺一次訪問透露過唔排除會參選美國總統,到底係真定係假呢?咁就要等到下屆選舉工程開始嘅時候先知道喇!
The Rock 主演嘅《 沙灘拯救隊》現已上映!
文:六仔


text:
謙卑同待客之道嘅比喻
謙卑同待客之道嘅比喻係耶穌講嘅一個比喻,記載喺《新約聖經》《路加福音》第14章第7至14節.
聖經譯文[編輯]
解釋[編輯]
耶穌用一個比喻,指出爭奪高位嘅危險,斥責社交上嘅驕傲.通常筵席上所擺設嘅座位係有唔同嘅層次,主人右邊嘅位係最重要嘅,主人左邊嘅第一個位係第二重要嘅,跟住嘅次序有唔同嘅重要性,主人會將尊貴嘅位留畀佢所睇重嘅人.當我哋做客人嘅時候,最好唔好爭搶頭位,先坐喺尾位度,等主人邀請你上來坐嘅時候,你會覺得因為你嘅謙虛而帶來更大嘅光彩.耶穌講呢個比喻,乃係教導眾人,要學習真正嘅謙卑.喺上帝嘅眼中,一個自私自利,自以為是嘅人,係唔配得尊榮.自高意味住最終必降為卑微,真正升高嘅道路係謙卑自己.
耶穌教導被請嘅人點樣做客人,跟住就指示家主點樣做主人.當擺設筵席請客嘅時候,要知道邀請嘅對象同動機.當時擺設筵席嘅目的,係請嗰啲有財勢,有地位,或者同佢哋有關係嘅人,因此可以有回報.耶穌並冇禁止正常嘅社交生活,佢只係強調,唔好期望要有回報.耶穌建議要佢哋喺請客嘅事上,亦都遵行天國嘅道理.應該邀請嗰啲貧窮嘅,殘廢嘅,跛嘅,盲嘅人參加,因為呢四種人係冇機會被邀請參加,亦都冇能力回報請佢嘅主人.請有錢人食飯可得到人嘅回報,但係請窮人食飯可得上帝嘅回報,噉樣先係真正嘅有福[1].


text:
派對資訊
- 派對醒目Tips
- 聖誕節推介
- 中秋節推介
- 農曆新年推介
- 復活節推介
熱盤主菜
(中秋好去處2022)慶中秋6個賞月打卡地點推薦 家庭情侶朋友必須收藏
2022年9月10日就係中秋節啦,大家諗好去邊度慶祝未呢,我幫大家整合咗6個啱晒一家大細,一大班朋友,情侶一齊慶祝同賞月嘅好去處,有露營,有燒烤BBQ,有野餐,梗有一個啱你,一齊嚟睇吓啦.
1. 流浮山下白泥
相信大家對下白泥都唔陌生啦,除咗係一個睇日落嘅最佳位置之外,仲係一個好好嘅賞月地方.下白泥遠離市區,附近冇高樓大廈,相信一定會睇到又大又圓嘅月亮.山長水遠入嚟,建議可以搵吓附近嘅營地,去埋露營,投入大自然嘅懷抱,一望無際嘅風景真係會令到你唔捨得走.想方便啲嘅話,可以直接揸車嚟.
2. 昂坪營地
昂坪營地喺鳳凰山附近,位於南大嶼郊野公園,周圍都係樹林山景,附近冇高樓大廈,所以係個好好嘅賞月地方,仲有機會睇到滿天星星,又可以去埋鳳凰山睇日出.交通亦尚算方便,可以由東涌市中心,梅窩或者大澳搭巴士去昂坪總站落車,再行一段路就到㗎啦,適合初次體驗露營嘅人士.
3. 大美督水壩
一講到BBQ,點可以唔提燒烤勝地大美督啊.中秋去大美督可以賞月,可以BBQ,可以踩單車,可以欣賞靚景,夜晚又可以睇星星,一次過滿足你多個願望,適合一家大細或者大班朋友嚟.大美督有公共燒烤場,只要準備定嘢食同工具,就可以享受BBQ嘅樂趣啦.建議可以揸車或者搭巴士去大埔大美督再行過去.
4. 添馬公園
添馬公園位於政府總部隔離,一大班朋友可以坐喺大草地上面一邊賞月,一邊欣賞住對面維港景色,一邊玩下遊戲食吓嘢,一定可以玩到盡興.要留意人流可能會比較多,所以中秋想去嘅話就要提早去霸位.交通方面,喺港鐵金鐘站行過去都好快好方便㗎.
5. 西九文化區
西九文化區喺尖沙咀,有西九藝術公園同海濱長廊,呢度有一望無際嘅維港景色同埋一大片草地,啱晒一家大細過嚟賞月野餐,食吓嘢傾吓計,chill住過中秋,最緊要係可以帶埋寵物嚟玩,比主子跑下步放下電,最啱一啲有養寵物嘅家庭啦.交通都好方便,可以揸車嚟或者搭港鐵去到柯士甸站行一陣就到啦.
6. 大澳水鄉花燈節
大澳水鄉花燈節由2018年開始舉辦,上年2021年舉辦咗一連串充滿大澳特色嘅活動,例如手繪燈籠工作坊,攝影展覽同文化體驗團等.吉慶街嘅花燈海亦都係出名嘅打卡地點之一,吸引咗唔少人專登過嚟.可惜因為人流擠擁,影響大澳居民嘅日常生活,所以2021年嘅中秋節正日同中秋節翌日都唔亮燈.2022年舉辦單位就仲未公布詳情,想去嘅朋友就要密切留意官方Facebook嘅消息啦,如有更多詳情都會喺呢度再update大家.
睇完咁多個好去處,決定咗同親朋戚友過節去邊度慶祝未呢,距離中秋節仲有兩個月,慢慢諗都未遲.去玩之前梗係要食飽先啦,我地嘅 Food Channels Catering 提供多款派對套餐及單點美食供選擇,全港各區直送,適合生日派對,宴會,公司活動,朋友聚會或小朋友生日會!立即透過我地網站或者 WhatsApp 我地查詢預訂啦!祝大家中秋節快樂!


text:
杜牙根系針對牙齒,牙髓,根尖病變嘅一個治療過程,拯救了我哋受損嘅牙齒,脫離了掹牙嘅險境.咁,珠海杜牙根費用高咩?珠海牙科專家表示,根管治療術過程比較復雜,對醫師和設備要求比較高,要求醫師必須熟悉牙體結構嘅解剖知識及熟練操作技術需要專用配套嘅根管治療器械及設備同材料,因而,杜牙根費用相對比補牙等一般治療要高一D.
——珠海杜牙根費用高咩?先睇睇影響杜牙根價格因素啦
首先進行杜牙根嘅數量唔同其費用也都系唔同嘅.杜牙根嘅數量系決定根管治療需要幾錢嘅主要因素,有D患者需要進行杜牙根嘅牙齒較多,自然嘅杜牙根費用也就越多.
其次,杜牙根嘅部位.杜牙根需要喺細小嘅根管中進行,手術難度比較大,對於前牙嚟講,進行杜牙根比較簡單,花費嘅時間也短,但系對於後牙嚟講,由於牙齒部位嘅特殊,杜牙根嘅難度加大,醫生花費嘅精力越多,花費時間也就越長,後牙杜牙根費用也就比較高.
然後,選擇做杜牙根嘅醫院也系影響價格嘅以重大要素,正規嘅口腔醫院要比普通嘅口腔醫院做根管治療嘅價格要貴,因為喺正規嘅醫院唔會單純嘅為你治病,而系喺了解你嘅口腔健康情況後合理嘅進行正規,系統嘅治療,保證你嘅牙周及牙齦唔受傷害.
最後呢,區域嘅唔同,所喺嘅消費水平也就有所差異.所以喺一個高消費嘅城市要比一個平常嘅地區做杜牙根費用就要貴好多,唔一樣嘅地區,消費水平嘅高低也就唔同.珠海嘅杜牙根費用一般比香港平一倍以上,所以宜家越黎越多嘅港人選擇到珠海進行杜牙根手術.
相關推薦:


text:
上次學生 Ryan 個妹妹 Rylie 滿月時,我整咗字母香蕉小蛋糕送俾佢,點知有人即刻呷醋呷到出哂面,話我做乜要整蛋糕俾妹妹唔整俾佢,仲話要我整個大蛋糕送番俾佢 o添!咁我就話,如果佢以後上堂聽話,又肯練琴的話,我就整個大蛋糕俾佢.
老實講,其實 Ryan 呢段時間都唔算太乖,都係懶練琴,理應唔會整蛋糕送俾佢,不過見上次佢又送咗個掛飾俾我,咁我就送番個蛋糕俾佢做生日禮物,當係回禮啦!佢今個禮拜日生日呀!所以之前我整果個芒果慕斯蛋糕其實係今次嘅預習嚟 o架!
今次個蛋糕面加咗層芒果啫喱,賣相即刻唔同哂!
點呀,你哋覺得個蛋糕靚唔靚呀?驟眼睇就幾靚嘅,但係其實都仲有好多瑕疵 o架,有待改進呢!不過,今次呢個蛋糕就比上次果個有改善,都係多得我嘅 "御用糕餅顧問" 明仔,佢教咗我幾個好實用嘅 technique,真係好好多!所以每次我要整一啲對我嚟講有一定難度嘅蛋糕時,我都一定會事先請教佢,費事到時勁失手兼浪費食材.今晚我教緊 Ryan 時佢都有打電話俾我,問我個蛋糕掂唔掂,我就好開心咁同佢講:「掂呀!」不過佢聽到有琴聲,知道我教緊琴,所以佢話遲啲先再傾,所以我未同佢講聲多謝,好啦,就趁依家喺度同佢講聲:「多謝你呀,明仔!」
第一次玩朱古力轉印紙,我專登揀五線譜圖案 o架,不過張轉印紙有啲 "花",同埋份樂譜係倒轉咗嘅,無辦法啦,佢哋唔係音樂人,唔識睇呢份 "譜" o架啦,哈哈!!原來轉印紙都唔易整得靚,你睇吓塊朱古力有 "崩" 位就知啦!
你睇呢隻 Ryan 幾識擺 pose,趴喺度影都俾佢諗到!
Ryan,happy birthday!!
上次俾 blog 友毛豆 "嚇一嚇" 我之後,即刻買過個新模,但原來呢個新模
差少少先夠 6 吋,所以有料用剩,啱啱好夠整兩杯細 mousse.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
PUMA 近兩年重新進入跑者嘅眼球,先有 Molly Seidel 穿著於奥運全馬攞到第三,近日又有本地跑手 Vincent 係半馬比賽勝出,可見佢哋推出嘅跑鞋已經好有競爭力.PUMA 以 Nitro Foam 氮氣中底技術推出左一系列跑鞋:有練習用嘅 Velocity NITRO 2,或者競賽用嘅 Deviate NITRO ELITE,但係我今次介紹嘅係用同一個中底技術推出嘅越野跑鞋 Fast-Trac Nitro.
第一對用同樣中底技術出品 trail running 鞋款其實係 2021 推出嘅 Voyage Nitro,但今次 Fast-Trac Nitro 明顯係要話俾大家佢係攞嚟跑,因為係外觀,反應同重量上都做得幾出色.
Fast-Trac Nitro 有以下幾點值得留意:
- 鞋身採用 Ripstop 網眼鞋面,會較輕身,鞋舌同鞋領都夠厚同貼腳,跑起上嚟冇咁易甩踭.鞋頭有防護橡膠塗層,踢到石仔冇咁痛;鞋踭仲有橡筋方便著鞋.
- 中底係全掌 Nitro Foam,輕得嚟唔會影響反應又提供足夠緩衝.外面就用 ProFoam Lite 包裹保護,提供輕量同舒適腳感,同時保護番腳掌又避震.
- 外底用左 PumaGrip ATR 呢種耐磨橡膠合成物料製造,專為山路同不同地形而設,可以話係一個全能型設計,廠方增加顆粒數量同時縮短間距,用密集排列增加同地面接觸面積,提升防跣效果.
襯住好天,簡單走一轉 16K 大嶼山,有山路平路,順便睇埋芒草.首先著上之後感覺好輕,資料顯示佢只係 205g 左右 (US9),前後掌差係 8mm,同路跑鞋差唔多.基本上對一般路跑人黎講會跑得幾爽,而係 Light trail 嘅路段上面更加感受到 Nitro Foam 嘅反應同緩震, 加上對鞋包腳,配合 PumaGrip ATR 嘅出色抓地力,即使踩中碎石,只要即時修正就唔怕會拗到.
總結:以我一個業餘路跑人學跑山嚟講,Fast-Trac Nitro 比較適合中短途 (30K或以下),山路平路結合嘅越野跑比賽穿著,因為佢輕巧靈敏,對追求敏捷度嘅經驗跑者,只要加上佢哋嘅越野跑技術,絕對有助爭取理想成績.
作者: Jimmy Leung


text:
動圈? 動鐵?
一般黎講入耳式耳機最主要分為 - 動圈耳機 / 動鐵耳機 / 圈鐵混合型耳機
者係大家成日聽到既幾圈 / 幾鐵 / 幾圈幾鐵 - 代表住佢對耳機每邊有幾多個單元起入面
至於動圈同動鐵原理係點樣我就唔詳細講啦,網上都有好多資料參考,我只可以好簡單話佢係1個發聲既單元.
而動圈好,動鐵也好,一隻耳機大致上可以有3大方向去睇(太深入既我唔講,我只可以盡我能力好簡單咁解釋令大家明白🤣)
1:)頻率響應(Frequency Response)
簡單咁講者係1隻耳機可以重現到「適當音量」的聲音頻率的範圍.
Frequency - 頻率 ,一般正常人類聽覺可以聽到50Hz - 15K Hz 左右既聲音,數字越細表示佢既音頻越低,而20-200Hz係屬於低音範圍,200-2000Hz係屬於中音,2000-20kHz 就係高音範圍,所以大家成日見到既耳機掃頻圖就係用儀器去反影比大家知隻耳機起接受同一個電壓,不同頻率的訊號時所帶出既反應(dB).
2:)阻抗(Impedance)
大家可能成日聽到既就係隻耳機幾多Ω(Ohm)幾多Ω咁樣,簡單咁講,就係阻抗越小越容易驅動出足夠的音量(者係大家成日講既易唔易推),如果你見到隻12Ω(Ohm)同36Ω(Ohm)既耳機,起同等音量下,前者係會大聲過後者,因為佢阻抗低,而往往動鐵既阻抗都係比動圈低,所以大家同等量下聽2種耳機都會覺得動鐵耳機響亮好多大聲好多,而動圈耳機就會覺得好似好難推同好大食咁.
3:)靈敏度(Sensitivity)
靈敏度係以 dB 做單位,起掃頻圖既圖片上大家會見到下面會有幾多Hz,而左邊就係幾多dB,dB就係解靈敏度,靈敏度愈高的耳機,起同一個輸出之下音量愈大.
有時大家會話點解我隻耳機成日聽到底噪聲?其實係可能因為你既耳機靈敏度太好,又或者係你既音源檔太差所以就會出現底噪既個情況架啦,聽到底噪唔使怕~有時間等小編同大家講下底噪係咩黎架啦😆
講返正題先,所以配合返第1點再去睇返一張耳機掃頻圖既話大家就會大約知道隻耳機既表現(條掃頻線如果左邊低頻dB比較大既話就表示隻耳機既低音表現會比較強勁,如果比較平伏既者係隻耳機比較平均,相反右邊就高音比較突出,但高頻係唔會突左出黎特別高dB既,因為呢個又涉及另一個問題架啦😂😂
使用向左/向右箭頭操作播放投影片.如使用行動裝置,請向左/向右滑動


text:
錫克教
錫克教(英文:Sikhism)係喺十六世紀印度西北部旁遮普地區,一個叫納那克祖師嘅人始創嘅一個宗教.最初錫克教係為咗調和印度教同伊斯蘭教嘅衝突而產生出嚟,試圖以和平,溫和嘅方式建立一個超越教派嘅統一宗教.但後來由於錫克教出咗個叫「卡爾沙」嘅軍事教團,令錫克教變成一個崇武嘅宗教.
錫克教係一個一神論宗教,祖師納那克認為,神係宇宙唯一創造者,全能全知,公正仁慈,而且係唯一,永恆,至於其他唔同宗教所敬拜嘅神,只係同一個神有唔同嘅稱呼咁解.錫克教反對偶像崇拜同儀式,所以錫克廟入面唔會有任何神像,只有一本《阿底格蘭特》.《阿底格蘭特》係錫克教嘅聖典.
錫克教有套祖師制度;佢哋認為祖師係神嘅使者,人一定要喺祖師指導之下修行,先可以解脫.錫克教徒鍾意一齊食飯,呢個習慣來自佢哋集體就餐制度.錫克教 5K 制規定唔畀剪頭髮或者鬍鬚,所以一世人都唔會飛髮,留到頭髮長一長,出街時捲埋一個蛇餅,然後用布包實,即係廣東話叫嘅「包頭」.
教名改
「錫克」係梵文 Sikha 同旁遮普文 Siikh 音譯,意思係門徒,即係話信錫克教嘅人都係祖師嘅門徒.另一個解譯話「錫克」係旁遮普文 Sikhna,即係解學習,即係話錫克教教徒都係一生學習同追隨咁解.
簡史改
錫克教係15世紀響印度教巴克提派嘅虔信運動(梵天信仰)同伊斯蘭教蘇菲派嘅共同基礎上產生.1469年由第一代祖師拿那克(Nanak)創始.聖地響旁遮普邦阿姆利則市,呢度有錫克教最大寺廟——大金廟.「錫克」響梵文嘅原意係「門徒」咁解,因呢個教嘅教徒自稱祖師嘅門徒.
早期實行祖師制,響第十代祖師後被廢除.十八世紀初分成易行派同獅子派兩個派.錫克教強調人人平等,男人之間都係兄弟,女人之間都係姐妹.佢哋奉行嚴格嘅一神論,同埋會禮拜幾代祖師.
響莫臥兒帝國統治時期,教徒多次掀起發對專制主同莫臥兒國家嘅鬥爭.響英國統治時期,曾經多次展開反英鬥爭.1947年印巴分治之後,印度信仰呢個教嘅錫克人掀起咗伽里斯坦運動(Khalistan).
1980年代錫克教民兵拒絕解除武裝,逐漸發展做地方軍閥,變成「國中國」,印度政府唔妥佢哋,就發動咗藍星行動,解除咗錫克民兵嘅武裝.
十位祖師改
錫克教發展過程之中,總共出過十位祖師,第一個祖師叫納那克,佢亦係錫克教創教人.
納那克改
納那克戴夫(Nanak Dev)係錫克教創教人,關於納那克歷史上無乜記載.根據錫克教相傳,納那克喺1469年4月15號喺旁遮普塔爾萬提村一個印度教家庭出世.有日佢喺條河度沖沖吓涼唔見咗,全村人博命搵都搵唔到佢,三日之後突然間出現返,之後一路唔講嘢,到開口講嘢時第一句說話就係:「無印度教徒,亦都無穆斯林」之後佢講返自己經歷,話沖沖吓涼突然送咗上天堂,天神畀咗杯甘露佢飲,話:「你飲咗之後,我就與你同在」最初啲人當佢痴線,但係佢嘅行為就激到好多穆斯林都好嬲.有日佢召咗入宮見土邦王,啱啱佢哋做緊禮拜,個個都跪低祈禱,係得納那克無跪,之後佢話:「真主無接受佢哋祈禱」然後慢慢解釋宗教儀式無用,土邦王聽完之後覺得好有道理,重話要將王位讓畀佢,但納那克無受到,之後個土邦王就成為納那克第一個弟子.
其他祖師改
納那克死咗之後,選咗安格德做指定承繼人,成為第二代祖師.1552年安格德又搵咗阿瑪爾做指定承繼人,成為第三代祖師,喺佢領導之下發展出錫克教集體就餐制度.1574年阿瑪爾死之前又將祖師傳咗畀拜傑特,佢做咗祖師之後,改名做拉姆,成為第四代祖師,佢做咗七年祖師,其間帶領信徒搵咗好多個甘露池,同時開咗好多傳教路線.
拉姆將祖師傳咗畀佢細仔阿爾瓊,成為第五代祖師,佢係第一個畀皇帝處死嘅祖師,佢死咗之後由佢個仔哈爾戈賓德接任成為第六代祖師,由於阿爾瓊嘅死令佢覺得錫克教唔可以再任人宰割,於是開始咗錫克教尚武時期,曾經殺死一隻老虎救返賈汗德皇帝一命,點知後尾畀賈汗德皇帝送咗去古城囚禁,放返之後周圍傳教,放咗好多時間去組織同訓練軍隊,最後佢喺深山過隱居生活.哈爾戈賓德將祖師傳咗畀佢個孫哈爾萊,成為第七代祖師.
之後哈爾萊將祖師傳咗畀佢個二仔哈爾克里森成為第八代祖師,當時佢只得五歲,佢最後因為天花而死,死嗰陣八歲,所以無兒無女,亦無指定承繼人,不過佢死之前拎住一個椰子同五個銀仔,根據呢啲線索,搵到泰格巴哈杜爾接任第九代祖師,期間旁遮普因為政府宗教政策,對伊斯蘭教以外嘅宗教壓迫,原本只係針對印度教,後來連錫克教都波及埋,泰格巴哈杜爾畀人捉去逼改信伊斯蘭教,但佢死都唔肯,結果畀人斬頭,成為第二個殉教嘅祖師.
泰格巴哈杜爾死咗之後,由佢九歲個仔戈德賓辛格接任成為第十代祖師,之後佢曾經領導錫克教軍隊,打贏過好多場仗,1699年佢頒布法令,成立一個叫「卡爾沙」嘅軍事教團,其間創立咗5K制度,不過佢一生花最多時間喺整理聖典,最後編咗成套《阿底格特》出嚟,宣佈祖師傳到佢就唔再傳,以後《阿底格蘭特》就係十世祖師象徵,最後佢喺1708年10月7號死.
十位祖師生卒年一覽
教義改
錫克教最初係由印度教巴克提發展出嚟,創教祖師納那克又同時熟讀伊斯蘭教嘅《古籣經》,喺印度教基礎上,結合伊斯蘭教蘇菲派思想,最後變成自成一格嘅宗教.
錫克教基本教義簡單以三個觀念構成:「神,師尊,真名」,神即係指唯一嘅神,無論你信邊個教,其實都係同一個神.師尊即係指十大祖師,或者一本《阿底格特》代表晒.而真名就即係神嘅顯現形式.
另外有四條教規:
- 唔畀食煙同飲酒.
- 一夫一妻神聖婚姻
- 唔可以拜偶像
- 終身遵行5K,即係五件事:留長頭髮(Kesh);戴髮梳(Kanga);着短褲,長衫過膝(Kachhera);佩短劍(kirpan);戴鐵手鈪(kara);呢五件事嘅第一個字母都係K字頭,所以叫5K,意思即係將道德,精神同軍事結合[1].
重有其他禁忌:
- 唔可以殺生獻祭:娑提(寡婦響葬禮跳落火度同老公殉葬)同儀式性動物獻祭都係唔准嘅.
- 生活方式:錫克教徒唔可以做隱士,乞兒,瑜伽士,修行者(修士或者修女)又或者獨身者,應該要做聖戰士.
- 無聊話:吹水,講大話,誹謗同督背脊後中傷都係唔准嘅.Guru Granth Sahib 告誡錫克教徒[2]:「你把嘴如果係咁誹謗人同埋講人是非,你幾多付出都係冇用同冇好結果嘅.」
- 冇神權階層:錫克教唔會有教職人員,佢哋都畀 Guru Gobind Singh(錫克教第十位古魯)廢除咗[3].唯一有得留低嘅職位係 Granthi,負責照顧 Guru Granth Sahib,任何錫克教徒都可以做 Granthi,接受 Guru Granth Sahib 嘅教誨[3].
- 食用儀式殺死嘅動物啲肉:錫克教徒唔可以食通過宗教形式殺死嘅動物啲肉(叫做 Kutha 肉,動物割喉之後失血過多而死)[4],或者唔清楚背景嘅肉[5].錫克教徒所食用嘅肉稱為 Jhatka 肉[6][7].
思想改
一神論改
錫克教只崇拜一個神,係個一神論宗教,佢哋理解嘅神有幾個特點:獨一無二,宇宙唯一創造者,全能全知,公正仁慈.創教祖師納那克認為,唔同宗教嘅人,大家拜嘅神,唔理你話係印度教個摩羅定伊斯蘭教個亞拉,其實都係同一個神.
業報輪迴改
錫克教出自印度教,所以亦有輪迴之說,即係話,今世做好事,下世會有好報,今世做壞事,下世會有惡報.一定要積德行善,下世先有機會修行成人.人有自由意志去決定做好事定壞事,但因為有摩耶阻住,所以睇唔到真理,無辦法認識神,摩耶即係「幻覺」噉解,只有通過祖師嘅教導,先可以突破呢啲幻覺,達到天人合一境界.
解脫改
錫克教同印度教一樣,以解脫作為終極信仰目的,錫克教認為,人生出嚟就係要受苦受難,然後喺痛苦之中解脫.
倫理改
錫克教提倡人人平等,勞動價值,非暴力,佢哋反對性別歧視同偶像崇拜,亦都反對麻麻煩煩嘅祭祀儀式.
錫克教鼓勵教徒投入社會生活,同時推崇勞動價值,認為不勞而獲等如寄生蟲.佢哋認為職業無貴賤之分,只要係自食其力,又肯同人分享成果,就係正確生活道路.佢哋容忍唔到一個人無所事事.
錫克教提倡一夫一妻制,雖然亦可以離婚,但唔鼓勵.女性地位同男性一樣,可以一齊讀經,又可以擔任宗教聖職.
聖典改
錫克教最重要嘅聖典係《阿底格蘭特》(Adi Granth),又或者叫做《格蘭特沙哈布》(Granth Sahib),阿底格蘭特意思係「原初經典」,由五世祖師阿爾瓊在位嗰陣開始編,最後由十世祖師戈德賓辛格完成.呢本嘢內容乜都有,主要係講錫克教教義,每一世祖師寫嘅讚歌,總共夾埋有3384 首讚歌,15575 詩節.
聖典主要係用旁遮普文寫成,但亦夾雜咗梵文,古吉拉特文,印地文,馬拉地文,波斯文.
由於錫克教反對形像崇拜,所以錫克教嘅寺入面無任何神像,只有本《阿底格蘭特》用嚟拜,由於第十世祖師戈德賓辛格取消咗祖師制,所以《阿底格蘭特》就變咗十世祖師象徵.
組織改
公社改
公社即係卡爾沙(Khalsa),意思即係純潔,指嘅係國土.卡爾沙由第十世祖師戈德賓辛格設立,之前錫克教以教區(Sangat)組織,即係每個區有一個教主,但後來啲教主慢慢權力越嚟越大,有啲重威脅到祖師嘅權威,於是戈德賓辛格就以卡爾沙取代教區制,跟住又定五種教規,叫做「5K制」.加入錫克教只要通過一個「劍禮儀式」,就會成為卡爾沙成員.
集體就餐改
集體就餐係錫克教一大特式,由第三世祖師阿瑪爾定出嚟,佢原意係打破印度傳統嘅種姓隔離制度而嚟,種姓隔離制度係將人分成唔同階層,然後每一種人都唔可以一齊.錫克教因為反對呢種制度,所以搞呢個集體就餐制,唔理乜嘢人,有乜嘢宗教背景,都走埋一齊食飯,三世祖師阿瑪爾重試過請到皇帝同平民一齊食飯.
而家嘅錫克教仍然會開好多公共餐廳,畀啲窮人入去同佢哋一齊食飯.
錫克人改
錫克教徒以印度旁遮普嘅旁遮普人為主,因為宗教而變成一個民族,叫錫克人.錫克人亦最多喺印度旁遮普地區,但亦有分佈喺全世界唔同地區.由於錫克教尚武嘅傳統,錫克人好多都鍾意入軍隊做軍人,印度軍隊入面佔大半都係錫克人,而喺分佈喺其他國家嘅錫克人,都係傾向於搵返類似嘅工作,例如軍隊或者保安之類.
錫克人認為身體係神嘅創造,所以唔會飛髮[8],留到頭髮長一長,出街時捲埋一個蛇餅,然後用布包實,即係廣東話俗稱叫「包頭」,行出街一認就認到,同時亦留到滿面鬍鬚.錫克女人都鍾意着一種叫旁遮普服嘅傳統服裝.錫克人道德觀念同自律性都好強,平時都好有禮貌.
自從第十世祖師戈德賓辛格要求所有錫克人喺受洗後,都要加「辛格」(Singh)喺個名後面,意思係「獅子」,象徵虔誠,勇敢,犧牲精神.之後所有錫克人個名都有辛格.受洗女嘅姓「考爾」(Kaur),意思係「公主」.
香港同新加坡亦有好多錫克人,但因為多數人都唔識錫克人講嗰啲話,辛格個發音Singh同廣東話「星」同音,慢慢錫克人喺廣東話就有個俗稱叫「亞星」.
現代錫克教改
印度獨立之後,錫克人諗住旁遮普可以有一個獨立自治邦,有自己一個錫克教地區,點知當時尼魯赫政府大隻講唔算數,令錫克人開始產生民族主義思想,爭取一個自治邦成為錫克教宗教領袖嘅一個主要議題,由於太多參與政治鬥爭運動,所以喺教義同宗教理論上都無乜嘢搞過.1970年代旁遮普地區喺農業經濟發展上面快速成長,即所謂「綠色革命」,旁遮普生產高級糧品佔全印度幾乎一半,令旁遮普得到一個外號叫「印度糧倉」,由於經濟地位提高咗,自治嘅要求又成為議題,1973年通過「阿南德普爾決議」,將旁遮普語地區劃做一個「旁遮普邦」,但政府遲遲都唔肯落實,就算發動過好多遊行示威,政府都係用強硬手段拉人封艇.結果搞到部份錫克人開始激進,重開始出現以恐怖手段爭取獨立,暗殺,爆炸,搶劫等,令旁遮普治安變差,呢啲組織之中,以賓特蘭瓦爾嘅組織最大,呢班人主要匿喺金廟入面.之後印度政府發動「藍星行動」,衝入錫克教認為最神聖嘅金廟入面拉人,期間對金廟造成好多破壞,令鍚克教同印度教結怨,開始發生好多教派仇殺.
旁遮普問題到而家都仍然未解決,係印度政府一個辣手問題.
節日改
錫克教有自己獨特文化同節日,不過由於錫克教係由印度教演變出嚟,所以有啲節日都係喺印度教度嚟,同埋以印度曆計,例如燈節(即係新年)同灑紅節都係印度教節日.另外,祖師誕辰係錫克教最主要節日,其中以創教祖師納那克誕辰同第十世祖師戈德賓辛格誕辰最大件事.
寺廟改
寺廟係錫克教徒去敬拜嘅地方,傳統上錫克教徒要日日去上香禮拜,不過而家啲人因為要返工,所以只會放假先去,錫克教嘅寺廟通常都係白色同圓頂,門口掛住一支黃色嘅旗.
錫克教嘅寺廟有兩種,一種係畀教徒做宗教活動而起,另一種就類似聖地咁,呢類通常起喺祖師誕生或者殉難嘅地方,呢類都係屬於古蹟兼係錫克教聖地.
參考改
- ↑ 〈五K錫克教徒標準裝束〉. 原著喺2009年2月28號歸檔. 喺2007年10月12號搵到.
- ↑ Srigranth.org – Guru Granth Sahib Page 1253
- ↑ 3.0 3.1 The Sikhism Home Page: Introduction to Sikhism
- ↑ Sikhs and Sikhism, Dr. I.J.Singh, Manohar Publishers.ISBN 978-8173040580
- ↑ "Sikhism, A Complete Introduction" by Dr. H.S. Singha & Satwant Kaur Hemkunt, Hemkunt Press, New Delhi, 1994, ISBN 81-7010-245-6
- ↑ Jhatka 互聯網檔案館嘅歸檔,歸檔日期2010年9月10號,., The Sikh Encyclopedia
- ↑ What is Jhatka Meat and Why?
- ↑ "Why Sikhs do not cut their hair but they cut their nails?". 原著喺2007年9月27號歸檔. 喺2007年10月12號搵到.


text:
香港鐵路博物館前身係舊大埔墟火車站,於1913年建成.由於80年代初九鐵將火車電氣化,所以喺1983年啟用咗新既大埔墟站 (即現時新達廣場對出嗰個),所以沿有既舊大埔墟火車站就喺1984年列為法定古蹟,並改建成博物館.
亦都因為咁,所以香港鐵路博物館得以保留19世紀初香港既中式建築並夾雜英文標誌嘅特式.而最吸引人嘅地方特別係依家啲人叫呢度做文青打咭熱點,就係因為呢度展出咗 7 個歷史車卡,等小編呢個電車男為大家介紹吓.
首先有呢部係手搖四輪車,簡單講即係人力車,仲要左右各一個人用力推先會郁嘅車.當年係用黎檢查路軌或者緊急救援視察時可以高速去到現場.高速既定義係快過跑OK?
呢部係1912年沙頭角支線通車時用過嘅蒸汽火車頭,呢條線你問你阿爸或者我阿爸都未必聽過.佢仲要係用窄軌運行嘅火車線.唔明?算,當我無講過.
睇埋火車嘅內部先,無風扇嗰用木櫈嘅就1911年嘅普通等車廂,有風扇嗰兩部好明顯一部係普通等一部係頭等啦,呢兩個車廂都係60年代後嘅產品,所以終於有電風扇同光管.
呢部51號叫亞歷山大爵士號,係G12型柴油機車,呢款火車頭喺台灣仲服役緊架,以前啲料真係耐用.不過為咗展出呢部亞歷山大爵士號,所以同一位置原本展出嘅前九廣鐵路黃色火車頭就無咗.我諗大家會想睇嗰部多過呢部亞歷山大爵士號既.
香港鐵路博物館最新開放安排
開放時間
星期一,三至日 : 上午10時至下午6時
聖誕前夕及農曆新年除夕 : 上午10時至下午5時
星期二(公眾假期除外),農曆年初一及初二休館
地址:香港大埔大埔墟崇德街13號
入場費:免費
香港鐵路博物館泊車泊邊好?
寶鄉邨停車場(按我導航)
距離最近香港鐵路博物館嘅停車場,就係寶鄉邨停車場.呢度仲有中速充電器,揸電車嘅朋友都啱用.屋邨場價錢平又有日泊同24小時泊優惠,價錢請參閱泊好先.
如果寶鄉邨停車場無位的話,可以去崇德街搏吓咪錶位.唔介意行遠多兩步嘅,靖遠街咪錶位會易啲有位.


text:
做男主角,一樣要為利益而輸
純白小智又輸一場.
做咗十幾年十歲仔,打咗咁多場比賽,每每去到生死戰果場比賽永遠都係要輸.小智明明係男主角,理應有主角光環,但點解佢永遠都要做千年老二?有人話佢為咗收後宮,因為小智贏咗就冇得周圍去溝新女.你都低能嘅,你做咗成功人士會冇女送上門?
一切都係同個錢字有關.
「如果你依場比賽贏咗,我就冇得靠賣你旅行嘅DVD賺錢,你唔係以為我會比咁嘅事發生下話?」一個黑超男咁講.對個神秘男人嚟講小智只係搖錢樹,如果搖錢樹唔聽話佢會扔咗佢然後搵新嘅;而小智一直以嚟嘅旅費同比老母嘅家用,都係靠分佣得番嚟,唔係你估捉精靈真係可以當飯食咩?
因為一個錢字,就算小智手上隻隻精靈IV值100仲要升爆哂,比卡超更加訓練到可以一招就秒超夢夢都好,每次佢都只能好穩定咁打到入決賽,然後喺決戰「僅負對手」,咁樣黑超男先可以暗中喺地下賭局賺多筆.保四冇人係阿仙奴對手,但講到決賽如何僅敗小智絕對係當中嘅大師級,真正影帝非佢莫屬.每次望住對手坐上寵物小精靈大師個寶座小智都只能夠苦笑,一個曾經自己夢寐以求嘅理想位置,如今因為一個錢字而一次又一次咁奉送比人.到底自己第幾次讓個冠軍比人?連小智都唔記得,佢只係知連比卡超都慣哂點樣喺八成血下扮到就死.
「唔好唔開心啦小智⋯⋯最多今晚你想點我都配合你好冇?」莎莉娜輕輕咁摸咗一下小智然後語帶挑逗咁講咗依句說話.
小智望一望莎莉娜,然後好快笑住同莎莉娜咁講「咁我今晚唔要用套.」
原來好戲嘅除咗比卡超,仲有小智.
「好衰㗎你,知喇.」見到小智又變番平時個咸濕樣,莎莉娜個心都放心啲.
「到底我係咪真係要為錢而就咁過一世?」小智下身一路做住活塞運動,個腦一路諗緊嘢.直到完事果一刻佢只係有一個結論:人做主角佢做主角,自己真係好失敗.
「唔洗灰心喎小智,我知對面海有個新地區有個精靈聯盟,聽日我地就去睇下好冇?」莎莉娜將口入面嘅白色液體一飲而盡.「今次你一定做到冠軍㗎.」
「嗯.瞓啦.」
贏又好輸又好,小智知道自己嘅命運一早唔係自己話事.只有輸佢先可以做主角,咁大家先有嘢睇,黑超男先有錢賺.面對住一條咁嘅利益線,佢自己當初嘅夢想,又有咩人會重視?


text:
因為要著三點式走去自己蚊啲毛毛
-
supersoft last edited by
係咁既,因為由細到大都唔算多毛,所以會自己用眉夾蚊啲液毛就算
上個月第一次同D朋友搞船P尊登走去買左套三點式
返到屋企試上身條褲仔有啲底腰見到小小毛毛
諗住唔係好多照用眉夾蚊,一蚊已經勁痛,可能個位置真係太敏感
最後忍住痛咁蚊搞到紅曬,但太約兩星期又開始生返出黎,生緊出黎時搞到好痕
又要再蚊,而家仲慘,啲皮膚蚊到有一點點既印好肉酸,仲要過左成個月都退唔到
-
vanessa last edited by
本身下面d毛比較粗,你咁樣好易整到d毛囊發炎架
-
kin4u last edited by
剃咪得囉.
-
unini last edited by
點解唔去美容院做脫毛呢?你咁啲印係好難退
-
kawaill last edited by
我之前又係自己用鉗蚊毛毛,有時又唔小心鉗到啲肉,搞到損曬............最後都係去咗DERMES度脫,出去脫就唔會有e啲情況,同乾淨好多
-
ucan last edited by
佢地而家有Bline試做,不如你去試下https://dermes.com.hk/tc/free_trial/?internal_src=index 我個friend上星期試左,佢話ok.


text:
軟件工程師喺初創企業係做乜㗎? Role of Software Engineers in Startups
如果你本身喺軟件工程有相當經驗,本身做開大公司又想轉工,可以考慮吓初創企業嘅職位.係初創企業,公司規模相對細,好多嘢要「一腳踢」,你要預計你可能需要幫手做一啲唔係你個職位要做嘅嘢,但係喺初創企業,你嘅自由度同自主性相對比較高.
如果你初出茅廬,冇乜經驗,入初創企業做軟件工程師未必適合你,因為軟件工程師呢門專業好需要工作經驗,書本上嘅知識未必能夠完全幫你勝任你實際要做嘅工作.啱啱畢業,如果冇一個經驗比你多嘅工程師從旁指導,新鮮人可能會有好多好多好迷惘嘅時候.所以啱啱畢業嘅軟件工程學生,比較適合投身大企業學下野先.
軟件工程師係初創企業嘅職責
研發新產品
初創企業好多都依賴科技,更加有好大部份根本係賣緊軟件或應用程式.軟件工程師喺呢啲初創企業要做嘅嘢就係由零開始建立一個平台,一個網絡產品或者手機應用程式.
建立公司內部運作嘅系統
入到初入到初創企業,所有嘢都好新,內部運作系統一定係唔完善嘅.你需要幫公司建立新嘅內部運作系統.有時,你可能係第一位加入嗰間公司嘅軟件工程師,有一啲以往嘅做法未必係最好嘅,所以你更加要破舊立新,改變之前做得唔好嘅嘢.但係初創企業就係有呢個自主性,因為團隊比較新,大家都會好願意改善同埋尊重你嘅專業意見.
產品測試及排錯
係一間大公司,產品測試同排錯通常係分兩個部門做,但喺初創企業,可能係你一個人做晒,最多有三四個人同你組成一個小組,但係其實兩樣嘢都要負責.但係呢個就係好玩又刺激嘅地方,你可以全心全意咁不斷測試不斷改良你公司嘅新產品.
訓練員工
喺初創企業,所有嘢都不斷更新,分工亦都冇咁仔細,可能好多客戶服務嘅工作都係分比所有人做,所以每一個人都要熟悉公司嘅網絡產品,但係唔係每一個人都有同你一樣對資訊科技嘅認識,所以你亦都要具備良好嘅溝通能力,同啲完全唔識科技嘅人解釋你做緊嘅嘢.
研究及分析競爭對手嘅產品
初創企業嘅發展有時係基於競爭對手嘅一舉一動或者市場嘅改變,你或者需要不斷測試同研究市面上其他產品,以確保你公司嘅產品保持一定嘅競爭力同埋創新.
如果你作為一個軟件工程師,已經係職場打滾左一段時間,想要啲新挑戰同新嘗試,不妨試吓去初創企業.初創企業嘅員工通常都比較有熱誠,有衝勁,因為公司未成形,未必已經有好好嘅成績,所以都比較開放.如果你自己本身都有好多諗頭,加入初創企業係唔錯嘅選擇!


text:
最近大家嘅注意力都集中喺武漢肺炎上,無咩心情留意其他新聞.呢兩個月,小編公司都要求同事輪流放吓假,小編一於都在家抗疫,無咩事盡量唔離開屋企.關於近來大家最關心嘅話題就唔多講,因為已經睇到影響心情,趁機會記錄返小編工作上嘅一啲諗法,第時老咗自己睇返都可以笑吓……
今日想講關於 Reference check 嘅一啲諗法.Reference check 一般會喺個 Candidate 拎咗 Offer 之後做,公司會跟據 Candidate 俾嘅資料,然後向以前嘅僱主查詢所提供資料係咪屬實.不過唔係所有公司都會做,一般某啲特定行業或者有少少規模嘅先會去做.其中最常見嘅做法都係不外乎Send / Fax 張 Form 俾舊僱主等佢填,或者打電話去直接同人哋對家個 HR 口頭上證實一下,再唔係就委託 Agency 去幫你做(Agency 做法大同小異,只係公司外判咗呢樣工作出去俾人做咁解).
點解要 Reference check?最基本嘅原因係唔想請個人返嚟,之前佢講嗰啲 Experience原來根本不存在,即係無係嗰間公司做過,又或者因為想叫價高啲,所以將自己以前嘅人工寫多啲.另外就係離職原因,想睇下個 Candidate 係唔係俾人炒,同核實一下炒嘅原因係咪啲咩大問題.所以絕大部分嘅 Reference check 都會問呢啲基本資料,包括但不限於入職,離職日期,薪金,職位,離職原因等.好多公司有註明如果 Reference check 嘅資料同你自己所報嘅有出入,公司有權解僱你.聽到呢度覺得好正路?小編大致上都覺得係,不過公司對於收返嚟嘅回答比較難對去斷定真假.小編曾經聽過一個朋友講,話佢 CV 上所寫嘅公司唔係間間都做過.不過就算新公司做 Reference check,佢都唔會有事,因為有啲公司係佢親戚開,一定唔會爆佢出嚟.咁當然呢啲只限於細公司或小職員.
小編一向覺得 Reference check 問基本資料就已經好足夠,之但係又有做過啲公司會問個 Candidate 嘅工作表現,個個睇法唔同,人哋覺得好唔代表你覺得好.仲有,有時表現嘅野好神奇,同上司同事夾到,表現自然好,相反嘅話表現就可能無咁理想.如果人哋係舊公司表現麻麻,嚟到新公司好多野夾到,有機會唔同曬.聽咗舊僱主講嘢,可能先入為主,對新同事唔公平,點解唔俾人有個新開始?人哋都係咁先離開舊公司,況且 Interview 佢合格先會請.
小編仲遇過腦細對 Reference check 有更古怪詭異嘅要求.腦細親自諗咗一連串嘅問題,叫小編 send 去個 Candidate 嘅舊上司要求人哋回答,問題有大約十條,包括:
1) 你之前同 xxx 係工作上係咩關係?日常又有咩合作?
2) 合作咗幾耐?
3) 你覺得 xxx 有咩優點同強項?
4) 你覺得xxx 有咩缺點或需要改善嘅地方?
5) 聘用 xxx 後,公司有否得著?
6) 係壓力下, xxx 如何反應?
7) xxx 如何處理比較棘手嘅問題同人物?
8) 你覺得 xxx 嘅性格如何?
好似叫人作文咁……小編隔咁遠都 Feel 到對方反白眼.人哋俾 Reference,好似搞到嚟見工咁……
講咗咁耐,其實都係一相情願.你想 Check,對方唔一定要答.當然,一般問題都會答下,因為你有時都要幫手做 Reference check,你都唔想下下追問人有無收到封 Reference check 嘅信架.但係有時多野做唔記得咗,或者啲問題根本無可能會答你嘅話都無計,總之就係無話一定要答,就算有回覆都係人情,唔覆你就係道理.見對方無回覆,腦細指示小編打俾對方溫馨提示,一次唔得就打第二次……大佬呀,人哋奉旨要覆你架咩?人哋特登唔想應你都得姐下嘩?
其實如果你人面夠廣,用非正式嘅形式攞吓料,可能仲聽都多啲野.同埋有一點,小編成日都好興講一句,其實僱佣關係,就好似情侶咁,大家磨合下先知適唔適合架嘛,你齋磨唔入又點知夾唔夾.試用期咪就係咁樣用囉,你揀人時人揀你,合則來不合則去架嘛,唔岩咪再搵過囉,勉強無幸福呀!


text:
今日同兩個小朋友嚟到坑口體育館嘅兒童遊戲室玩吓
香港康文署喺每區甚至長洲都有兒童遊戲室,但係好玩又企理嘅唔算好多!
我哋搭地鐵嚟到坑口站B出口,沿住培成路行到尾就會見到西貢將軍澳政府綜合大樓(其實即係坑口體育館)行入公園轉左行上樓梯就會見到兒童遊戲室
一入到去已經坐滿人,呢度設置咗一個等侯區,保安姨姨喺每一個時段開始前10分鐘就會拎住籌派俾等侯緊嘅人,若果派哂之後,其他冇籌嘅人就要等所有持籌的家長小朋友進入遊戲室後繼續坐喺度等,只要有人中途離開就可以後補進入!
喺門外面都設有一個BB車泊車區,都安排得幾細心!
我哋啱啱好係最尾兩個,但係我哋一家四口仲差2張籌先得,但係其實保安姨姨唔係咁嚴格嘅!見我哋唔夠籌就話「算啦算啦,俾埋你哋入去啦」總算唔駛等多成個鐘先有得玩
門口上嚟已經有個氹氹轉斜路行上去除鞋的位置
一係到去哥哥就好快除咗對鞋一支箭跑咗入去玩,裡面嘅小朋友有大有細,大嘅跑嚟跑去對較細嘅小BB都幾危險,家長要好好咁注意佢哋安全
另外入到去穿過八爪魚好快就會發現有一個奇怪嘅位置有嘢圍住咗
我不其然走埋去望吓究竟係乜東東,原來係兒童洗手間的洗手盆地方,實在好得意嘅設計,可以在場內看見洗手間的位置
當然大家都係要離開遊戲室先從另外一個入口進入洗手間,而且小便的地方係唔會在場內看到過去
呢個場有個小玩意,總共有三個,好似一條蛇蛇咁嘅形狀,起初我已為係傳聲筒,喺下面講嘢,上面會聽見!但係原來係一個傳臉筒,咩叫傳臉筒?
原來佢裡面安裝咗兩塊鏡片,將下面小朋友的頭影像投射到鏡片再折射到上層鏡子,所以另一邊嘅小朋友可以睇住在下面小朋友的樣子
真係好攪笑, 個身喺下面, 但係由個鏡望入去見到個頭喺上面.....
場裡面都幾乾淨,因為每一節完之後都有姐姐清潔,不過有少少位置都較污糟,大家都要留意(例如地面上有好多一個個小圓塊,係可以拎出嚟,裡面都污糟㗎!)
仲有整個場地嘅地面有好多小梯級,一不留神都容易會跌親!
近窗邊有一個好大既圓形休憩位置, 貌似俾家長坐喺度睇住自己小朋友玩, 但係其實所有小朋友都會走入去玩
但係呢個場都幾啱玩伏匿匿,因為有幾多暗位!大家估吓我呢個匿埋嘅位係喺邊度...
就係呢度啦,佢哋兩個傻豬匿埋但係凸哂對腳出嚟,一眼就睇到!之後好多小朋友見我哋咁開心仲加入埋同我哋一齊玩
而且呢度都有好多小裝置, 細心行埋去玩吓又幾得意喎! 睇吓哥哥同妹妹個樣扭曲哂幾攪笑, 佢哋自己都笑咗出嚟
呢邊有個閱讀樂書架, 問過職員姨姨話因為俾D小朋友破壞哂D書, 所以自此之後就冇書再供應俾大家睇lu
俾媽咪發現原來有幾個軟墊係可以砌埋一齊
行番出去先去去小童洗手間洗洗手去方便吓先!
好快就過咗45分鐘,我哋離開咗遊戲室,都往上層參觀一吓,上一層1/F係體育館,喺館內都可以看見再往上層2/F係一條室內緩步跑道,真係打風落雨都冇藉口話唔跑
緩跑徑門口可以睇到開放時間, 入場跑之前要在門口登記(不過唔登記都得, 都係自律Mode!)
佢哋兩個見有咁多哥哥姐姐喺度跑,自己都興起跑咗兩個圈!
體育館內環境都好靚, 有好多充滿色的設計, 尤其係呢一副壁畫, 媽咪話見到介紹係展出坑口以前原貌的畫
最後我哋就離開體育館,喺外面公園再玩咗一陣就番屋企lu...
Photo by CANON 5D Mark III, Len | EF 24-70mm f/2.8L IS II USM
呀劍評語: 咁多個康文署轄下兒童遊戲室,呢度都算乾淨企理有特色!大熱天時入嚟避一避都係必然之選!
坑口體育館 兒童遊戲室 簡介


text:
色日放送:勇猛闖賊竇高潮冇得抖
做人千祈唔好高估自己嘅實力,否則分分鐘闖禍搞到自己一身蟻,就好似日本AV界女搜查官系列嘅女主角咁,雖然佢哋身手了得,但始㚵寡難敵眾,最後畀對方捉埋,更淪為洩慾工具,真係陰功!
慘被洗腦
喺OPPAI出品嘅《巨乳搜查官審問追擊活塞》中,蜜美杏呢位身手不凡嘅女搜查官為咗追查近期經常有女仔被洗腦嘅案件,隻身潛入壞人嘅大本營搜查,點知失手被對方擒獲.對方為咗查問杏妹到底知道幾多情報,於是進行「快感逼供」,動用大量情趣玩具搞到佢飽受快感衝擊,不過杏妹即使被搞到潮吹亂噴,依然好口硬,最後班壞人只好將佢洗腦,令佢變成只識得追求床上快感嘅慾女.
教出叛徒
喺Ideapocket推出嘅《貴族絕對王牌女調查員》入面,加美杏奈有最強女搜查官之稱,最近對後輩瑠衣進行地獄式訓練,希望有朝一日可以成為自己嘅接班人.有一日,瑠衣突然失蹤,杏奈查探到佢被誘拐集團綁架,於是隻身前往營救,就係咁中晒計,原來瑠衣對杏奈嘅地獄式訓練相當不忿,於是向壞人投誠再設計圈套.杏奈唔單止傷心,最慘就係被班壞人日夜百般玩弄,都唔知幾時先可以逃出生天!
專家評語
代號:神仙乙
年資:26年
活躍地點:先達中心
簡評:本仙一向好鍾意睇日本AV界嘅女搜查官系列,因為有故事性又出動各種道具,場面緊張又刺激,真係充滿電影感,今日為大家介紹嘅兩部作品絕對係佳作,當中本仙最鍾意蜜美杏主演嘅《巨乳搜查官審問追擊活塞》,一來杏妹靚女又身材激凸,着上性感嘅黑色搜查官服真係好誘人,二來班男優真係毫不留情咁玩弄,搞到美杏潮吹大作,令作品激情四射!
撰文:賢
人人做記者
爆料方法 :
爆料熱線:
(852) 3600 3600
傳 真:
(852) 3600 8800
SMS:
(852) 6500 6500
電 郵:
MMS:


text:
上一篇提到,我有個理由所以先會咁遲 post d Pekkle 新貨出黎,今次就同大家開估啦!
心水清既你地,可能都留意到,我既 Pekkle 新貨大部份都係 Gift Gate 入貨,除左因為有會員折扣之外,就係因為個小禮物囉!相信去過 Gift Gate 買野既朋友都知道,只要唔係 on sale 既日子,係 Gift Gate 買野滿一百蚊以上,都會附送一個小禮物〔不過係日本既 Gift Gate 買野係不論消費額都會有呢份 "小禮物" 嫁!〕早幾個月一次無意之中行 Gift Gate 時發現,當時送既小禮物竟然係 Sanrio 50 周年公仔吊飾,仲註明係第一彈,搵哂成張海報都見唔到有 Pekkle,再問個 sales,佢話大概 9 月會有第二彈,遲 d 仲會有第三彈,第四彈.... 到時可能會有 Pekkle.... 就係咁,我忍住手唔買 Pekkle 既新貨,等呀等,等呀等,等佢第二彈既來臨.....
終於都係 9 月等到佢番貨喇!拿拿聲就走去買野,點知頭三次都碰左壁,第二彈公仔未到,換黎既只係得 Jewelpet 既吊飾,好失望呀!仲要浪費左三次機會,『嘥』左三百幾蚊...
之後確實左 Sanrio 50 周年公仔吊飾第二彈既番貨日期之後,當日既 lunch 就立時飛去一田既 Gift Gate 入貨,搵勻間舖又冇好似上一次間 Gift Gate 咁,有 poster 貼出黎,唯有問 Gift Gate 既 sales 呢一彈會唔會有 Pekkle 啦,點知個個都 "突然" 政治部上身咁,守口如瓶,答案模式一樣:依家係送緊 50 周年公仔第二彈,不過唔好意思,冇得揀公仔嫁!而且 d 公仔封住左,我地唔會拆,所以唔知係咩嫁!
聽到佢地咁講,梗係失望到暈喇!首先唔知呢彈究竟有冇 Pekkle 份,再加上我一向都好黑仔,抽得中 Pekkle 既機會似乎都係微乎其微....
好彩,皇天不負有心人,前前後後用左千幾蚊買 Pekkle,終於都抽到一個 Pekkle 吊飾喇,開心到死....
其實 Pekkle 塊面有 d 污糟,用濕布同擦膠都抺唔走 d 污漬,雖然係有 d 唔完美,不過當你用左咁多錢,抽左咁多隻公仔之後先可以擁有一隻 Pekkle,你係唔會再有埋怨,反而係覺得好感恩囉!
個吊飾雖然係細細粒,不過都做得 Pekkle 好靚仔,戴住紅色 bow tie,變左隻 "煲呔鴨"...
部 DC 比較弱,zoom 得太近就 focus 唔到,唔知大家留唔留意到 Pekkle 眉心之間有 d 黑色既污漬?雖然係有 d 瑕疵,不過阿 Q 咁唸,正所謂 "無人完美" 嘛... 咁先顯得 Pekkle 夠 "真"!亦都無損 Pekkle 既靚仔 look 呃....
雖然係 Made in China,不過唔知係唔係因為有日本總公司監督,中國製得黎都好靚!好鍾意呀!
就係因為發現呢一彈原來係有 Pekkle 份,我呢個月真係 keep 住差不多隔一,兩日就會去 Gift Gate 走一轉,睇下有冇野可以買,祈望抽得中 Pekkle!希望係新一彈來臨之前,我可以再抽到多一個 Pekkle 啦!
後記〔更新於 09.11.2010〕:
依家 Gift Gate 已經推出新一輪 Sanrio 50 周年第三彈吊飾,今次冇 Pekkle 份 lu,第二彈亦已經派哂!埋單計數,收穫如下:
前前後後一共換到 9 個吊飾
就係呢 9 款喇!
無錯!我係 "抽" 多左兩個!依家一共有 3 個 Pekkle 吊飾喇!
細心睇既話,應該都睇到 3 個 Pekkle 之中,有兩個都係有污漬,不過冇所謂啦!最緊要係 Pekkle,能夠擁有 3 個,縱使有少少 "缺憾",都已經好開心喇!


text:
老婆去o左睇由 Warner Music 同 Smartone-Vodafone 聯合主辦o既 欣賞 GiGi 梁詠琪演唱會. 對上一次睇演唱會係睇陳奕迅o既拉闊音樂會, 呢兩次都係因為有朋友去唔到, 所以比o左張飛俾我o地.
因為本身對演唱會興趣唔大, 所以都好少會主動咁買飛入場. 記得人生中第一次睇演唱會係睇張學友, 又係免費飛, 係由於當時出 call 機, 咁o岩大抽獎抽中o左, 所以入場睇. 反而自己會買o既演唱會係李克勤同埋雪狼湖.
講返呢次演唱會, 由八點半正式開始, 到九點半散場, 個半鐘入面, 發覺自己對梁詠琪o既歌真係唔係咁熟, 枉我仲話係佢fans, 雖然未至到話會入fan club, 但係一有佢新碟, 都會拿拿聲去買, 但係居然o係其中一part, 林一峰估歌環節, o個五首歌, 我只係識得講出一首歌o既歌名, 其他歌, 只係可以話聽過, 但係真係唔記得歌名!!
加埋佢係呢個演唱會入面唱o既歌, 我最熟o既, 可以跟住唱o既, 居然係佢唱……..譚詠麟o既印象. 我係成首唱晒, 弊~~~ 暴露o左我年紀添!!! 其他歌, 係就係聽過, 但係真係跟唔到上口唱! 反而陳奕迅o個次就真係唱到… 咁究竟我係咪 gigi fans 呢?
今晚仲有一隊女子組合: 冰糖石路!! 你估下係有邊o的人??


text:
「開台」
相信好多人同我一樣都好其待「香港電視」係十一月十九號開台.當然事前裝好晒手機程式以為已經準備好.點知都係預咗會好多人睇令到個網絡大擠塞!需然開台有少少阻滯,但係靈活變通嘅香港人就即刻係另外一啲平台幫手轉播.高峰嘅時候人數係有幾十萬人一齊睇.可以見到我哋有幾渴求有一個新嘅電視台俾啲有質素嘅電視劇俾我哋睇.講真,真係好好睇,同有啲唔識嘅演員...
「台慶」
其實「香港電視」間「無綫」台慶開台,點講都無人會信「魔童」唔係特登正面挑戰佢哋.近年嘅台慶越嚟越唔好睇.記得細個嘅時候係好睇好多,或者真係年紀嘅問題.個晚除咗等緊睇到「香港電視」之外會八卦睇吓「無線」搞乜,不過悶到都係對住個黑色畫面好過.最好笑嘅係之後係 Facebook 睇返最精彩嘅部份,蔣志光同韋綺珊唱「相逢何必曾相識」同無啦啦「黃祖藍」同「李亞男」求婚...
「收視」
無論係點,事實証明「台慶」無人睇!就算錯過咗,係網絡上面都可以睇返最精彩嘅片段.唔需要題直播!要好似「精裝追女仔2」嘅情節咁去谷收視,好明顯現實係唔得.一台獨大嘅局面相信好快變成歷史,因為估都估唔到有好多大品牌其實已經係「香港電視」落晒廣告.而廣告同贊助都係一個好大嘅收入來源.希望佢好快解決流量問題令大家可以舒舒服服睇電視啦!


text:
-
Bon voyage嘅發音發音人 Pat91 (男,來自法國) 男,來自法國發音人 Pat91
User information
Follow
6票 好 毋好
添加到喜愛嘅發音裡肚
下載報告
-
Bon voyage嘅發音發音人 iOneska (女,來自法國) 女,來自法國發音人 iOneska
User information
Follow
5票 好 毋好
添加到喜愛嘅發音裡肚
下載報告
-
Bon voyage嘅發音發音人 Ibryam000 (男,來自法國) 男,來自法國發音人 Ibryam000
User information
Follow
2票 好 毋好
添加到喜愛嘅發音裡肚
下載報告
-
Bon voyage嘅發音發音人 gwen_bzh (男,來自法國) 男,來自法國發音人 gwen_bzh
2票 好 毋好
添加到喜愛嘅發音裡肚
下載報告
-
Bon voyage嘅發音發音人 dadidas (男,來自比利時) 男,來自比利時發音人 dadidas
User information
Follow
1票 好 毋好
添加到喜愛嘅發音裡肚
下載報告
-
Bon voyage嘅發音發音人 Clador06 (男,來自法國) 男,來自法國發音人 Clador06
User information
Follow
1票 好 毋好
添加到喜愛嘅發音裡肚
下載報告
-
Bon voyage嘅發音發音人 Valeureux (男,來自加拿大) 男,來自加拿大發音人 Valeureux
User information
Follow
1票 好 毋好
添加到喜愛嘅發音裡肚
下載報告
-
Bon voyage嘅發音發音人 Algania (女,來自加拿大) 女,來自加拿大發音人 Algania
1票 好 毋好
添加到喜愛嘅發音裡肚
下載報告
-
Bon voyage嘅發音發音人 saqurtmudyn (男,來自加拿大) 男,來自加拿大發音人 saqurtmudyn
User information
Follow
0票 好 毋好
添加到喜愛嘅發音裡肚
下載報告
-
Bon voyage嘅發音發音人 Bicaraphzu (男,來自加拿大) 男,來自加拿大發音人 Bicaraphzu
User information
Follow
0票 好 毋好
添加到喜愛嘅發音裡肚
下載報告
-
Bon voyage嘅發音發音人 pwpw (男,來自法國) 男,來自法國發音人 pwpw
User information
Follow
0票 好 毋好
添加到喜愛嘅發音裡肚
下載報告
-
Bon voyage嘅發音發音人 nicoOla (男,來自比利時) 男,來自比利時發音人 nicoOla
User information
Follow
0票 好 毋好
添加到喜愛嘅發音裡肚
下載報告
-
Bon voyage嘅發音發音人 Nesfere (女,來自法國) 女,來自法國發音人 Nesfere
0票 好 毋好
添加到喜愛嘅發音裡肚
下載報告
-
Bon voyage嘅發音發音人 cheeeevre (女,來自法國) 女,來自法國發音人 cheeeevre
User information
Follow
0票 好 毋好
添加到喜愛嘅發音裡肚
下載報告


text:
今次第二胎再嘗試紮肚真係諗咗好耐, 一來辛苦 , 二來唔係好信肥肉紮幾日就會縮返細個碼.但第一胎後都有日日lunch time 走去做gym, 磅係減咗啲, 但個肚始終鬆咗, 生過的媽媽都知下腹會有個兜位整唔走.
今次生完第二胎收工啦, 要努力減返以前個身型, 爬文再見紮肚資訊就心郁郁再試.
今次Maygi Beauty真係surprise 我的,一開始我自知我好肥,所以已經join 咗個加強版.Maygi團隊一睇我身形就講先幫我加強身體機能循環先, 就送咗二次免費機比我去加強紮肚效果, 其實第二日療程我先生已經話見到個hip位細咗.😆
今次紥肚真係一啲都唔辛苦.對比之前的經驗,我來去自如,又可以餵奶... Maygi 紮肚唔係硬梆梆將你個肚求其紮實,佢係跟住你腰型,所以閑閑哋我一日可以keep住紥至少12個鐘.佢哋仲借埋個勁好用嘅corset 俾我連瞓覺都可以繼續紥.我做咗八日療程個corset 已去返中碼😆😆
我係真心推介Maygi Beauty, 佢地🈶別於其他公司係真用心為客戶收身. 其實我療程仲有一日,但Maygi團隊為加強我嘅效果,叫我減多10lbs 先, 減到送多兩日紮肚比我加強定型效果,其他公司點可以做到!❤
Our Beloved Client
Nan Sze
Professional
Oct 2020


text:
*Free shipping over $800
Snowkids Black Poly Sheet - 黑色可重用膠墊
想擴闊小朋友係屋企玩同創作嘅地方,除左可以係地下玩之外,洗手間嘅階磚牆身其實都係一個好嘅選擇~ 但又怕顏料會整到階磚之間嘅空隙位置,我地會建議可以用呢個poly sheet 直接癡喺牆身俾小朋友用.甚至如果屋企冇一啲messy play 嘅play mat, 亦都可以選擇用poly sheet 擺喺啲地下,咁就唔怕搞到周圍都係,清潔同收拾都會容易左.
至於點解我哋揀黑色?Snowkids 本身啲顏色好鮮艷,所以用一啲黑色嘅play sheet 可以更突顯到顏色嘅色彩,俾到小朋友不一樣嘅創作體驗.
產品特徵
🌟 1包入面有一張
🌟size: 110cmx 110cm
🌟顏色: 黑色 ( 可以突顯Snowkids 顏料色彩)n
🌟適合年齡: 3歲或以上
🌟製造地: 韓國
🌟 韓國KC認證,食品包裝等級塑膠材料
🌟使用方法: 如果係地下用,可以直接將poly sheet 放上地面,用膠紙癡住四角穩固poly sheet.如果係放係洗手間嘅階磚牆身上,會建議先噴水到牆上,再將poly sheet貼上濕透嘅牆上,就可以用架啦!
🌟請留意: 此產品屬易燃物,儲存嘅時候盡量避免陽光直射.請避免覆蓋喺幼兒或者BB上面造成窒息嘅危險.


text:
「生離」
人到咗某啲年紀就要經歷生離死別,雖然明白嚟個道理,人總會離開呢個世界.當然人老去係自然定律,不過當你身邊有相約年紀嘅朋友離開嘅時候,自自然然又會反思究竟人其實係幾咁脆弱.係唔係真係去到失去先至去回憶,去珍惜係自己人生出現過嘅每一個人.係唔係將所有嘢變得太過理所當然?相信大家總有機會再見,相信人生仍然有大把時間,但係到最後其實再無咁嘅機會.淨落嚟嘅只係腦入面嘅回憶同畫面.
「朋友」
其實我真係好怕好怕聽到身邊嘅朋友患病嘅消息.雖然依家科技發達,可以通過社交平台知道身邊嘅朋友發生緊嘅事.但係其實都只係好表面.朋友嘅關係唔係只係社交媒體讚一讚啲相或者留個言,亦都唔係只係透過通訊軟件隔空互通訊息.朋友真係需要見面,尤其係嗰啲由細識到大嘅朋友.當然今時今日係比較難,因為大家都各散東西,不過如果有機會嘅話,真係希望時間可以返去大家年青嘅時候,一齊嘻嘻哈哈.
「告別」
今日收到你離去嘅消息雖然唔驚訝,因為早前已經知道你嘅情況,只不過都係有啲難以接受你嘅離去.可惜嘅係好幾次都無機會見到面,只係有時係社交媒體度睇下你嘅近況.你係一個永遠帶著歡笑去過每一日嘅人,你燦爛嘅笑容相信大家都會永記於心.雖然有好幾次都想留言俾你,但係始終唔知同你講乜嘢好,或者自己真係好怕面對自己嘅朋友離去.係度同你講聲道別,希望你一路走好.告別了,希望有機會再次重遇!


text:
(曾志偉出手)TVB與三大唱片公司破冰 邊個係輸家
一月初獲TVB主席許濤力邀加盟出任高層的曾志偉,埋位未夠2個月已經多多動作.據知負責綜藝及音樂嘅志偉,搵曾經効力TVB多年嘅「橋王」何麗全,幫手搞掂因版稅問題而同TVB關係麻麻嘅唱片公司環球,華納及Sony Music,後日(24日)更會有大型記者會,宣布同「三大」破冰,意味多年來未能出現TVB節目嘅「三大」旗下歌手,將有機會重新現身!「三大」同TVB不和多年,估計成個娛樂圈會因為今次破冰出現微妙變化,TVB同「三大」當然有著數,咁邊個會係輸家?
VIU TV
因為「三大」同TVB關係欠佳,2016年開台嘅VIU TV,選秀節目《全民造星》越做越有,近年食住個勢銳意做好音樂節目Chill Club,邀請三大以及其他唱片公司的歌手獻唱.早前更公布喺4月舉行首屆《CHILL CLUB推介榜年度推介》頒獎禮,被視為正面挑戰TVB.但係三大同TVB即將破冰,到時唱片公司點安排派歌手出席VIU TV嘅頒獎禮,以免得失曾志偉?
另一方面,TVB向來鍾意同日同時段搞節目對撼隔離台節目,好似上年12月就用《衝上雲霄大選》對撼《全民造星3》決賽.假如TVB喺VIU TV音樂頒獎禮同日搞大型音樂騷,仲mark實一線歌手,咁VIU TV可以點應對?呢鋪就考起VIU TV高層金廣誠嘞.
星夢幫
近年TVB劇集歌曲幾乎由旗下星夢娛樂歌手包辦,連頒獎禮都被取笑係「星夢annual dinner」,只要係星夢歌手一定有獎攞.一旦TVB同三大唱片公司關係回復正常,「星夢幫」唔再係節目同劇集歌唯一選擇,難以好似以前咁靠劇集歌洗腦而入屋.最受影響嘅可能係谷婭溦,伍富橋同謝東閔呢類仍待努力嘅歌手,有機會變返做藝員冇得出歌.至於近年加盟嘅周柏豪,連詩雅同JW(王灝兒),本身有知名度同經驗,雙線發展都冇問題.而三奪「最受歡迎女歌星」嘅「星夢一姐」菊梓喬,畢竟人氣,銷量都唔錯,留低都有價值,但係幾肯定唔會第四次拎「最受歡迎女歌星」.
至於星夢嘅角色,好可能成為八九十年代TVB旗下嘅華星唱片咁,將電視台藝員以至歌唱比賽中有潛質嘅參加者收歸旗下,但為咗平衡各方勢力,唔一定好似過去幾年咁壟斷喺TVB嘅曝光率.
三大以外其他唱片公司
因為搵唔到「三大」歌手參與音樂節目,TVB都會搵英皇,寰亞,多間小型唱片公司同埋獨立運作嘅歌手出鏡.「三大」歸隊之後,其他公司嘅歌手再唔係必然之選,曝光率難免受影響.向來同TVB關係良好嘅英皇,過去十年都因為「三大」糾紛而受惠,包括締造容祖兒十奪「最受歡迎女歌星」,以及令古巨基,張敬軒,林峯,李克勤4位英皇男歌手十年間囊括「最受歡迎男歌星」獎.以後英皇歌手喺「勁歌」頌獎禮面對嘅競爭會更激烈,不過頭先提過嘅幾位都已經專注內地發展,泳兒,吳浩康呢班第二梯隊要俾心機啦.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可即時換領限量新人禮,立即下載!